Surah مريم - Aya count 98\nك هـ ى ع ص (މި އަކުރުތަކުގެ مراد ދެނެވޮޑިގެންވަނީ اللَّه އެވެ.)\nމިއީ ކަލޭގެފާނުގެ ވެރިރަސްކަލާނގެ އެކަލާނގެ އަޅާ زكريّا ގެފާނަށް ލެއްވި رحمة ގެ ވާހަކައެވެ.\nއެކަލޭގެފާނުގެ ވެރިރަސްކަލާނގެއަށް، އެކަލޭގެފާނު ސިއްރުގައި دعاء ކުރެއްވި ހިނދެވެ.\nއެކަލޭގެފާނު ދެންނެވިއެވެ. އަޅުގެ ވެރިރަސްކަލާކޮ! ހަމަކަށަވަރުން، އަޅުގެ ކަށިތައް ބަލިވެ ނިކަމެތިވެއްޖެއެވެ. އަދި ބޮލުގެ އިސްތަށިތައްވެސް އެކަށް ނުރަވެއްޖެއެވެ. އަޅުގެ ވެރިރަސްކަލާކޮ! މިއަޅާ އިބަރަސްކަލާނގެއަށް ކޮށްފި دعاء އަކުން، މިއަޅާ އަބާއްޖަވެރިޔަކު ކަމުގައި ނުވަމެވެ.\nއަދި ހަމަކަށަވަރުން، އަޅުގެފަހަށް، އަޅުގެ ތިމާގެމީހުން (دين ގެ ކަންތައް ބެލެހެއްޓުމުގައި) ކަންތައް ކުރާނޭގޮތާމެދު އަޅު ބިރުގަނެއެވެ. އަޅުގެ އަނބިމީހާއަކީ، ދަރިމައިނުވާ އަންހެނެކެވެ. ފަހެ، އިބަރަސްކަލާނގެ رحمة ފުޅުން މިއަޅާއަށް وارث އަކު ދެއްވައިފާނދޭވެ!\nތިމަންއަޅާއާއި، يعقوب ގެފާނުގެ آل ވެރިންގެ ކިބައިން ވާރުތަވާނޭ وارث އެކެވެ. އަދި މިއަޅާގެ ވެރިރަސްކަލާކޮ! އިބަރަސްކަލާނގެ ރުހިވޮޑިގެންވާ އަޅަކު ކަމުގައި، އޭނާ ލައްވައިފާނދޭވެ!\nއެކަލޭގެފާނު ދެންނެވިއެވެ. އަޅުގެ ވެރިރަސްކަލާކޮ! މިއަޅާއަށް ކުއްޖަކު ލިބޭނީ ކިހިނަކުންތޯއެވެ؟ އަޅުގެ އަނބިމީހާއަކީ، ދަރިމައިނުވާ އަންހެނެކެވެ. އަދި އަޅާވެސް މިހުރީ، މުސްކުޅިކަމުގެ نهاية އަށް ފޯރާފައެވެ.\nއެކަލާނގެ وحى ކުރެއްވިއެވެ. ކަންހުރީ އެފަދައިންނެވެ. ކަލޭގެފާނުގެ ވެރިރަސްކަލާނގެ وحى ކުރެއްވިއެވެ. އެއީ ތިމަންރަސްކަލާނގެއަށް ދާދިފަސޭހަ ކަމެކެވެ. މީގެކުރިން ކަލޭގެފާނަކީ، موجود ވެގެންވާ އެއްޗެއްކަމުގައި ނުވާ حال، ތިމަންރަސްކަލާނގެ ކަލޭގެފާނު ހެއްދެވީމެވެ.\nއެކަލޭގެފާނު ދެންނެވިއެވެ. އަޅުގެ ވެރިރަސްކަލާކޮ! އަޅާއަށް علامة އެއް ލައްވައިފާނދޭވެ! އެކަލާނގެ وحى ކުރެއްވިއެވެ. ކަލޭގެފާނަށް އޮތް علامة އަކީ ކަލޭގެފާނަށް (ސަލާމަތުން ހުންނަވައިމެ) ފުރިހަމަ ތިންރޭ ވަންދެން މީސްތަކުންނާ ވާހަކަ ނުދެއްކެވޭގޮތްވުމެވެ.\nފަހެ، އެކަލޭގެފާނު، ނަމާދުކުރައްވާތަނުން އެކަލޭގެފާނުގެ قوم ގެމީހުންގެ ގާތަށް ނުކުމެވަޑައިގަތެވެ. ދެން ހެނދުނާއި، ހަވީރު، تسبيح ކިޔަވައި އުޅުމަށް އެއުރެންނަށް إشارة ން އެންގެވިއެވެ.\nއޭ يحيى ގެފާނެވެ! ކަލޭގެފާނު ފޮތުގައި ބާރަށް ހިފަހައްޓަވާށެވެ! ތިމަންރަސްކަލާނގެ، އެކަލޭގެފާނަށް ތުއްޕުޅުއިރު حكمة ދެއްވީމެވެ.\nއަދި ތިމަންރަސްކަލާނގެ حضرة ން އޯގާވެރިކަމާއި، طاهر ކަން އެކަލޭގެފާނަށް ދެއްވީމެވެ. އަދި އެކަލޭގެފާނު تقوى ވެރިޔަކު ކަމުގައިވިއެވެ.\nއަދި އެކަލޭގެފާނުގެ މައިބަފައިކަލުންނަށް ހެޔޮކޮށް ހިއްތަވާ ބޭކަލަކު ކަމުގައިވިއެވެ. އަދި ނުކިޔަމަންތެރި، جبّار އަކު ކަމުގައި އެކަލޭގެފާނު ނުވެއެވެ.\nއަދި އެކަލޭގެފާނު އުފަންވި ދުވަހުގައްޔާއި، އަވަހާރަވާ ދުވަހުގައްޔާއި، އަލުން ދިރުއްވައި ފޮނުއްވާ ދުވަހުގައި، އެކަލޭގެފާނުގެ މައްޗަށް سلام ހުށްޓެވެ.\nއަދި ކަލޭގެފާނު މި ފޮތުން مريم ގެފާނުގެ ވާހަކަ ކިޔައިދެއްވާށެވެ! އެކަމަނާ، އެކަމަނާގެ أهل ވެރިންގެ ކިބައިން އެކަހެރިވެ، އިރުމަތީ ފަރާތުގައިވާ ތަނަަކަށް ވަޑައިގަތްހިނދެވެ.\nފަހެ، އެއުރެންގެ ކިބައިން އެކަމަނާ ނިވައިވެ، ފަރުދާވެވަޑައިގަތެވެ. ދެން ތިމަންރަސްކަލާނގެ وحى ގެ ملائكة އާ، އެކަމަނާގެ އަރިހަށް ފޮނުއްވީމެވެ. އަދި އެ ملائكة އާ ފުރިހަމަ އިންސާނެއްގެ ސިފައިގައި، އެކަމަނާއަށް ފާޅުވިއެވެ.\nއެކަމަނާ ވިދާޅުވިއެވެ. ހަމަކަށަވަރުން، ތިބާގެ ކިބައިން ސަލާމަތް ކުރެއްވުމަށް، رحمن ވަންތަ ރަސްކަލާނގެ حضرة ން އަހުރެން ވާގިއެދި، ރައްކާތެރިކަން ލިބިގަންނަމެވެ. ތިބާއަކީ (اللَّه އަށް) ބިރުވެތިވާ މީހަކު ކަމުގައި ވަނީނަމައެވެ.\nއެ ملائكة އާ ވިދާޅުވިއެވެ. ހަމަކަށަވަރުން، ތިމަންނާއަކީ، ކަމަނާގެ ވެރިރަސްކަލާނގެ ފޮނުއްވި رسول އަކީމެވެ. ހެޔޮލަފާ، صالح ފިރިހެން ދަރިކަލަކު ކަމަނާއަށް ދެއްވުމަށްޓަކައެވެ.\nއެކަމަނާ ވިދާޅުވިއެވެ. ތިމަންނާއަށް ދަރިއަކު ލިބޭހުށީ ކޮންފަދައަކުންތޯއެވެ؟ ތިމަންގެ ގައިގައި އެއްވެސް آدم ގެދަރިޔަކު ބީހިފައެއްނުވެއެވެ. އަދި ތިމަންނާއީ، ކަސްބީއަކު ކަމުގައިވެސް ނުވަމެވެ.\nއެ ملائكة އާ ވިދާޅުވިއެވެ. ކަންހުރީ އެފަދައިންނެވެ. ކަމަނާގެ ވެރިރަސްކަލާނގެ وحى ކުރެއްވިއެވެ. އެއީ ތިމަންރަސްކަލާނގެއަށް ދާދިފަސޭހަ ކަމެކެވެ. އަދި ތިމަންރަސްކަލާނގެ حضرة ން މީސްތަކުންނަށް ފޮނުއްވި آية އެއް ކަމުގައްޔާއި، رحمة އެއްކަމުގައި، އެ ދަރިކަލުން ލެއްވުމަށްޓަކައެވެ. ކަނޑައެޅި ނިމިފައިވާ ކަމެއްކަމުގައި އެކަންތައްވިއެވެ.\nފަހެ، އެ ދަރިކަލުންނާއިގެން އެކަމަނާ އާލާސްވެ އިންނަވައި، ދުރުގައިވާ ތަނަކަށް އެ ދަރިކަލުންނާއިގެން އެކަމަނާ ވަޑައިގަތެވެ.\nދެން އެކަމަނާއަށް ރައްކާވުމުގެ ވޭންވަރު އައުމުން، ކަދުރު ރުކެއްގެ ގަސްގަނޑުގައި ލެނގިވަޑައިގެން އިންނަވަންޖެހުނެވެ. އެކަމަނާ ވިދާޅުވިއެވެ. އޭ ސަހަރޯއެވެ! މިކަންޖެހުމުގެ ކުރީގައި އަހުރެން މަރުވެ، ހަނދާންނެތިވެ، ނަންވެސް ފިލައިދިޔަނަމަ ކޮންފަދަހެއްޔެވެ!\nދެން އެކަމަނާ (އޮންނެވިތާނ) ގެ ދަށުން އެކަމަނާއަށް ملائكة އާ ގޮވައިލެއްވިއެވެ. ހިތާމަނުކުރައްވާށެވެ! ހަމަކަށަވަރުން، ކަމަނާގެ ވެރިރަސްކަލާނގެ، ކަމަނާ (ތިޔައޮންނެވިތާނ) ގެ ދަށުން ފެންއާރެއް ލެއްވިއެވެ.\nއަދި ކަމަނާއާ ދިމާޔަށް ކަދުރުރުކުގެ ގަސްގަނޑު ހަލުވައިލައްވާށެވެ! އޭރުން ދޮންވެ ފައްކާވެފައިވާ ކަދުރުތައް، ކަމަނާގެ އަރިހަށް ފައިބާނެތެވެ.\nފަހެ، ކަމަނާ ފަރީއްކުޅުއްވައި، ފެންފޮދު ހިއްޕަވައި، އަދި ހިތްޕުޅު ހަމަޖައްސަވާށެވެ! ފަހެ، އިންސާނުންކުރެ އެއްވެސްމީހަކު ކަމަނާއަށް ފެނިވަޑައިގެންފިނަމަ، ވިދާޅުވާށެވެ! ހަމަކަށަވަރުން، رحمن ވަންތަ ރަސްކަލާނގެއަށްޓަކައި، ރޯދައަށް ހުރުމަށް (އެބަހީ: ހަނުހުރުމަށް) އަހުރެން ނަދުރުގެންފީމެވެ. ފަހެ، މިއަދު އަހުރެން އެއްވެސް އިންސާނަކާ ވާހަކައެއް ނުދައްކާހުށީމެވެ.\nފަހެ، އެކަމަނާގެ قوم ގެމީހުންގެ ގާތަށް އެ ދަރިކަލުން އުރުވަޑުވައިގެން އެކަމަނާ ވަޑައިގަތެވެ. އެއުރެން ބުނޫއެވެ. އޭ مريم ގެފާނެވެ! ހަމަކަށަވަރުން، ކަމަނާ ތިޔަވަޑައިގަތީ ވަރަށްބޮޑު ނުބައިކަމަކާއިގެންނެވެ.\nއޭ هارون ގެ أخت އާއެވެ! ކަމަނާގެ ބައްޕާއަކީ، ނުބައިމީހެއްކަމުގައި ނުވެތެވެ. އަދި ކަމަނާގެ މަންމާއަކީ، ކަސްބީއަކު ކަމުގައިވެސް ނުމެވޭމެއެވެ.\nފަހެ، އެކަމަނާ އެ ދަރިކަލުންނަށް إشارة ކޮށްލެއްވިއެވެ. އެއުރެން ބުނެފޫއެވެ. ޅަފަތުގެ ދާނުގައިވާ ޅަކުއްޖަކާ ތިމަންމެން ވާހަކަދައްކާނީ ކިހިނަކުންހެއްޔެވެ؟\nއެ ދަރިކަލުން ވިދާޅުވިއެވެ. ހަމަކަށަވަރުން، އަހުރެންނަކީ، اللَّه ގެ އަޅަކީމެވެ. އެކަލާނގެ މިއަޅާޔަށް ފޮތް ދެއްވިއެވެ. އަދި ނަބިއްޔަކު ކަމުގައި މިއަޅާ ލެއްވިއެވެ.\nއަދި މިއަޅާ ކޮންމެ ތަނެއްގައި ވީނަމަވެސް، بركات ލައްވާފައިވާ އަޅަކު ކަމުގައި މިއަޅާ ލެއްވިއެވެ. އަދި މިއަޅާ ދިރިހުރިހާ ހިނދަކު، ނަމާދުކުރުމަށާއި، زكاة ދިނުމަށް، އެކަލާނގެ މިއަޅާޔަށް وصية ކުރެއްވިއެވެ.\nއަދި މިއަޅާގެ މަންމާއަށް ހެޔޮކޮށް ހިތާމީހަކު ކަމުގައިވުމަށްވެހެވެ. އަދި މިއަޅާޔަކީ އަބާއްޖަވެރި، جبّـار އަކު ކަމުގައި ނުލައްވަތެވެ.\nމިއަޅާ އުފަންވިދުވަހުގައްޔާއި، މަރުވާދުވަހުގައްޔާއި، އަލުން ދިރުއްވައި (محشر އަށް) ފޮނުއްވާދުވަހުގައި، މިއަޅާގެ މައްޗަށް سلام ހުށްޓެވެ.\nއެއީ مريم ގެފާނުގެ ދަރިކަލުން عيسى ގެފާނެވެ. (މިއީ) އެއުރެން އެބަސްފުޅާމެދު شك ކުރާ، حق ތެދުބަސްފުޅެވެ.\nދަރިކަލަކު ހިއްޕެވުން އެއީ، اللَّه އަށް އެކަށީގެންވާ ކަމެއްނޫނެވެ. އެކަލާނގެ ހުސްطاهر ވަންތަކަމާއެވެ! އެކަލާނގެ ކަމަކަށް ނިޔާކުރައްވައިފިހިނދު، އެކަމަކަށް وحى ކުރައްވާކަން ކަށަވަރީ، [ވާށޭ] އެވެ! ދެން އެކަމެއް ވެދެތެވެ.\nހަމަކަށަވަރުން، اللَّه އީ، ތިމަންކަލޭގެފާނުގެ ވެރިރަސްކަލާނގެއެވެ. އަދި ތިޔަބައިމީހުންގެވެސް ވެރިރަސްކަލާނގެއެވެ. ފަހެ، ތިޔަބައިމީހުން އެކަލާނގެއަށް އަޅުކަންކުރާށެވެ! މިއީ ސީދާވެގެންވާ ތެދުމަގެވެ.\nފަހެ، އެއުރެންގެ އެކި جماعة ތަކުގެ މެދުގައި خلاف އުފެދުނެވެ. ފަހެ، ބޮޑުވެގެންވާ ދުވަހެއްގެ (ބިރުވެރިކަން) ދެކޭހިނދު، كافر ވީ މީހުންނަށް ހަލާކާއި ގެއްލުންހުށްޓެވެ.\nއެއުރެން ތިމަންރަސްކަލާނގެ حضرة އަށް އަންނަދުވަހު، އެއުރެންގެ އިވުމާއި ފެނުމުގެ ސާފުކަން ބޮޑުކަމާއެވެ! އެހެނެއްކަމަކު، އަނިޔާވެރިވީ މީހުން މިއަދުވަނީ، ފާޅުވެ بيان ވެގެންވާ މަގުފުރެދުމެއްގައެވެ.\nހުރިހާކަމެއް ނިޔާކުރައްވާހިނދު (އެއުރެންނަށް އޮތް) ހިތާމައިގެ ދުވަހާމެދު، ކަލޭގެފާނު އެއުރެންނަށް إنذار ކުރައްވާށެވެ! (އެދުވަހާމެދު) އެއުރެންވަނީ غافل ކަމެއްގެ ތެރޭގައެވެ. އަދި އެއުރެން إيمان އެއް ނުމެވޭމެއެވެ.\nހަމަކަށަވަރުން، ބިމާއި، ބިމުގައިވާހާ ބަޔަކު ވާރުތަވެ ملك ވެގެންވަނީ، ތިމަންރަސްކަލާނގެއަށެވެ. އަދި އެއުރެން رجوع ކުރައްވާހުށީ، ތިމަންރަސްކަލާނގެ حضرة އަށެވެ.\nކަލޭގެފާނު މިފޮތުން إبراهيم ގެފާނުގެ ވާހަކަ ކިޔައިދެއްވާށެވެ! ހަމަކަށަވަރުން އެކަލޭގެފާނަކީ، ތެދުވެރިކަންބޮޑު ނަބިއްޔަކު ކަމުގައިވިއެވެ.\nއެކަލޭގެފާނުގެ ބައްޕައަށް އެކަލޭގެފާނު ވިދާޅުވިހިނދެވެ. އޭ ބައްޕާއެވެ! އެއްވެސް އަޑެއް ނީވޭ، އެއްވެސް އެއްޗެއް ނުފެންނަ، އަދި ބައްޕައަށް އެއްވެސް ކަމެއް ފުއްދައިނުދޭ އެއްޗަކަށް، ބައްޕަ އަޅުކަންކުރަނީ ކީއްވެގެންހެއްޔެވެ؟\nއޭ ބައްޕާއެވެ! علم ގެ ތެރެއިން، ބައްޕައަށް އައިސްފައިނުވާ علم، ތިމަންނާއަށް ހަމަކަށަވަރުން، އައިސްފައިވެއެވެ. ފަހެ، ތިމަންނާއަށް ބައްޕަ تبع ވާށެވެ! އޭރުން ބައްޕައަށް ސީދާވެގެންވާ ތެދުމަގަކަށް މަގުދައްކާހުށީމެވެ.\nއޭ ބައްޕާއެވެ! شيطان އާއަށް އަޅުކަން ނުކުރާށެވެ! ހަމަކަށަވަރުން، رحمن ވަންތަ ރަސްކަލާނގެއަށް ނުކިޔަމަންތެރިޔެއް ކަމުގައި شيطان އާ ވިއެވެ.\nއޭ ބައްޕާއެވެ! ހަމަކަށަވަރުން، رحمن ވަންތަ ރަސްކަލާނގެ حضرة ން عذاب އެއް އައިސް، ބައްޕައަށް ޖެހިދާނެކަމަށް އަހުރެން ބިރުގަނެއެވެ. އޭރުން ބައްޕަ ވާހުށީ، شيطان އާގެ އެހީތެރިޔެއް ކަމުގައެވެ.\nއޭނާ ބުންޏެވެ. އޭ إبراهيم އެވެ! ތިމަންގެ إله ންތަކަށް ތިބާ ނުރުހެނީހެއްޔެވެ؟ ތިބާ ތިޔަކަންތައް ނުހުއްޓައިފިނަމަ، ހަމަކަށަވަރުން، އަހުރެން ގަލުން ތަޅައި، ތިބާ މަރައިފާހުށީމެވެ. އަދި ދިގުމުއްދަތަކަށް، އަހުރެންނާ ވަކިވާށެވެ!\nއެކަލޭގެފާނު ވިދާޅުވިއެވެ. ބައްޕަގެ މައްޗަށް سلام ހުށްޓެވެ! ބައްޕައަށް ފާފަފުއްސެވުން އެދި، އަޅުގެ ވެރިރަސްކަލާނގެއަށް دعاء ކުރާހުށީމެވެ. ހަމަކަށަވަރުން، އަޅުގެމައްޗަށް ނުހަނު އޯގާވަންތަ ކަލަކު ކަމުގައި، އެކަލާނގެ ވޮޑިގެންވެއެވެ.\nއަދި ތިޔަބައިމީހުންނާއި اللَّه ފިޔަވައި ތިޔަބައިމީހުން އަޅުކަންކުރާ ތަކެއްޗާ، އަހުރެން ވަކިވާހުށީމެވެ. އަދި އަހުރެންގެ ވެރިރަސްކަލާނގެއަށް އަޅުކަންކުރާހުށީމެވެ. އަހުރެންގެ ވެރިރަސްކަލާނގެއަށް އަޅުކަންކުރުމުން އަބާއްޖަވެރިޔަކު ކަމުގައި އަހުރެން ނުވާށިއެވެ.\nފަހެ، އެކަލޭގެފާނު، އެއުރެންނާއި، اللَّه ފިޔަވައި އެއުރެން އަޅުކަންކުރާ ތަކެއްޗާ ވަކިވެވަޑައިގަތްހިނދު، ތިމަންރަސްކަލާނގެ އެކަލޭގެފާނަށް، إسحاق ގެފާނާއި، يعقوب ގެފާނު ދެއްވީމެވެ. އަދި އެއިން ކޮންމެ ބޭކަލަކީ ނަބިއްޔަކު ކަމުގައި ލެއްވީމެވެ.\nއަދި އެބޭކަލުންނަށް، ތިމަންރަސްކަލާނގެ رحمة ގެތެރެއިން ދެއްވީމެވެ. އަދި ތިމަންރަސްކަލާނގެ، އެބޭކަލުންނަށް (އަންނަނިވި جيل ތަކުގެ ދޫމަތީގައި) މަތިވެރިވެގެންވާ ރިވެތި ނަން ލެއްވީމެވެ.\nކަލޭގެފާނު މިފޮތުން موسى ގެފާނުގެ ވާހަކަ ކިޔައިދެއްވާށެވެ! ހަމަކަށަވަރުން، خيار ކުރައްވާފައިވާ ބޭކަލަކު ކަމުގައި އެކަލޭގެފާނު ވިއެވެ. އަދި رسول އަކު ކަމުގައްޔާއި، ނަބިއްޔަކު ކަމުގައި އެކަލޭގެފާނު ވިއެވެ.\nއަދި ތިމަންރަސްކަލާނގެ طور ފަރުބަދައިގެ ކަނާތްފަރާތުން އެކަލޭގެފާނަށް ނިދާ އިއްވެވީމެވެ. އަދި ބަސް وحى ކުރެއްވުމަށްޓަކައި އެކަލޭގެފާނު ކުއްތަން ކުރެއްވީމެވެ.\nއަދި ތިމަންރަސްކަލާނގެ رحمة ވަންތަކަމުން، އެކަލޭގެފާނުގެ أخ، هارون ގެފާނު ނަބިއްޔަކު ކަމުގައި، އެކަލޭގެފާނަށް ދެއްވީމެވެ.\nކަލޭގެފާނު މި ފޮތުން إسماعيل ގެފާނުގެ ވާހަކަ ކިޔައިދެއްވާށެވެ! ހަމަކަށަވަރުން، وعد ފުއްދުމުގައި ތެދުވެރިޔަކު ކަމުގައި އެކަލޭގެފާނު ވިއެވެ. އަދި رسول އަކު ކަމުގައްޔާއި، ނަބިއްޔަކު ކަމުގައި އެކަލޭގެފާނުވިއެވެ.\nއަދި އެކަލޭގެފާނުގެ أهل ވެރިންނަށް، ނަމާދު ކުރުމަށާއި، زكاة ދީ އުޅުމަށް، އެކަލޭގެފާނު أمر ކުރައްވާ ކަމުގައިވިއެވެ. އަދި އެކަލޭގެފާނުގެ ވެރިރަސްކަލާނގެ حضرة ގައި، ރުއްސުންލައްވާފައިވާ ބޭކަލަކު ކަމުގައި އެކަލޭގެފާނުވިއެވެ.\nކަލޭގެފާނު މިފޮތުން إدريس ގެފާނުގެ ވާހަކަ ކިޔައިދެއްވާށެވެ! ހަމަކަށަވަރުން، އެކަލޭގެފާނަކީ، ތެދުވެރިކަން ބޮޑު ނަބިއްޔަކު ކަމުގައިވިއެވެ.\nއަދި ތިމަންރަސްކަލާނގެ، އެކަލޭގެފާނު މަތިވެރިވެގެންވާ مقام އަކަށް އުފުއްލެވީމެވެ.\nއެބޭކަލުންނަކީ، آدم ގެފާނުގެ ދަރިކޮޅުން ވަޑައިގަތް ނަބިއްޔުންކުރެ، އެބޭކަލުންގެ މައްޗަށް اللَّه نعمة ދެއްވި ބޭކަލުންނެވެ. އަދި ތިމަންރަސްކަލާނގެ، نوح ގެފާނާއެކުގައި (ނަވުގައި) އުފުއްލެވި މީހުންގެ ތެރެއިންވާ ބަޔެކެވެ. އަދި إبراهيم ގެފާނާއި إسـرآءيـل ގެފާނުގެ ދަރިކޮޅުންވާ ބަޔެކެވެ. އަދި ތިމަންރަސްކަލާނގެ ތެދުމަގުދައްކަވައި، خيار ކުރެއްވި މީހުންގެ ތެރެއިންވާ ބަޔެކެވެ. އެބޭކަލުންގެ މައްޗަށް رحمن ވަންތަ ރަސްކަލާނގެ آية ތައް ކިޔެވޭހިނދު، އެބޭކަލުން ކީރިތިކުރައްވަމުން سجدة އަށް ތިރިވެވަޑައިގަންނަވަތެވެ.\nފަހެ، އެބޭކަލުންނަށްފަހު، އެހެންބަޔަކު އައޫއެވެ. އެއުރެން ނަމާދު ދޫކޮށްލޫއެވެ. އަދި هوى نفس ގެ އެދުންތަކަށް تبع ވޫއެވެ. ފަހެ، ނިކަންހުރެ އެއުރެން ހަލާކާ ކުރިމަތިލާހުށްޓެވެ!\nتوبة ވެ، އަދި، إيمان ވެ، އަދި صالح عمل ކުޅަ މީހުން މެނުވީއެވެ. ފަހެ، އެއުރެން ސުވަރުގެއަށް ވަންނާނެތެވެ. އަދި އެއުރެންނަށް އެއްވެސް ކަމަކުން ބޭއިންސާފެއް ނުކުރައްވާހުށްޓެވެ.\n(އެއީ) رحمن ވަންތަ ރަސްކަލާނގެ، އެކަލާނގެ އަޅުތަކުންނަށް غيب ގައި ދެއްވުމަށް وعد ކުރައްވާފައިވާ، عدن އޭ ކިއުނު ސުވަރުގެތަކެވެ. ހަމަކަށަވަރުން، އެކަލާނގެ وعد ފުޅަކީ، އަންނާނޭ އެއްޗެއްކަމުގައިވެއެވެ.\nއެތާނގައި ބޭކާރު ވާހަކައެއް އެއުރެންނަކަށް ނީވޭނެތެވެ. އެހެނެއްކަމަކު، (އިވޭނީ) سلام އާއި، تحيّة ގެ އަޑެވެ. އަދި ހެނދުނާއި، ހަވީރު އެއުރެންގެ رزق، އެއުރެންނަށްޓަކައި އެތާނގައި ވެއެވެ.\nއެއީ ތިމަންރަސްކަލާނގެ އަޅުންކުރެ، تقوى ވެރިވީ މީހުންނަށް ތިމަންރަސްކަލާނގެ ވާރުތަކޮށްދެއްވާ ސުވަރުގެއެވެ.\nއަދި ކަލޭގެފާނުގެ ވެރިރަސްކަލާނގެ أمر ފުޅަށް މެނުވީ، ތިމަންމެން ނުފައިބަމެވެ. ތިމަންމެންގެ ކުރިމަތީގައިވާހާ އެއްޗަކާއި، ތިމަންމެންގެ ފަހަތުގައިވާހާ އެއްޗަކާއި، އެދެމެދުގައިވާހާ އެއްޗެއް މިލްކުވެގެންވަނީ، އެކަލާނގެއަށެވެ. އަދި ކަލޭގެފާނުގެ ވެރިރަސްކަލާނގެއީ، ހަނދުމަނެތިވެވޮޑިގެންވާ ކަލަކުކަމުގައި ނުވެއެވެ.\n(އެއީ) އުޑުތަކާއި، ބިމާއި، އެދެމެދުގައިވާހާ ތަކެތީގެ ވެރިރަސްކަލާނގެއެވެ. ފަހެ، ކަލޭގެފާނު، އެކަލާނގެއަށް އަޅުކަންކުރައްވާށެވެ! އަދި އެކަލާނގެއަށް އަޅުކަން ކުރެއްވުމުގައި ދެމިހުންނަވައި، ކެތްތެރިވެވަޑައިގަންނަވާށެވެ! އެކަލާނގެއާ އެއްފަދަ އެކައްޗެއްވެސް ވާކަން ކަލޭގެފާނަށް އެނގިވަޑައިގެންވޭތޯއެވެ؟\nއިންސާނާ ބުނެތެވެ. ތިމަން މަރުވެދިއުމަށްފަހުގައިވެސް، އަލުން ދިރުމަކަށް ނެރުއްވާނޭހެއްޔެވެ؟\nއެ އިންސާނާ މީގެކުރިން موجود ވެގެންވާ އެއްޗެއްކަމުގައި ނުވާ حال، ހަމަކަށަވަރުން، ތިމަންރަސްކަލާނގެ އޭނާ ހެއްދެވިކަން އޭނާ ހަނދާން ނުކުރަނީހެއްޔެވެ؟\nފަހެ، ކަލޭގެފާނުގެ ވެރިރަސްކަލާނގެ ގަންދެއްވައި وحى ކުރައްވަމެވެ. ހަމަކަށަވަރުން، شيطان ންނާ އެކުގައި އެއުރެން محشر އަށް ފޮނުއްވާހުށީމެވެ. ދެން ކަކޫޖެހިގެންވާ حال، ނަރަކައިގެ ވަށައިގެން އެއުރެން ގެންނަވާހުށީމެވެ.\nދެން ތިމަންރަސްކަލާނގެ ކޮންމެ ބަޔެއްގެ ތެރެއިންވެސް އެއުރެންކުރެ رحمن ވަންތަ ރަސްކަލާނގެއަށް އެންމެ ދެކޮޅުވެރިކަން ބޮޑު މީހުން ވަކިކޮށް ނެރުއްވާހުށީމެވެ.\nދެން ހަމަކަށަވަރުން، އެއުރެންކުރެ ނަރަކަޔަށް ވަނުން أولى ކަންބޮޑީ ކޮންބަޔެއްކަން، އެންމެމޮޅަށް ދެނެވޮޑިގެންވަނީ، ތިމަންރަސްކަލާނގެއެވެ.\nއަދި ތިޔަބައިމީހުންކުރެ ނަރަކަ މަތިންލާފައި ނުދާނޭ ހަމައެކަކުވެސް ނުވެއެވެ. އެއީ ކަލޭގެފާނުގެ ވެރިރަސްކަލާނގެއަށް ކަނޑައެޅި ލާޒިމުކުރައްވާފައިވާ ކަމެއްކަމުގައިވިއެވެ.\nދެން ތިމަންރަސްކަލާނގެ تقوى ވެރިވީ މީހުން ސަލާމަތް ކުރައްވާހުށީމެވެ. އަދި އަނިޔާވެރިވީ މީހުން، ކަކޫޖެހިގެންވާ حال، އެ ނަރަކައިގެ ތެރެއަށް ދޫކުރައްވާހުށީމެވެ.\nއަދި އެއުރެންނަށް ތިމަންރަސްކަލާނގެ آية ތައް بيان ވެގެންވާ ގޮތުގައި ކިޔައިދެވޭހިނދު، كافر ވި މީހުން، إيمان ވި މީހުންނަށް ބުނެތެވެ. (ތިމަންމެން) ދެބައިމީހުންކުރެ ދަރަޖައިގެގޮތުން އެންމެމޮޅީ، އަދި މަޖްލިސްގެ ގޮތުން އެންމެރަނގަޅީ، ކޮންބަޔެއްހެއްޔެވެ؟\nއަދި ތިމަންރަސްކަލާނގެ އެއުރެންގެ ކުރިން ކިތައް ކިތައް أمّة ހަލާކުކުރެއްވިން ހެއްޔެވެ؟ މުދާވެރިކަމުގެ ގޮތުންނާއި، ފެންނަ ފެނުމަށް އެއުރެން މާރަނގަޅެވެ.\nކަލޭގެފާނު ވިދާޅުވާށެވެ! މަގުފުރެދުމުގެ ތެރޭގައިވާ މީހާ (ދަންނާށެވެ!) ފަހެ، އެމީހަކަށް رحمن ވަންތަ ރަސްކަލާނގެ عمر ދިގުކުރައްވައި، مهلة ދެއްވާނެތެވެ. އެއުރެންނަށް وعد ކުރައްވާ ކަންތައް، އެއުރެން ދެކެފުމަށްދާނދެނެވެ. އެހެންޏާ (ދުނިޔޭގެ) عذاب އެވެ. އެހެންޏާ قيامة ދުވަހުގެ ހަލާކެވެ. ފަހެ، ދަރަޖައިގެ ގޮތުން އެންމެނުބައީ، އަދި لشكر ގެގޮތުން އެންމެ ނިކަމެތީ، ކޮންބަޔެއްކަން ނިކަންހުރެ އެއުރެންނަށް އެނގޭނެތެވެ.\nތެދުމަގު ލިބިގެންފި މީހުންނަށް اللَّه ތެދުމަގު ދެއްކެވުން އިތުރުކުރައްވަތެވެ. އަދި ކަލޭގެފާނުގެ ވެރިރަސްކަލާނގެ حضرة ގައި، ثواب ލިބުމުގެގޮތުން އެންމެ ހެޔޮވެގެންވަނީ، އަދި ނަތީޖާގެގޮތުން އެންމެ ހެޔޮވެގެންވަނީ، ދެމިހުންނަނިވި صالح عمل ތަކެވެ.\nތިމަންރަސްކަލާނގެ آية ތަކަށް كافر ވެ، އަދި ހަމަކަށަވަރުން، ތިމަންނާއަށް މުދަލާއި، ދަރިން ދެއްވާހުށްޓޭ ބުނިމީހާ، ކަލޭގެފާނު ފަހެ، ދެކެވަޑައިގަތީމުތޯއެވެ؟\nއޭނާއަށް غيب އެނގުނީހެއްޔެވެ؟ ނުވަތަ رحمن ވަންތަ ރަސްކަލާނގެ حضرة ން عهد އެއް ހިފީހެއްޔެވެ؟\nހަމަހިލާ އެހެންނަކުން ނުވާނެއެވެ. އޭނާ ބުނާއެއްޗެއް ތިމަންރަސްކަލާނގެ ލިޔުއްވާހުށީމެވެ. އަދި އޭނާއަށް عذاب އިތުރުކުރައްވައި ދިގުކުރައްވާހުށީމެވެ.\nއަދި އޭނާ އެބުނާ މުދަލާއި، ދަރިން (ނެތިކުރައްވައި) އެހުރިހާ އެއްޗެއް، ތިމަންރަސްކަލާނގެ މިލްކުކުރައްވާހުށީމެވެ. އަދި ތިމަންރަސްކަލާނގެ حضرة އަށް އޭނާ އަންނަހުށީ، އެކަނިމާ އެކަންޏެވެ.\nއެއުރެން اللَّه ފިޔަވައި އެހެން إله ންތަކެއް ހިފީ އެއުރެންނަށް عزّة އެއްކަމުގައި ވާނޭކަމަށެވެ.\nހަމަހިލާ އެހެންނަކުން ނުވާނެއެވެ. އެ إله ންތަކަށް އެއުރެން އަޅުކަންކުރުމަށް إنكار ކުރާނެތެވެ. އަދި އެ إله ންތައް އެއުރެންގެ މައްޗަށް عداوة ތެރިންކަމުގައި ވާނެތެވެ.\nكافر ވި މީހުންގެމައްޗަށް ހަމަކަށަވަރުން، ތިމަންރަސްކަލާނގެ شيطان ން ފާކުރެއްވިކަން، ކަލޭގެފާނު ދެނެވަޑައިނުގަންނަވަމުތޯއެވެ؟ އެ شيطان ން އެއުރެންނަށް ވަސްވާސްދީ ހެއްލުންތެރިކުރެތެވެ.\nފަހެ، ކަލޭގެފާނު އެއުރެންގެ މައްޗަށް އަވަސްވެވަޑައިނުގަންނަވާށެވެ! ހަމަކަށަވަރުން، ތިމަންރަސްކަލާނގެ އެއުރެންނަށްޓަކައި (أجل ގެ ދުވަސްތައް) ގުނައި عدد ކުރައްވަމެވެ.\nتقوى ވެރިން، رحمن ވަންތަ ރަސްކަލާނގެ حضرة އަށް (عزّة ތެރި) وفد އެއްގެ ގޮތުގައި ތިމަންރަސްކަލާނގެ އެއްކުރައްވާ ދުވަސް (ހަނދުމަކުރާށެވެ!)\nއަދި ކަރުހިއްކައިގެންފައިވާ ޖަނަވާރުތަކެއް ފެނާދިމާޔަށް ދާފަދައިން، ތިމަންރަސްކަލާނގެ، ކުށްވެރިން ނަރަކަޔާ ދިމާޔަށް ލަވައި ގެންދަވާހުށީމެވެ.\nرحمن ވަންތަ ރަސްކަލާނގެ حضرة ގައި عهد އެއް ހިފާފައިވާ މީހަކަށް (އެކަލާނގެ إذن ދެއްވުމުން) މެނުވީ، އެއުރެންކުރެ އެކަކަށްވެސް شفاعة ތެރިވުމުގެ ބާރެއް ލިބިގެނެއްނުވެތެވެ.\nرحمن ވަންތަ ރަސްކަލާނގެ، ދަރިކަލަކު ހިއްޕެވިކަމަށް އެ كافر ވި މީހުން ބުނޫއެވެ.\nހަމަކަށަވަރުން، ތިޔަބައިމީހުން ތިޔަ ގެނައީ، ވަރަށްވެސް ނުބައިވެގެންވާ ބަހެކެވެ.\nފަހެ، ދަރިކަލަކު ހިއްޕެވުން رحمن ވަންތަ ރަސްކަލާނގެއަށް އެކަށީގެނެއް ނުވެއެވެ.\nرحمن ވަންތަ ރަސްކަލާނގެ حضرة އަށް އަޅެއްގެ ގޮތުގައި ނާންނާނޭ ހަމައެކަކުވެސް، އުޑުތަކުގައްޔާއި، ބިމުގައި ނުވެތެވެ.\nހަމަކަށަވަރުން، އެކަލާނގެ އެއުރެން ހިމަނުއްވައި، ފުރިހަމަ عدد ކުރެއްވުމަކުން عدد ކުރެއްވިއެވެ.\nއަދި قيامة ދުވަހުން، އެއުރެންކުރެ ކޮންމެމީހަކު، އެކަލާނގެ حضرة އަށް އަންނަހުށީ، އެކަނިމާއެކަންޏެވެ.\nހަމަކަށަވަރުން، إيمان ވެ صالح عمل ތައް ކުޅަމީހުން (ދަންނާށެވެ!) رحمن ވަންތަ ރަސްކަލާނގެ، އެއުރެންނަށްޓަކައި ލޯބިލައްވާނެތެވެ.\nފަހެ، ހަމަކަށަވަރުން، ތިމަންރަސްކަލާނގެ، ކަލޭގެފާނު ވާހަކަދައްކަވާ ބަހުން އެ قرآن ފަސޭހަކޮށްދެއްވީ، ކަލޭގެފާނު އެ ފޮތުން تقوى ވެރިންނަށް އުފާވެރިކަމުގެ خبر ދެއްވުމަށާއި، ދެކޮޅުވެރިވެގެންވާ މީހުންނަށް އެއިން إنذار ކުރެއްވުމަށްޓަކައެވެ.\nއަދި ތިމަންރަސްކަލާނގެ، އެއުރެންގެ ކުރިން ކިތައްކިތައް أمّة ހަލާކު ކުރެއްވިންހެއްޔެވެ؟ އެއުރެންކުރެ އެކަކުވެސް، ކަލޭގެފާނަށް ފެނިވަޑައިގަންނަވާތޯއެވެ؟ ނުވަތަ އެއުރެންގެ އެއްވެސް އަޑެއްބަޑެއް، ކަލޭގެފާނަށް އިވިވަޑައިގަންނަވާތޯއެވެ؟


Covid gai ithuru5maru, Jumla adhadhu 182'ah! | Jazeera\tކޮވިޑްގައި އިތުރު5މަރު، ޖުމްލަ އަދަދު 182އަށް! - Jazeera\nކޮވިޑްގައި އިތުރު5މަރު، ޖުމްލަ އަދަދު 182އަށް!\nޖަވިޔަނި June 5, 2021 447 views0\nކޮވިޑުގައި މަރުވި މީހަކު ވަޅުލުމުގެ ތެރެއިން -- ފޮޓޯ: ހަފްތާ\nކޮވިޑް-19 ޖެހިގެން އިތުރު5މީހަކު ރާއްޖެއިން މަރުވެއްޖެއެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނީ ރޭ 11:34 ގައި 72 އަހަރުގެ އަންހެނެއް މަރުވެފައިވާ ކަމަށެވެ. އަދި ރޭގެ 00:42 ހާއިރު އުމުރުން 64 އަހަރުގެ އަންހެނެއްގެ އިތުރުން 00:52 ގައި އުމުރުން 79 އަހަރުފެ އަންހެނެއް މަރުވެފައިވާ ކަމަށެވެ. މި3މީހުން ވެސް މަރުވީ ހުޅުމާލެ މެޑިކަލް ފެސިލިޓީގައި ފަރުވާ ހޯދަމުންދަނިކޮށެވެ.\nމިއަދުގެ ފަތިހު 04:19 ގައި 28 އަހަރުގެ އަންހެނެއް ވެސް ވަނީ މަރުވެފައެވެ. އޭނާ މަރުވީ ޑީއެޗް-11 ގައި ފަރުވާ ހޯދަމުންނެވެ. މީގެއިތުރުން މިއަދު 07:17 ގައި ހުޅުމާލެ މެޑިކަލް ފެސިލިޓީގައި ފަރުވާ ހޯދަމުންދިޔަ 68 އަހަރުގެ އަންހެނެއްވެސް ވަނީ މަރުވެފައެވެ.\nމިއަދުގެ މިހާތަނަށް ރިޕޯޓު ކުރެވުނު މަރުތަކާއި އެކު، ކޮވިޑް ބަލީގައި ރާއްޖެއިން މަރުވި މީހުންގެ ޖުމްލަ އަދަދު ވަނީ 182 އަށް އަރާފައެވެ.\nފާއިތުވި ދުވަސްތަކުގައި ކޮވިޑް-19 ބާރުދުވެއްޔެއްގައި ފެތުރި، ގިނަ އަދަދަކަށް ރާއްޖޭގައި މީހުން ޕޮޒިޓިވް ވުމަށްފަހު އިއްޔެ ރާއްޖެއިން ކޮވިޑަށް ޕޮޒިޓިވް ވި މީހުންގެ އަދަދުވަނީ 500 އިން ދަށަށް ގޮސްފައެވެ. އެގޮތުން ފާއިތުވި 24 ގަޑިއިރުތެރޭގައި ކޮވިޑަށް ޕޮޒިޓިވްވެފައިވަނީ 432 މީހެކެވެ.


ހިރިލަންދޫ ބިން ހިއްކުމުގެ މަޝްރޫއު މިހާރު އޮތް ޕްލޭންގައި ކުރިއަށް ދާނެ: ރައީސް | Jazeera\tހިރިލަންދޫ ބިން ހިއްކުމުގެ މަޝްރޫއު މިހާރު އޮތް ޕްލޭންގައި ކުރިއަށް ދާނެ: ރައީސް - Jazeera\nހިރިލަންދޫ ބިން ހިއްކުމުގެ މަޝްރޫއު މިހާރު އޮތް ޕްލޭންގައި ކުރިއަށް ދާނެ: ރައީސް\nއީމާ މުހައްމަދު ވަހީދު April 18, 2019 87 views0\nތ. އަތޮޅު ހިރިލަންދޫގައި ސަރުކާރުން ހިންގުމަށް ހަމަޖެހިފައިވާ ބިން ހިއްކުމުގެ މަސައްކަތް ކުރިންވެސް ކުރިއަށް ގެންދިޔަ ޕްލޭންގައި ކުރިއަށް ދާނެ ކަމަށް ރައީސް އިބްރާހިމް މުހައްމަދު ޞާލިހް ވިދާޅުވެއްޖެއެވެ.\nރައީސް ޞާލިހު އެހެން ވިދާޅުވީ، މިއަދު ހިރިލަންދޫ ކައުންސިލަރުންނާއި ބައްދަލުކުރައްވާފައެވެ. މިއަދު ރައީސް އޮފީހުގައި ހިރިލަންދޫ ކައުންސިލަރުންނާއި ބައްދަލުކުރައްވައި ދެއްކެވި ވާހަކަފުޅުގައި ރައީސް ވިދާޅުވީ، ހިރިލަންދޫގެ ބިން ހިއްކުމުގެ މަޝްރޫއު މިހާރު އޮތް ޕްލޭނާއި އެއްގޮތަށް ކުރިޔަށްދާނެކަމަށެވެ. އަދި ކައުންސިލުން އިތުރަށް އެދިވަޑައިގެންފައިވާ ކަންކަމުގައި ކަމާގުޅޭ އިދާރާތަކާ މަޝްވަރާކުރައްވައިގެން އެކަންކަމަށް ހައްލެއް ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމަށް ރައީސް ވިދާޅުވިއެވެ.\nމިއަދު ރައީސް އާއި ބައްދަލުކުރައްވައި ހިރިލަންދޫ ކައުންސިލްގެ ފާހަގަކުރެއްވީ، އެރަށުގެ ބިންހިއްކުމުގެ މަޝްރޫއާއި، ސިއްހީ ދާއިރާއިން ހުރި ދަތިތަކާއި، ބަނދަރު ގައި ރަނގަޅު ކުރަންހުރި ކަންކަމުގެ ވާހަކައެވެ.\nމި ބައްދަލުވުމުގައި ހިރިލަންދޫ ރައްޔިތުން މިހާރު އެންމެ ބޮޑަށް ބޭނުންވާ ކަންކަމާ ގުޅޭގޮތުން ކައުންސިލް މެމްބަރުންނާއި ރައީސް ސޯލިހާ ވަނީ މަޝްވަރާކުރައްވާފައެވެ.


Fen nuvanna phone aa eku Samsung karuthaa fenah | Mihaaru\n"ފެން ނުވަންނަ" ފޯނުގެ މައްސަލާގައި ސެމްސަންގް ކަރުތާފެނަށް\nގެލަކްސީ އެސް10 މާކެޓްކުރުމުގައި އޮޅޭ ގޮތަށް އިސްތިހާރުކުރާތީ ސެމްސަންގް ކޯޓަށް ހާޒިރުކޮށްފި\n07 ޖުލައި 2019 - 07:37\nސެމްސަންގް ގެލަކްސީ މަރުކާގެ ފޯނުތަކުގެ ތެރެއިން ބައެއް ފޯނުތަކަށް ފެންނަ ނުވަންވާނެ ކަމަށް ބުނެ ކޮށްފައިވާ އިސްތިހާރުތަކަކީ ބޮޑު އޮޅުވާލެއް ކަމަށް ބުނެ އޮސްޓްރޭލިއާގެ ކަމާބެހޭ އިދާރާތަކުން މިހާރު ވަނީ ސެމްސަންގު ކޯޓަށް ގެންގޮސްފަ އެވެ. މި މައްސަލަޔާ އެކު، ސެމްސަންގުގެ "ހީލަތް" ވެސް ވަނީ ހާމަވެފަ އެވެ.\nއިސްތިހާރުކުރުމުގައި ދައްކަނީ އެ ފޯނުތައް 1.5 މީޓަރު ފުނުގައި 30 މިނެޓް ވަންދެން ބޭއްވި ނަމަވެސް، ގެއްލުމެއް ނުވާ ކަމަށެވެ. އެކަމަކު މިއީ އިސްތިހާރުތަކަށް ބަރޯސާކޮށް ގޮތެއް ނިންމާ މީހުންނަށް އޮޅުވާލުމެއް ކަމަށް ބުނެ އޮސްޓްރޭލިއާގެ ސެމްސަންގް އިލެކްޓްރޯނިކްސްއާ ދެކޮޅަށް ވަނީ ދައުވާކޮށްފަ އެވެ.\nމިކަން ހާމަކަން ބޮޑުކޮށް ފާޅުވެފައި ވަނީ، ގެލަކްސީ އެސް10 މާކެޓްކުރުމުގައި ސެމްސަންގުން އަމަލުކުރިި ގޮތުންނެވެ. ސެމްސަންގް ވެބްސައިޓްގައި، ވަރަށް ކުދި އަކުރުން، "ގެލަކްސީ އެސް10 ޓެސްޓްކޮށްފައި ވަނީ ތާޒާ ފެނުގައި" ކަމަށް ލިޔެފައި އޮތަސް، އިސްތިހާރުތަކުން ފެންނަ ގޮތުގައި، އެ ފޯނުތައް މޫދު ކައިރީގައި، ގޮނޑުދޮށުގައި ވެސް ގެންގުޅެ އެވެ. އަދި ލޮނު ފެން އޮހޮރުނަސް، ފޯނުތައް ރައްކާތެރި ކަމަށް ދައްކަ އެވެ.\nސެމްސަންގުން އެސް10 އިސްތިހާރުކުރުމަށް ބޭނުންކޮށްފައިވާ މޮޓޯ އަކީ "ބިލްޓް ފޮ އޮސްޓްރޭލިޔާ" އެވެ. އަދި އޮސްޓްރޭލިޔާގައި މޫދު ކައިރި ހިސާބުތަކުގައި އެސް10 ގެންގުޅޭތަން ދައްކައި، ލޮނު ފެނަށް ވެސް ރައްކާތެރި ފޯނެއް ގޮތުގައި އެސް10 ވަނީ އިސްތިހާރުކޮށްފަ އެވެ. ނަމަވެސް މިއީ އަސްލު ކަން އޮތް ގޮތެއް ނޫނެވެ. ސާފު ފެނުގައި ޓެސްޓްކުރުމާއި މޫދު ލޮނުގައި ޓެސްޓްކުރުމުގައި، ތަފާތުތައް ގިނަ އެވެ.\nސެމްސަންގް ކޯޓަށް ހާޒިރުކޮށް ސުވާލުކޮށްފައި ވަނީ، ވާދަވެރިކަން ގެއްލޭ ގޮތަށް ފޯނުތައް އިސްތިހާރުކުރި މަގުސަދާ ބެހޭ ގޮތުންނެވެ. ގެލަކްސީ ފޯނުތައް، ލޮނު ފެނުގައި ޓެސްޓްނުކުރާއިރު، އެ އިހުސާސްކުރުވަނީ ކީއްވެތޯ ވެސް ވަނީ ސުވާލުކޮށްފަ އެވެ. ކޯޓުން ގަބޫލުކުރަނީ މިއީ ވާދަވެރިންގެ މައްޗަށް ނުފޫޒުގަދަކޮށް، ފޯނުތަކުގައި ނެތް ފެންވަރު ދައްކައި އޮޅުވާލުން ކަމަށެވެ. ސެމްސަންގުން ދަނީ މިކަމުން ރެކެން މަސައްކަތްކުރަމުންނެވެ.\nއެންޑްރޮއިޑް ސެމްސަންގް ސްމާޓް ފޯން\n15 ކޮމެންޓް, 56 ރިއެކްޝަންސް\nމޫދަށްލީމަ ފެނެއް ނުވަންނާނެ އެއްވެސް ފޯނަކަށް. ލޮނުވަނަސް\nއެޕަލް3ވަނައަށް ވެއްޓުމުން ޖެހޭމައްސަލަ. ސެމްސުންގ އާއި ދާވާލީީ. ޢޭގެކުރިން ހިފީީ ހުވާވޭއާއި.\nއިންޑިއާ ޓީވީ ތަކުން އިޝްތިހާރު ކުރާ "ދޮންވާން" ބޭނުން ކުރާ ހުރިހާ ޕްރޮޓަކްޓެއް ގޮވައިގެން ކޯޓަށް ދެވިދާނެ\nމައްސަލައަކީ ކޮބައި ކުންފުނިތަކުންދަޢުވާ ކުރަނި ތިމާގެ ވިޔަފާރި ދައްވާތީ މިކަން ބަރާބަރު މަޢުލޫމާތު ސައްޙަވާާން ޖެހޭނެ! ހިތާމަޔަކީ ކޮސްމޮޓިކްސް ވިއްކުމަށް ކުރާ އިސްތިހާރުތަކުގައި އެތައް އޮޅުޅުވާލުމެއް އޮވެ ރައްޔިތުން ހަލާާކުވާާއިރު ޤައުމުގެ ވިޔަފާރި ވުޒާރާާތަކުން ރައްޔިތުން ސަލާމަތްކުރަން ނުނުކުމެ ތިބޭތީ!\nސެމްސަންގު މިފަހަރު ރާއްޖޭ ސަރަހަށްދަށް މަހަށްދާން ޖެހޭނީ. ޔޫރަޕުގެ ކަނޑުތަކުންވެސް ބޭރުކުރާނެ.\nއެހެންވެގެން ވޯޓާޕްރޫފް ފޯނެކޭ ބުންޏަސް ސްނޯކްލިިންގ އަށް ދާއިރު މޫދުއަޑީ ކެމޭރާއެއްގެގޮތުގައި ފޯނު ބޭނުން ނުކުރަންވީ.\nއެޕަލްވަރެއް ނޯންނާނެ. ސަޅިވާނެ ސްމާރޓްވާނެ\nވޯޓާ ޕްރޫފިންގް ސްޓޭންޑާޑްގަ ވަކި މޮޅެއް ނުވާނެ.\nއޮސްޓްރޭލިއާ ސެމްސަންގެ ދެކެ ޖޭވި ނަމަވެސް ތަމެންނަށް އެންމެ ފޯނެއް ވެސް އުފެއްދެނީ އެއް ނޫން ދޯ ދެން ތަމެން މަހަށް ދާންވީ އެއް ނޫންތޭ މަހަށް މަހަށް މަހަށް ދޭބަލަ...\nތަ ކިތަށް ފޯނު އުފެއްދިންތެ؟ ތަ މަހަށް ދޭބަލަ..!!\nމިބޭފުޅާގެ ވާހަކައިން ދޭހަވަނީ މަހަށްދިުމަކީ ދަށްފެންވަރުގެ ކަމެއްހެން. ގިންތިކޮށް ދިމާކުރުން އެއީ ރީތިގޮތެއްނޫ.\nހަމަ ނުޖެހޭ ކުއްޖެއްތަ؟ ދިވެހިންނަށް ބޮޑު ކަމަކަށް ނުވިޔަސް ބޮޑެތި މާކެޓް އޮންނަ ޤައުމު ތަކުން ވިސްނާނެ މިފަދަ ކަންކަމާއި. ދިވެހިން ވިސްނާާނީ އަމިއްލަ ފައިދާއަށް. ކޮމިޔުނިޓީއާއި ދޭތެރޭ ނުވިސްނަނެ\nމުދާ އިޝްތިހާރު ކުރުމުގައި ދިވެހި ވިޔަފާރި ވެރިންގެ އޮޅުވާލުން ވެސް ވަރަށް ބޮޑެވެ. އެއްމެ މަކަރު ހަދާ ބަޔަކީ އިސްތަށިގަޑު ރަގަޅު ކުރާ ޝޭމްޕޫ، ލޯޝަން ވިއްކާ މީހުން ނެވެ.ދަނޑުވެރިކަމުގެ ސާމާނާ ޕާރޓިލިޒަމް ވިއްކާ މީހުން ވެސް ވަރަށް އޮޅުވާލާ ބައެކެވެ.


Manma Party Kurumugai6Dhuvas, Ehme Fahun 20 Dhuvasvee Dharifulhu Maru - Vaguthu\nހޮސްޕިޓަލްތައް ފުރެނީ، ހުރިހާކަމެއް "ފަރުދީ ޒިންމާ އާއި ހަވާލު" - 17 ގަޑިއިރު ކުރިން\nއިނގިރޭސިވިލާތުގެ އަންހެނަކު ރަހުމަތްތެރިންނާއިއެކު ހުއްޓުމެއްނެތި ހަދުވަސް ވަންދެން ޕާޓީ ކޮށްފައި އެނބުރި ގެއަށް އައިއިރު އޭނާގެ 20 މަހުގެ އަންހެން ދަރިފުޅު މަރުވެފައި އޮއްވާ ފެނިއްޖެ ކަމަށް މީޑިއާ ރިޕޯޓްތައް ބުނެފިއެވެ.\nފުލުހުން ބުނާ ގޮތުގައި ވާޕްލީ ނަމަކަށް ކިޔާ އަންހެން މީހާގެ ދަރިފުޅު މަރުވީ ބޯނެއް ފެން ފޮދެއް، އަދި ކާނެ އެއްޗެއް ނުލިބި ހަދުވަސް ހޭދަކުރަން ޖެހުމުން ބަނޑަށް ޖެހިގެންނެވެ.\nވާޕްލީ އަކީ އުމުރުން 19 އަހަރުގެ އަންހެނެކެވެ. އޭނާ އަކީ މީގެ ކުރިން ވެސް ވަރަށް ގިނައިން ރަހުމަތްތެރިންނާއިއެކު ޕާޓީ ކުރަންދާ މީހެއް ކަމަށް އަވައްޓެރިންނާއި ހަވާލާދީ ފުލުހުން ބުނެއެވެ.\nދަރިފުޅުގެ މަރާއި ގުޅިގެން ވާޕްލީ ހައްޔަރުކޮށް މިހާރު ވަނީ ދަރިފުޅު ބެލުމުގައި އިހުމާލު ވުމުގެ ދައުވާ އުފުލާފައެވެ. އޭނާގެ މައްޗަށް އަންނަ މަހު ހުކުމް ކުރުމަށް ވަނީ ތާވަލް ކޮށްފައެވެ.\nމިމައްސަލަ ބައްލަވާ ފަނޑިޔާރު ވަނީ ތުއްތު އަންހެން ކުއްޖާ ބެލުމުގައި އިހުމާލުވި މަންމަގެ އިތުރުން، ދަރިފުޅު ބެލުމުގެ ޒިންމާ އެހެން ފަރާތަކާއި ހަވާލުކޮށްފައި ނުވާތީ ކަމާބެހޭ އިދާރާތަކުން ޖަވާބުދާރީ ވުމަށް ވެސް އަންގާފައެވެ.\n"މަރުވި ކުއްޖާގެ މަންމަ އަކީ ދަރިފުޅު އެކަނި ދޫކޮށްލާފައި ބޭރަށްދާ މީހެއްކަމުގެ މައުލޫމާތު ކަމާބެހޭ އިދާރަތަކަށް ލިބިފައި އޮތްވާ އެކަމަށް އެއްވެސް ފިޔަވަޅެއް ނޭޅުން އެއީ ގޯހެއް. އެހެންކަމުން އެކަމުގައި ކަމާބެހޭ އިދާރާތަކުން ޖަވާބުދާރީ ވާން ޖެހޭނެ." ފަނޑިޔާރު ވިދާޅުވިއެވެ.\nޕްރޮސެކިއުޓަރުން ވެސް ވަނީ މިމައްސަލައިގައި އެހެން ބައެއްގެ އިހުމާލު އޮތްތޯ ބަލާނެ ކަމަށް ބުނެފައެވެ.\nއޭޕްރީލް 9, 2021 13:26\nޢެކިފަހަރު އެކި ގޮތައްތަ ހަބަރު ގެންނަނީ\nއޭޕްރީލް 9, 2021 21:57\n20 ދުވަހު ކުއްޖެއްތީ ހަމަ...🧐


އަހަރެންގެ ނަސީބު ( ފަހުބައި ) – Esfiya\nހިތާމަ އެހެނިހެން ދީނީ August 31, 2020\nއަހަރެންގެ ނަސީބު ( ފަހުބައި )\nއެއްވެސް މީހަކު ދޮންމަންމަގެ ވާހަކަތަކަށް އެއްޗެކޭ ނުކިޔައެވެ. ނަމަވެސް ޒިމްރާން މަންމަ ކީ އެއްޗެއް އޮޅުން ފިލުވަން ބޭނުންވިއެވެ. “އެއީ އަމީރާގެ މާޒީއާ ބެހޭ ގޮތުން އެކިޔަނީ…އަޅާ ނުލާ އެވާހަކަތައް މިހާރަކު މުހިއްމެނުވާނެ…” ނާފިޒު ޒިމްރާން ކައިރީ ބުންޏެވެ. އާޔަން ބުނުމުން ޒިމްރާންމެން ކެއުމަށްޓަކައި ބަދިގެއަށް ވަނެވެ. އެއްޗެހީގެ ރަހަ ބަލާލުމަށްފަހު ކާ އެއްޗިހި މީރުވެގެން ޒިމްރާން އެވާހަކަވެސް ދެއްކިއެވެ. ވާހަކަ ދައްކާ ގޮތުން ޒިމްރާން އަކީ ވަރަށް ހިތްހެޔޮ މީހެއް ހެން ހީވެއެވެ. ނަމަވެސް އަންނަ ހަފްތާގައި ކައިވެނި ކުރާ ވާހަކަ ބުނުމުން އަހަރެންގެ މޭގަނޑު ނެގިނެގިފައި ޖެހެމުން ދިޔައެވެ. ހިތްއަވަސް ވަމުންގޮސް ފަޅައިގެން ދާނެހެންވެސް ހީވެއެވެ.\nނަމަވެސް މީ އަހަރެން ބޭނުންވާގޮތެވެ. ކައިވެންޏަށް ޒިމްރާންގެ މައިންބަފައިންވެސް އައެވެ. އަހަރެން ވަރަށް އުފާވިއެވެ. އެމީހުންބޭނުންވީ ކައިވެނީގެ ކުޑަ ސަޔެއްވެސް ދިނުމަށެވެ. ޒިމްރާން ކަންތައް ކުރަމުންއައީ ކައިވެންޏައްޓަކާ ކަންކުރާނެ އެންމެ ފުރިހަމަ ގޮތަށެވެ. ކައިވެނިކޮށް ނިމިގެން ސައިއޮތީ އަހަރެންގެ ގޭގެ ބޭރުގައެވެ. ގޯއްޗަކީ ބޮޑު ގޯއްޗަކަށްވެފައި ހުސްޖާގަ ވަރަށް ބޮޑެވެ. ސައިނިމިގެން ކޮޓަރިއަށް ވަދެވުމާއެކު ޒިމްރާން އޭނަގެ ފަޓުލޫނުގެ ޖީބުން ކުޑަ ފޮއްޓެއް ނަގައިފައި ހުޅުވައިލިއެވެ. އޭގައި އޮތީ އަތުގައި އަޅައި ރަން ކެވެލި ކޮޅެކެވެ. އެއީ އަހަރެން ވަރަށް ގަޔާވާ އެއްޗެކެވެ. އަހަރެން އެހަދިޔާ ގަބޫލުކުރީ ހިތުގެ އެންމެ އަޑިންނެވެ. އަހަރެންގެ އަތުގައި އެރަން ކެވެލިކޮޅު އަޅައި ދިނުމަށްފަހު ޒިމްރާން އެދުނީ ކިރުތައްޓެއް ގިރައިގެން އައުމަށެވެ. އަހަރެން ކިރުތަށި ގިރައިގެން އައުމުން ޒިމްރާން އެއިން އެއްބައި ބުޔެވެ. އެއަށްފަހު ބާކީބައި އަހަންނަށް ދިނެވެ. ކިރުތައްޓަކީ އަހަރެންނަށް މީރު އެއްޗަކަށް ނުވިޔަސް އަހަރެން އެތަށީގެ ބާކީހުރިބައި ބުއީމެވެ. އެއަށްފަހު ޒިމްރާން އަހަރެންގެ ނިތްކުރިއާ ދިމާއިން ބޮލުގައި ހިފަހައްޓައިގެން بسم الله ކިޔައި، ބަރަކާތަށް އެދި ދުޢާކުރިއެވެ. ” އޭ الله މީނާގެ ހެޔޮކަމާއި، އިބަރަސްކަލާނގެ މީނާ އުފެއްދެވުމުގައި ލައްވާފައިވާ ހެޔޮކަންތައް ދެއްވުން އެދި މިއަޅާ އިބަ އިލާހުގެ ހަޟުރަތުން އެދެމެވެ. އަދި މީނާގެ ނަފްސުގައިވާ ނުބައިކަމަކާއި، އިބަރަސްކަލާނގެ މީނާ އުފެއްދެވުމުގައި ލައްވާފައިވާ ނުބައިކަންތަކުން ރައްކާތެރި ކޮށްދެއްވާންދޭވެ.“ އެއަށްފަހު އޭނާ އެދުނީ ދެރަކޮޢަތް ނަމާދެއް ދެމީހުން އެއްކޮށް ތިބެގެން ކުރުމަށެވެ. އެހެންކަމުން ވުޟޫކޮށްގެން އަންނަން އަހަރެންކައިރީގައި ބުންޏެވެ. އަހަރެން ވުޟޫކޮށްގެން ފާޚާނާއިން ނިކުތުމުން ޒިމްރާންވެސް ފާޚާނާއަށް ވަދެ ވުޟޫކޮށްލައިގެން ނިކުތެވެ. ނަމާދު ކުރިއިރު އަހަރެން ހުރީ ޒިމްރާންއަށްވުރެން ކުޑަތަންކޮޅެއް ފަހަތުގައެވެ. ނަމާދުކޮށް ނިމިގެން ޒިމްރާން ދެއަތް އުފުލި މަންޒަރު ފެނުމުން އަހަރެންވެސް ދުޢާކުރުމަށްދެއަތް އުފުލީމެވެ. އަހަރެން އަނެއްކާވެސް އަލަށް މިފެށުނު ދަތުރުގައި ބަރަކާތް ލައްވާތޯއާއި، އެކުވެރިކަމާއި ލޯތްބާއެކުގައި އުޅެވޭތޯއާއި، ޞާލިހު ދަރިފަސްކޮޅެއް ދެއްވާތޯ ދުޢާ ކުރީމެވެ. އަހަރެން ވަރަށް އުފާވިއެވެ. އަހަރެންނަށް ހީވީ އަހަރެންގެ ދިރިއުޅުން އުޖާލާވެގެން ދާނޭ ކަމުގެ ފެހި ސިގްނަލް ލިބުނީހެންނެވެ. އަހަރެމެން އެކޮޅަށް ބަދަލުވާން ހަމަޖެއްސީ ހަފްތާއެއް ފަހުންނެވެ. ގޭތެރޭގައި ހިނގަމުންދާ ކަންތައްތައް ޒިމްރާންއަށްވެސް ފެނެއެވެ. ނަމަވެސް އެއާ ވިދިގެން އެއްވެސް އެއްޗެކޭ ނުބުނެއެވެ. ޒިމްރާން އަހަރެންނަށް ވަރަށް ހެވެއެވެ. ބަދިގެ ތެރޭގައި އަހަރެންނާއި ހުޒޭމާ އުޅޭއިރުވެސް އެހީވެދޭން ހުރެއެވެ. އަހަރެންގެ ދަރިފުޅަށްވެސް ވަރަށް އަޅާލައެވެ. މިހާރު ދަރިފުޅަށް އަށް އަހަރުވެއްޖެއެވެ. ދަރިފުޅު އުޅެނީ ގްރޭޑް ދޭއްގައެވެ. އެއީ ބަސްއަހާ ކިޔަމަންތެރި ދަރިއެކެވެ. ކިޔެވުމަށް ވަރަށް ސަމާލުކަން ދެއެވެ. އެއީ އަހަރެންގެ އެންމެ ބޮޑު ހިތްހަމަޖެހުމެވެ. ޒިމްރާންގެ މައިންބަފައިންވެސް އަހަރެންނާއި ދަރިފުޅަށް ހެވެއެވެ.\nފުރަން އޮތްދުވަހު އަހަރެމެން ފުރުވަން ގޭގެ އެއްވެސް މީހަކު ދާކަށް އަހަރެން ބޭނުމެއް ނުވިއެވެ. ނަމަވެސް އާޔަން ދުލެއް ނުކުރިއެވެ. އަހަރެން ފުރުވަން އާޔަންގެ ދެމަފިރިންނާއި ދަރިފުޅު ދިޔައެވެ. ވަދާޢީ ސަލާމް ކުރުމަށްފަހު އަހަރެން އެތެރެއަށް ވަނީމެވެ.\n” އަޒް ދަރިފުޅާ ނުދުވެ މިކޮޅަށް އާދެބާ…” އަހަރެންގެ ދެއަހަރުގެ ދަރިފުޅަށް ގޮވައިލީމެވެ. ވަރަށް ސިޔާސަ ކުއްޖެކެވެ. އިޒާއާ މުޅިން ތަފާތެވެ. ފަހަރެއްގައި ފިރިހެން ކުއްޖަކަށް ވީމާ ކަމަށްވެސް ވެދާނެއެވެ. ” ކިހިނެއްވީ..މިއަދުވެސް މަންމަޔަށް އަތުނުވެ ދުވާ ދުވަހެއްތަ؟..” ޒިމްރާން ގެއަށް ވަންއިރު އަޒް ދުވާތަން ފެނުމުން އަހާލިއެވެ. ޒިމްރާން މިއީ ހަމަ ހަޤީގަތުގައިވެސް އަހަރެންގެ އަތުގައި ހިފާލި ނަސީބެވެ. އަހަރެން އެތައްފަހަރަކު މާތް ﷲއަށް ޙަމްދުކޮށް ޝުކުރުކުރަމެވެ. ޒިމްރާންގެ އާއިލާވެސް އަހަރެމެންނަށްޓަކައި ފިދާވެއެވެ. އަހަރެންގެ އަންހެންދަރިފުޅު އިޒާވެސް ބަލައިގަތީ އެމީހުންގެ އަމިއްލަ ދަރިއެއްގެ ގޮތުގައެވެ.\nއަހަރެން އެނބުރި ރަށަށް ދާން ބޭނުންވެއެވެ. ނަމަވެސް އަދި ޒިމްރާން ކައިރީ ނުބުނަމެވެ. އަހަރެން ބޭނުންވަނީ އިޒާގެ ހަގީގަތާ ކުރިމަތިލާށެވެ. އަހަރެންނަށް އެފަދަ ދެރައެއްދީފައި އެމީހުންނަކަށް އުފަލުގައި އުޅެން އަހަރެން ބޭނުމެއް ނުވެއެވެ. ހުޒޭމާ އަދި އާޔަންވެސް އަހަރެންނަށް ވަރަށް ގިނައިން މެސެޖުކޮށް ހަދައެވެ. ނަމަވެސް އެމީހުނަށް ޖަވާބެއް އަހަރެންދެނީ މަދު ފަހަރަކުއެވެ. ހަޤީގަތުގައި ވާހަކަ ދައްކާކަށްވެސް އަހަރެން ބޭނުމެއް ނުވެއެވެ. ހުޒޭމާގެ ވާހަކަތަކުން ދޮންމަންމަ މިހާރު ވަރަށް ބަލިކަން އެނގެއެވެ. ނަމަވެސް އާޔަން ނޫނީ އޭނާއަށް އަޅާލާނެ އެކަކުވެސް ނެތެވެ. މޮޅަށް ޑޮކްޓަރ ކަން ކިޔަވައިގެން އައި ނަވާރުވެސް އެއްވެސް އެއްޗަކަށް ނުވިއެވެ. ވަޒީފާއަށް ގޮސްފައި އެތަނުގައިވެސް ހަރުލާގޮތެއް ނުވިއެވެ. އެއްރިސޯޓުން އަނެއް ރިސޯޓުން އެނބުރެނީއެވެ. ދެން ހުރީ ތާނިޔާވެސް މުޅި ރަށުތެރެއަށް ގިނަވެގެން އުޅެނީއެވެ. ދެން ހުރިމީހާ ޖަލުން ސަލާމަށްވާގޮތެއް ނުވެއެވެ. ދެން ހުރިމީހާ ގެއިން ފެންނަ މީހެއްކަމަކަށް ނުވެއެވެ. ކިރިޔާވެސް ހަރުދަނާކަމެއް ލިބުނީ އަހަރެންގެ ބައްޕަ ދުނިޔޭގައި އެއްޗަކަށް ހެދުނު މީހާއަށް އެކަންޏެވެ.\nއަހަރެންނަށް ފައިސާއަކަށް ބޭނުމެއް ނުވެއެވެ. އާޔަން އަހަރެންނަށް ފައިސާ ފޮނުވަން އުޅުމުން އަހަރެން އެކަމާ ދެކޮޅު ހެދީމެވެ. ޒިމްރާންގެ އާއިލާއަކީ މުއްސަނދި އާއިލާއެކެވެ. ޒިމްރާންގެ މަންމަގެ ފަސްދަރިން ތިބޭ އިރު އެންމެންވެސް ތިބެނީ މޮޅަށް ކިޔަވައިގެން ހަރުދަނާ ވަޒީފާތަކުގައެވެ. އަހަރެން އިޒާގެ ކަންތައްތަކުގައި ދާހިއްވާލެއް ބޮޑުކަމުން ޒިމްރާންއާ އެވާހަކަ ދެއްކީމެވެ. ޒިމްރާންއަކީ އަހަރެން އެދޭ އެއްވެސް ކަމަކަށް ދެކޮޅުހަދައި މީހެއް ނޫނެވެ. އަހަރެންގެ ކޮންމެ އުފަލަކަށް އަހަރެން ބޭނުންވާ ކޮންމެ ކަމެއް އޭނާއަށް ވީވަރަކުން ކޮށްދޭން މަސައްކަތް ކުރެއެވެ. ޙަޤީގަތުގައި އަހަރެންނަށް މިހާރު އިހުސާސް ކުރެވެމުންދަނީ އަހަރެންމީ ރާނީއެއްހެންނެވެ. އާނއެކެވެ. އަހަރެންމީ ޒިމްރާންގެ އަދި މިއާއިލާގެވެސް ރާނީއެކެވެ. އެންމެންވެސް އަހަރެންދެކެ ލޯބިވެއެވެ. އަހަރެމެން ފުރަން ހަމަޖެއްސީ އިޒާ ބަހައްޓާފައެވެ. އިޒާ ސްކޫލް ދުވަސްކޮޅެއްކަމުން ކިޔެވުމަށް ބުރޫއަރާފާނެތީއެވެ. އަނެއްކޮޅުން އިޒާ ދާކަށް ބޭނުމެއްވެސް ނުވެއެވެ. ޝަކުވާ ނުކުރި ނަމަވެސް އެހިތުގައި އެތަނާމެދު އޮތް ނަފްރަތު މިކަމުންވެސް ހާމަވެގެން ދިޔައެވެ.\nއަހަރެން ރަށަށް ދިޔައީ މިއޮތް ހުރިހައި ދުވަހު ފޮރުވައިގެން ގެންގުޅުނު ލިޔެކިޔުންތައްވެސް ހިފައިގެންނެވެ. އަހަރެން އައުމުގެ ކުރިން ހުޒޭމާއަށް އެންގީމެވެ. އަދި އަހަރެން ގޭ އެންމެންނާވެސް ބައްދަލު ކުރަން ބޭނުންވާ ކަމުގައި ބުނީމެވެ. ހުޒޭމާ އަހަރެންނާއި ވަރަށް ސުވާލުކުރިއެވެ. ނަމަވެސް އަހަރެން ބައްދަލުކުރާ ބޭނުން ހުޒޭމާއަށްވެސް އަދި އެނގޭނެ ކަމުގައި ބުނީމެވެ. އަހަރެންނަށް ރަށަށް އާދެވުނީ ރޭގަނޑެއްގައެވެ. އަހަރެން އެގެއަށް ދާކަށް ޒިމްރާން ބޭނުމެއް ނުވިއެވެ. އެހެންކަމުން އުޅެން ނިންމީ ނާފިޒުގެ ގޭގައެވެ. އަހަރެން ގޭގަ ހުންނަން ނުގޮސްގެންވެސް ހުޒޭމާ ވަރަށް ޝަކުވާ ކުރިއެވެ. ނަމަވެސް އެއީ ޒިމްރާން ބޭނުންވި ގޮތް ކަމުގައި އަހަރެން ބުނީމެވެ.\nފަހު ދުވަހު ހެނދުނު ސައިބޮއިގެން އަހަރެން ދާނެ ވާހަކަ ބުނީމެވެ. އަހަރެން ދާންވާއިރަށް އެންމެން އެއްތަން ކުރާނެ ކަމުގައި ހުޒޭމާ ބުންޏެވެ. މިކަމާ ކުރިމަތިލާން ވުމުން އަހަރެންގެ ހިތް ކޮންމެވެސް ވަރަކަށް ތޮޅެމުން ދިޔައެވެ. ނަމަވެސް ޙަޤީގަތް އެނގޭނީ ކުރިމަތިލާގެން ނޫންހެއްޔެވެ. އަހަރެންނަށް ރޭގަނޑު ނިދިވެސް ހަމަޔަކަށް ނުލިބެއެވެ. ކުރަން އުޅޭ ކަންތައްތަކާމެދު ވިސްނޭތީއެވެ. ޒިމްރާންގެ އެއްބާރުލުމާ އަޅާލުން އަހަރެންނަށް ވަރަށް ބޮޑަށް ލިބެމުން ދިޔައެވެ.\nހެނދުނު ސައިބޮއިގެން މަޑުވެސް ކޮށްނުލާ އަހަރެމެން ދިޔައީ ދޮންމަންމަގެ ގެއަށެވެ. ނާފިޒުގެ މީހުން އަޒް ބަލާނެ ވާހަކަ ބުނުމުން އަހަރެން ދިޔައީ އެމީހުންއަތަށް އެދަރިފުޅު ދީފައެވެ. އަހަރެން ވަންއިރު ސިޓިންގ ރޫމް ސޯފައިގައި ދޮންމަންމަ އިށީދެގެން ހުއްޓެވެ. އަހަރެން ފެނުމާއެކު މޫނުމައްޗަށް ހިނިތުންވުމެއް ވެރިވިއެވެ. އެއީ އަހަރެންގެ ބައްޕަ ނިޔާވި ފަހުންވެސް އަހަރެންނަށް ދޮންމަންމަގެ މޫނުމަތިން އަހަރެން ފެނުމުން ފެނުނު ފުރަތަމަ ހިނިތުންވުމެވެ. އަހަރެން އެއަކަށް ރައްދެއް ނުދެމެވެ. ދޭކަށް ބޭނުމެއްވެސް ނޫނެވެ. އަހަރެން އެހިނިތުންވުން ބޭނުންވަނީ މިއަދަކުއެއް ނޫނެވެ. ބަޔަކު ސަލާން ގޮވިއަޑަށް ހުޒޭމާ ބަދިގެ ތެރޭ ހުރެފައި ނިކުތެވެ. ހުޒޭމާގެ ފަހަތުން ކަހަލަ ގޮތަކަށް އާޔަންއާއި އެމީހުންގެ ބޮޑު ދަރިފުޅު ނިކުތެވެ. ހުޒޭމާ އަހަރެން ފެނުމާއެކު އައިސް ބައްދައިލައިފިއެވެ. ދުރުގައި އެމަންޒަރުބަލަން ހެވިފައި އާޔަން ހުއްޓެވެ. ” ވަރަށް އުފާވެއްޖެ.. ކޮބައި އަޒްއާ އިޒާ..؟..” ހުޒޭމާ އަހާލިއެވެ. “އިޒާ އެކޮޅުގައި މިކޮޅަށް އަންނާކަށް ބޭނުމެއް ނުވި… ދެން ކުޑަ މީހާ ނާފިޒުމެން ގޭގައި…ކޮބާ އެހެން މީހުން.. ” އަހަރެން އަހާލީމެވެ. ” ދެން ހުރީ ދާނިޝް… ދެން ހުރީ ތާނިޔާ.. އަދި ނޭނގެ ހޭ ޖެހުނުކަމެއް ރޭގަ ގެއަށްއައިސް ވަންއިރެއްވެސް ނޭނގެ..” ހުޒޭމާ ބުންޏެވެ. ” އާޔަން ދާނިޝްއަށް ގޮވައިލަންވީއެއްނޫ.. ” ހުޒޭމާ އާޔަން ކައިރީ ބުންޏެވެ. އަޔާން ދާނިޝް އުޅޭ ކޮޓަރިއާ ދިމާލަށް ދިޔައިމައި އަހަރެން އެމީހުންގެ ކުޑަ މީހާ ކޮބައިތޯ ހުޒޭމާ ކައިރިން އަހާލީމެވެ. ” ނިދިފައި މިހާރު ހޭލަން އުޅޭ ގަޑި މީ…” ހުޒޭމާ ބުންޏެވެ.\nއަހަރެންނާއި ޒިމްރާން ގޮސް ސޯފައިގައި އިށީދެލީމެވެ. ދޮންމަންމަޔާ ޖެހިގެން ހުރި ސޯފާގައެވެ. އެ ސޯފައިގައި ހުންނައިރު ކޮޓަރި ތަކުން ނިކުމެގެން ތިރިއަށް އަންނަ މީހން ނުފެނެއެވެ. އެންމެން އައިސް ސޯފާ ތަކުގައި އިށީދެއްޖެއެވެ. ދާނިޝް ބަލާވެސް ނުލައެވެ. ދޮންމަންމަގެ އަޑެއް ބަޑެއްވެސް ނީވެއެވެ. ހީވީ ގަބުރު ތަކެއް ބަހައްޓައިފައި ހުރީހެންނެވެ. އަހަރެން އަތުގައި އޮތް ސިޓީ އުރަ ދިއްކޮށްލީ ދާނިޝް އަތަށެވެ. ދާނިޝް ހުރީ ސުވާލުގެ ނަޒަރަކުން އަހަރެންނަށް ބަލަހައްޓައިގެންނެވެ. އެހެންމީހުންވެސް ތިބީ އެފަދަ ގޮތަކަށެވެ. އަހަރެންމީ އެގޭގައި އުޅެ ބޮޑުވިއިރުވެސް އާޔަން ނޫން މީހަކާ ވާހަކަދައްކާ އުޅޭ މީހެއް ނޫނެވެ. އެހެންވީމައި ސުވާލްވެސް އުފެދޭނެ ނޫންހެއްޔެވެ. ދާނިޝް މަޑުމަޑުން ސިޓީ އުރައިގައި ހިފިއެވެ. އަދި އެއީ ކޯއްޗެއްތޯ އަހާލިއެވެ. ކުރިން އަހަރެންނަށް ޖެއްސުންކޮށްފައި ވާހަކަދައްކަމުން އައިރާގުގެ ކަންފުޅެއްވެސް ނެތެވެ. ހިމޭން އަޑެކެވެ. ” ކަނޑާފަ ބަލާބަލަ އޭރުން ކޯއްޗެއްކަން އެނގޭނެ..” އަހަރެން ބުނެލީމެވެ. ދާނިޝް މަޑުމަޑުން އޭތި ކަނޑަން ފެއްޓިއެވެ. ހުޒޭމާއަކީ އެއްތާކުވެސް އަނގަމަޑުން ނުހުރެވޭ މީހަކަށް ވުމުން އޭނަޔަކަށް ނުހުރެވުނެވެ. ” ތިއީ ދާނިޝްއަށް އެކޮޅުން ވަޒީފާއެއް ލިބުނު ކަމުގެ ލޔުމެއްހެން އަހަރެންނަށް ހީވަނީ… ދާނިޝްއަށް އެކަނިތަ ހަދިޔާ ގެނައީ..” ހުޒޭމާ އަހާލިއެވެ. ” ހަދިޔާ ޙައްގުވާ ބަޔަކަށް ނޫންތަ ހަދިޔާ ގެންނަން ޖެހޭނީ… ހުޒޭ އެ ގުރޫޕަށް ލައްވައި ނުލީ…” އަހަރެންވެސް މަޖާ މޫޑެއްގައި ބުނެލީމެވެ. ނަމަވެސް އަހަރެންގެ ހިތް ރުޅިން ހަލާކުވަނީއެވެ. އަހަރެންގެ ފިރިމީހާ އަހަރެންގެ އަތުގައި ހިފަހައްޓައިލައިގެން ގާތުގައި ހުއްޓެވެ. ” ހާދަ ދެރައޭ ޗޮކްލެޓެއް ނަމަވެސް ލިބުނު ނަމަ ދޯ…” ހުޒޭމާ ބުންޏެވެ. އެވަގުތަކީ އޭގައި ހުރި ލިޔުންތައް ނަގައިގެން ދާނިޝް ބެލި ގަޑިއެވެ. ދާނިޝްގެ ނަޒަރު އެއިން ވަކި ނުވެއެވެ. އާޔަން އެތައް ފަހަރަކު އެއީ ކޯއްޗެއްތޯ އަހާފިއެވެ. ނަމަވެސް ދާނިޝްގެ ފަރާތުން ޖަވާބެއް ނުލިބުނެވެ. ” އަހަރެން ބޭނުންވަނީ އެންމެ ސުވާލެއްގެ ޖަވާބު… އަހަރެންނަށް މިކަން އޮޅުންފިލުވައިދޭން އަހަރެން ބޭނުންވަނީ… އަހަރެންނަށް މިހެން ހެދީ ކީއްވެކަން ބުނެދޭންވީ..” އަހަރެން ބުނީމެވެ. ދާނިޝްގެ އަތުގައި ތިބި ގަނޑުތައް އާޔަން އަތުލިއެވެ. އޭރުވެސް ދާނިޝްގެ އިސްޖެހިފައިވާ މޫނު މައްޗަކަށް ނުއުފުލައެވެ. އެގަނޑުތައް އަތުލި އާޔަންވެސް ހުރީ ބަސްހުއްޓިފައެވެ. އަހަރެން އާޔަން އާ ދިމާލަށްވެސް ބުނީމެވެ އަހަރެންނަށް ތީގެ ޖަވާބު ދިނުމަށެވެ. އެދެމީހުންވެސް ބަލައިލީ ދޮންމަންމަގެ މޫނަށެވެ. ދޮންމަންމަ ހުރީ ވާނުވާގައެވެ. ދޮންމަންމައަކަށް ވެގެން އުޅޭ ގޮތެއް ނޭނގެއެވެ. ހުޒޭމާއަށްވެސް ވީގޮތް އެނގުމުން އަނގައިންވެސް ބުނަން ނުކެރި ހުރީއެވެ. އޭނަވެސް އެމީހުން ދައްކާނެ ވާހަކައެއްގެ އިންތިޒާރުގައި ހުރި ފަދައެވެ. ” ކިހިނެއްވީ؟..” ދޮންމަންމަ އަހާލިއެވެ. ” މަންމާ ވަގުތު ޖެހިއްޖެ… ހުރިހާ ކަމެއް އަބަދަކު ފޮރުވައިގެނެއް ނޫޅެވޭނެ… އެމީހަކު ކުރި ކުށެއްގެ އަދަބު އެމީހަކަށް ލިބެން ޖެހޭނެ… މަންމަ ފޮރުވައިގެން ބޮޑު ފޮއްޓަށް ލައިގެން އުޅޭ ކަންތައް އެނގިއްޖެ…” އާޔަން ބުންޏެވެ. އެހެންވީމަ އާޔަންއަށްވެސް އެނގެނީތާއެވެ. އަހަރެންގެ ހަނދާނަށް އައީ އެއްދުވަހު މަންމަ ކުރި ޒުވާބެއްގެ ތެރެއިން އެއީ އަހަރެންގެ ކުށެއްނޫންކަން މަންމަޔަށްވެސް އެނގޭނޫންހޭ އާޔަން ބުނިދުވަހެވެ. އެދުވަހު އަހަރެންނަށް ނަގައިގަނެވުނުނަމަ މާކުރިންވެސް މިކަން އެނގުނީސްތާއެވެ. ނަމަވެސް ކޮންމެ ކަމެއްވެސް އެނގިގެންދާނީ އެކަމެއްގެ ވަގުތުއައިސް ޖެހުމުން ނޫންހެއްޔެވެ.\n” މަންމާ ކިޔައިދީ އަހަރެން ގަސްދުގައި އެއްވެސް މީހަކަށް ދެރައެއްނުދެން އަދި ނުވެސް ދޭނަން… އަހަރެންގެ މުޅި ޙަޔަތާ ބަރުބާދުވެއްޖެ… އަހަރެން ދުނިޔޭގައި ހުއްޓަސް އަހަރެންގެ ރޫހު މަރުވެއްޖެ… އަހަރެންގެ އަމިއްލަ ދަރިއެއް ލޮލުކުރިމަތީގައި ހުރެ އަހަރެންނަށް ބަހެއް ކިޔައި ނުލެވޭތީ އަހަރެން ހިތައް ތަދުވޭ.. އަހަރެން ގަސްދުގައި ނޫނަސް މީހަކަށް އެފަދަ ވޭނެއް ދެވުނީތީ ތާ އަބަދު ހިތުގައި މުޅި ގައިގައި ރިއްސައި..މަންމާ މިއަދުވެސް ޙަޤީގަތް ހާމަކުރަން ބޭނުމެއް ނުވޭތަ؟… މަންމަ އަމީރާއަށް ދެރަޔަށް އެދުނަސް މަންމައަށް މަންމަގެ އަމިއްލަ ދަރިންގެ ފަރާތުން ނުލިބުނު ހުރިހާއެއްޗެއް ވެސް ލިބިފައި ހުރީ އޭނަގެ ފަރާތުން … މަންމަ އަށް ލިބުނީވެސް އޭނައާ ހެދި…ދެން ކީއްވެ ؟ އަދިވެސް މަންމަޔަށް ނުވިސްނޭތަ؟..” ދާނިޝް ގޭގައި ނޫޅޭ ސަބަބުވެސް ދަނިޝްއަށް ބުނެވިއްޖެއެވެ. ނަމަވެސް އަދިވެސް އެކަން ކުރީ ކީއްވެ ކަމެއް ކިޔައެއް ނުދެވެއެވެ. ބޮޑު މާސިންގާ ފިރިހެނަކު ކުރިމަތީގައި ހުރެ ރޯ މަންޒަރު ފެނުމުން އަހަރެންވެސް ދެރަވިއެވެ. ނަމަވެސް އެއީ އަހަރެންނަށް އަނިޔާ ދިން ފަރާތެވެ. އަހަރެންގެ އަބުރު ނަގާލި އިންސާނާއެވެ. އަހަރެންނަށް މިދުނިޔެމަތީގައި ލިބެން އޮތް އެންމެ ބޮޑު ލަދުގައިބައްދައިލިމީހާއެވެ. އަހަރެން އޭނަގެ ލޮލުން ވެއްޓޭ ކޮންމެ ކަރުނަޔަކަށް އުފާކުރަންވީ ނޫންހެއްޔެވެ. އަހަރެން އިންތިޒާރު ކުރަމުން އައީ އަހަރެންގެ ސުވާލުގެ ޖަވާބަށެވެ.\n” އަމީރާ މި މަންމަޔަށް މާފު ކުރޭ! މަންމަޔަށް އެނގޭ މަންމަޔަށް މިއުފާވެރިކަމާއި މިތަނަވަސްކަން ލިބުނީ އަމީރާގެ ބައްޕަ ފަރާތުންކަން…އަދި އަމީރާގެ ބައްޕަ ނިޔާވިޔަސް އަމީރާ މިއެއްޗެއްސައިގެން ނޫޅުނިތީކަން… އެކަމަކުވެސް މަންމަޔަށް ހީކުރެވިފައި އޮތީ އަމީރާ ކޮންމެވެސް ދުވަހަކުން މިހުރިހާ އެއްޗެއް ހޯދަން އަންނާނެ ކަމުގައި… އެހެންވެ މަންމަ ބޭނުންވީ އަމީރާ ދެވުނު ހާ ދެރައެއް ދޭން ދުވަހަކުވެސް ސަލާމަތް ނުވާނެހެން.. އަމީރާއާ ދޭތެރޭ އެހެން ކަންތައް ނުކުރުމަށް އާޔަންއާ ދާނިޝް އެތައް ފަހަރަކު މަންމަ ކައިރީ ބުނި… ދާނިޝް އަމީރާއަށް ޖެއްސުންކޮށްހަދަމުން އައީވެސް ކޮންމެހެން އަމީރާ ދެރަ ކުރާކަށް ނޫން…އޭރު އެއީ އޭނަ މަޖަލަކަށް ކުރަމުން އައި ކަމެއް… ނަމަވެސް އޭރުވެސް މަންމަ ހިތާހިތުން އޭނަ އެކަން ކުރަމުން އަންނާތި އުފާވިން…. އަމީރާއަށް ތިކަންތަކާ ދިމާވީވެސް މަންމަ ކުރި ކަމަކުން… ކޮންމެ ރެއެއްގައިވެސް އެންމެ ލަހުން ކާން ވަންނާނީ އަމީރާކަން އެނގި ހުރެ ކާއެއްޗެއްސައް މަންމަ ނިދާ ބޭސް އެޅީ… އަދި ދާނިޝް ކޮންމެ ރެއަކުވެސް ދަންވަރު ބަދިގެއަށް ވަންނާނެ ޖޫސް ބޯން އެހެންވެ އޭނަގެ ޖޫސްފުޅިއަށްވެސް ބޭސް އެޅީ.. އެހެނަސް ދާނިޝްއަށް ކަމެއްވާކަން އެނގުނީ..އެއްރޭ އޭނަ ޖޫސް ތަށިން ކުޑަފޮދެއް ބުއިރެއެއްގައި، އޭނައަށް މާއަވަހަށް ހޭ ޖެހުނީމަ… އޭނައަށް ކުރެވުނު ކަމެއްވީ އޭނާ ގަސްދުގައި ނޫންކަން އޭނައަށް އިހުސާސްވީ… ނަމަވެސް އޭނަ އަމިއްލައަށް ވަމުންދާ ގޮތްބެލީ..އަދި މަންމަ ބޭސްއަޅާކަންވެސް އެނގުނީ… އޭގެ ފަހުން މާ ގިނަ ދުވަހެއް ނުވެ އަމީރާ ބަނޑު ބޮނޑުކަން އެނގުނީ… ދާނިޝްއަށް އެއީ ދާނިޝްގެ ދަރިއެއްކަން އެނގޭތީ މަންމަޔާ ވަރަށް ޒުވާބުވެސް ކުރި.. ކަމުގެ ގޮތުން އޭނައަށް ކުރެވުނީ ކޮށްގެން ނުވާ ވަރުގެ ކަމެއްކަން އެނގޭތީ އޭނައަށް އެވާހަކަ ދައްކަން ނުކެރުނީ…އަދި މަންމަ ކައިރީ އެތައް ފަހަރަކު ބުނި އަމީރާއަށް ހަޤީގަތް ކިޔައިދޭން…އެހެނަސް މަންމަ ބޭނުންވީ އެކަމުގެ ސަބަބުންވިޔަސް އަމީރާ މުޅި އުމުރައްވެސް ފައްސައިލަން… އަހަރެން އެދުވަހު ޖެހުމުން އަމީރާ ވެއްޓި ބޯފަޅައިގެން ދިޔަ ދުވަހު ޑޮކްޓަރު ބުނި އަމީރާ ޖެހުނު ގޮތަކުން މާޒީން ބައެއް ފަހަރެއްގައި ފިލާފައޭ ހުންނާނީ… އެކަންވީވެސް އެހެން.. އަމީރާއަށް އަސްލުވީ ކަންތައް ހަނދާނުގައެއްނެތް…އެހެނަސް އާޔަން ކިޔައި ދިން ވާހަކަތައް އެކަނި އެނގުނީ… އާޔަން އަކަށްވެސް ކުރިއަކުން ނޭނގޭނެ މިކަމެއް… އެކަމަކު އެއްދުވަހެއްގައި މަންމަޔާ ދާނިޝްއާ ކުރި ޒުވާބެއްގެ އަޑު އާޔަންއަށް އިވުނީ… އަމީރާ މަންމައަށް މާފު ކުރޭ…މަންމައަށްއެނގޭ މަންމައަށް ކުރެވުނީ ކޮށްގެން ނުވާނެ ވަރުގެ ފާފައެއްކަން…” ދޮންމަންމަ އަހަރެންގެ ފައިދަށަށް ވެއްޓި ރޮއެފައި އާދޭސް ކުރަން ފެށިއެވެ. ނަމަވެސް އަހަރެންގެ ހިތްވަނީ މުޅިން ފޮތިފޮތިވެފައެވެ. ދޮންމަންމައިން ނުބައި ވާހަކަވެސް އަހަރެން އަޑުއަހަމެވެ. ނަމަވެސް މިހާ ނުބައި ވެދާނެ ކަމަކަށް އަހަރެން ހިޔެއްނުކުރަމެވެ. ފާފަޔެކޭ ބުނިއިރު ހިތައް ބިރުވެރިކަމުގެ ކަންފުޅެއްވެސް ނުވަންނަނީ ހެއްޔެވެ. އަމިއްލަ ބަނޑުން ވިހޭ ދަރި ލައްވާ އޭނައަށްވެސް ނޭނގުމެއްގެ ތެރޭގައި އެފަދަ ނުބައިކަމެއް ކުރުވީއެވެ. ހަޤީގަތުގައި ދާނިޝްއަކަށް ކުށެއްނުކުރެވެއެވެ. މީހަކު މަޖުބޫރުން ކުރުވީއެވެ. ނަމަވެސް އޭނާ ހަޤީގަތް ސިއްރުކުރުމަކީ އޭނައަށް ކުރެވުނު ކުށެކެވެ. ދެން އާޔަންއަށްވެސް އެނގުނު ހިސާބުން އެކަން ސިއްރު ކުރުމީ އޭނައަށް ކުރެވުނު ކުށެވެ. އަހަރެން އެކަކަށްވެސް މާފު ކުރާކަށް ބޭނުމެއް ނުވެއެވެ. މާފު ކުރިޔަސް އަހަރެންގެ އަބުރާ އިއްޒަތް އަހަރެންނަށް އަނބުރައެއް ނުލިބޭނެއެވެ. އެމީހުން އަހަރެންގެ ލިބާހުގައި ޖެއްސީ ދުވަހަކުވެސް ފިލައިގެން ދާނެވަރުގެ ލައްގަނޑެއް ނޫނެވެ.\nވެގެން އުޅޭގޮތް ހުޒޭމާއަށް އެނގުމުން އޭނާގެ ލޮލުންވެސް ކަރުނަ ހުހެއް ނުވެއެވެ. ހުރިހާ ތަނަކަށް އަނަގަބާނައިގެން އުޅޭ މީހާއަށް ލޮލުން ކަރުނަ ވެއްޓުން ނޫންކަމެއް ނުކުރެވުނެވެ. އަހަރެން ދޮންމަންމަގެ އާއިލާ ގޮވައިގެން ކޯޓަށް ދާކަށް ބޭނުމެއް ނޫނެވެ. އެމީހުން ގެންދިޔަޔަސް އަހަރެންގެ އަތުން ގެއްލުނު އެއްޗެއް އަނބުރައެއް ނުދެވޭނެތީއެވެ. ނަމަވެސް އަހަރެން އެމީހުންނަކަށް މާފެއް ނުކުރަމެވެ. އަހަރެން ޒިމްރާންގެ އަތުގައ ހިފައިގެން އެގެއިން ނިކުތީމެވެ. އަބަދުގެ އަބަދަށް އެމީހުނަށް އަލްވަދާއު ކިޔަމުންނެވެ. އެނބުރި އެމީހުން ފެންނަ ހިސާބަކަށް އަހަރެންނައި އަހަރެންގެ ދަރިން ގޮވައިގެން އަންނާކަށް ބޭނުމެއް ނޫނެވެ. އަހަރެންގެ އަތުގައި މާތްރަސްކަލާނގެ އަހަރެންގެ ނަސީބު ލައްވައިލައިފިއެވެ. އަހަރެންނަށް ހެޔޮއެދޭ އާއިލާއަކާ ލޯބިވާނެ ބައިވެރިޔަކު ލިބިއްޖެއެވެ. ދަރިންނަށް ހެޔޮ ސީދާމަގު ދައްކައިދޭނެ ހެޔޮލަފާ ބައްޕަޔަކު ލިބިއްޖެއެވެ. ދުނިޔޭގެ ނަސީބު އަހަރެންނަށް ލިބިއްޖެއެވެ.\nVvv reethi..kudhu ge new story akah inthizaarukuran\nThank you yaamaa. Insha Allah…coming soon. thank you for the comment.\nMaasha allah vvvvreethi😍😍😍😍😍😙😚😚\nThank you Ram… thank you abadhuves kudhoo ge story ah comment eh kolla thee.\nMashaa allah ♥👍🙂 reethi vaahaka keep it up\n🙂🙂😘Thank you liyaa\nMaasha Allah ❤♥ vvv reethi\nNext story avahah up kollacchey😇💯\nThank you.. Insha Allah…\nWow vara vara reethi stories ❤❤\nThank you neen.\nmasha allah,,,,,varah reethi mi vaahka vess…..i loved this from start to end….will wait for ur next story….keep it up kudhu..\nThank you Thithaaa. Insha Allah.\nMasha Allah varah loabi varah thafaathu story eh,❤\n🙂🙂😘Thank you zaa\nAslu kuda koh islaahu kollan jehey thankolheh mivaahakaiga ebain\nMivaahakaiga ulhey ameera akee dheenu ge rivethi usooluthakaa ehgothah ulhey kujje kamah vanyyaa eynaage aailaa in kurevunu kushah maaf kohdhinnun eii emme rangalhu gotheh noontho. Adhi eves Dhaanish kusheh nei kameh kamah vaathee. Dhen Aayan ah ves ekahala vaahaka eh bunan nukereyne thaa dhw…\nMikamaa medhu kudha koh visnaalun edhen\nMulhi ekoh v reethi vaahaka eh maasha allah😊😊\nLooking forward to read other stories from you\n🙂🙂🙂😍😘thank you… Insha Allah kuriah liyaa vaahaka thakuga ragalhu kuraanan.\nއެހެނިހެން މަޖާ ލޯބި March 28, 2018\nއެހެނިހެން June 11, 2013\nހިތާމަ ލޯބި September 11, 2020\nވާށެ އޯގާ ހިތާ 6\nހިތާމަ އެހެނިހެން ލޯބި June 22, 2017\nބީޓީއެސް އެންޑް ބަންގްޓަން ގަރލްސް (5)\nއެހެނިހެން މަޖާ ލޯބި October 11, 2020\nއިންތިޒާރުގައި ހުންނަމޭ ލޯބިން 12\nހިތާމަ ލޯބި May 31, 2018\nހިތާމަ މަޖާ ލޯބި November 17, 2018


"ޝައުނާގެ ފަހު ވަގުތުކޮޅު" - Suvaadheeb\nއާޓިކަލް ޕޯސްޓްކުރީ ސުވާދީބު4މަސް ކުރިން يناير 8, 2020 0196\nއިއްޔެގެ އިރާކޮޅުގެ ވަގުތެއްގައި މާލޭ ހެންވޭރުގައި ހުރި ގެތަކެއްގައި އަލިފާން ރޯވެގެން އުޅޭ ކަމުގެ ހަބަރާއި އެކު މުޅި ރާއްޖޭގެ ރައްޔިތުންގެ ސަމާލުކަން އެކަމަށް ހުއްޓިފައި ވަނިކޮށް، އެކަންތައް ނިމުނި އިރު ގިނަ ބައެއްގެ ލޯތަކުން ވަނީ ކަރުނަތައް އޮހިގެން ގޮސްފައެވެ. ދެ ކުދިންގެ މަންމަ، އެތައް ކުދިންނެއްގެ މުދައްރިސް މިވަނީ މި ދުނިޔެ ދޫކޮށް ދެމިއޮތުމުގެ އާލަމަށް ދަތުރުކޮށްފައެވެ. ނަމަވެސް، މިކަމުން އަހަރެމެންނަށް ލިބިގެންދާ ކުޑަވެސް ހިތްހަމަޖެހުމަކީ ޝަހީދެއްގެ ގޮތުގައި ޝައުނާ މި ދުނިޔެއާއި ވަކިވުމެވެ.\nތ. ބުރުނީ އަށް ނިސްބަތްވާ އުމުރުން 46 އަހަރުގެ އައިޝަތު ޝައުނާ އަކީ މޯލްޑިވްސް އިސްލާމިކް ޔުނިވާސިޓީ އިން ކީރިތި ޤުރުއާން އުނގަންނައިދިނުމުގެ ރޮނގުން ޑިގްރީ ހާސިލް ކޮށް، އޭނާ އަށް ލިބިފައިވާ އިލްމް އެހެން މީހުންނަށް ފޯރުކޮށްދިނުމުގައި އުޅުނު ހެޔޮލަފާ ހިތްހެޔޮ މީހެކެވެ.\nހ.ތިލަފުށީގޭގައި ކެމިކަލްތަކެއް ރައްކާ ކޮށްފައި ހުރި ގުދަނެއްގައި ރޭ ހިނގި އަލިފާނުގެ ހާދިޘާގައި އެ ކެމިކަލްތައް ގޮވައި، އެންމެ ބޮޑަށް އަސަރު ކޮށްފައި ވަނީ ތިލަފުށީ ގޭ ކުރިމަތީގައި ހުރި ހ.ރަނދުވާގެއަށެވެ. މިއީ ޝައުނާ ދިރިއުޅެމުން އައި ގެއެވެ. އެ ގޭގައި އަލިފާންގަނޑުގެ ހުޅު ހިފައި، މީހުން ނިކުތުމަށް މަސައްކަތް ކުރަމުން ދިޔަ ވަގުތު ޝައުނާ އޮތީ ނިދާފައި ކަމަށް މައުލޫމާތު ލިބެއެވެ. އެވަގުތު އެގޭގައި ޖުމްލަ6މީހަކު ތާށިވި ނަމަވެސް،5މީހަކު ވަނީ އެ ގެއިން ނިކުމެ ސަލާމަތްވެފައެވެ. ނަމަވެސް، ޝައުނާ އަށް ވަނީ އެކަން ކާމިޔާބުވާގޮތް ނުވެފައެވެ.\nޝައުނާ އޭނާ ދިރިއުޅެމުން އައި ގެއިން ނިކުތުމަށް މަސައްކަތް ކުރި ނަމަވެސް، އަލިފާންގަނޑު ފެތުރިފައިވާލެއް ބޮޑުކަމުންނާއި، އެގޭގެ ދޮރުވެސް ބަންދުވެފައި ހުރުމުން އެކަމެއް ނުވިއެވެ. ޝައުނާ ދެ ފަހަރެއްގެ މަތިން އޭނާގެ އެއްބަނޑު އެއްބަފާ ބޭބެއަށް ގުޅައި ތާށިވެފައިވާ ކަމަށް ތަކުރާރުކޮށް ވަނީ ބުނެފައެވެ.\nބޭބެ އަށް ގުޅައިގެން ހުރެ ޝައުނާ އޭނާގެ އެންމެ ފަހު ޖުމްލައެއްގެ ގޮތުގައި ބުނެފައި ވަނީ އަލިފާންގަނޑު ރޯވެފައިވާލެއް ބޮޑުކަމުން އޭނާ އަށް އެތަނުން ނިކުމެތް ނެތް ކަމަށާއި އޭނާ އަށް ހެޔޮ ދުއާ ކޮށްދިނުމަށެވެ.\nޝައުނާ މީސް މީޑިއާގައި ހިއްސާ ކޮށްފައިވާ ފޮޓޯއެއް\n” އަލިފާންގަނޑާއި ހެދީ ނުނިކުމެވިގެން މި އުޅެނީ. ހެޔޮ ދުޢާ ކޮށްދީ” މިއީ ޝައުނާ ބުނި އެންމެ ފަހު ޖުމްލަ ކަމަށް ޝައުނާގެ ބޭބެ ވަނީ ބުނެފައެވެ. މި ހާދިޘާ އާއި ގުޅިގެން އޭނާގެ ބޭބެ އަށްވެސް ބޮޑު ހިތްދަތި ކަމެއް ކުރިމަތި ވެފައި ވާއިރު، ޝައުނާ އާއި އޭނާގެ ބޭބެވެސް ދިރިއުޅެމުން އައީ ރަނދުވާގޭގައެވެ. ޝައުނާގެ 18 އަހަރު ފުރިފައިތިބި2ދަރިންވެސް ވަކިން ދިރިއުޅެމުން އައި އިރު މި ހާދިޘާ ހިނގި ވަގުތު ޝައުނާގެ ބޭބެވެސް ހުރީ ގެއަކު ނޫނެވެ.\nޝައުނާގެ ފަހު ޖުމްލަ އާއި އެކު އޭނާގެ ބަސް ހުއްޓި، އޭގެ ފަހުން ހަބަރެއް ވެފައި ނުވާއިރު، ބެލެވޭ ގޮތުގައި އޭނާ ނޭވާ ހާސްވެގެން ހޭ ނެތުނީއެވެ. ޝައުނާ ގެއްލިގެން އުޅޭ ކަމުގެ ރިޕޯޓް ސިފައިންނަށް ކުރުމުން އެފަރާތުން ވަނީ6ފަހަރެއްގެ މަތިން ޝައުނާ ހޯދުމުގެ މަސައްކަތް ކޮށްފައެވެ. ނަމަވެސް އޭނާ ފެނިފައި ވަނީ އަލިފާންގަނޑު ކޮންޓްރޯލްވި ފަހުން، އޭނާ ދިރިއުޅެމުން އައި ގޭގެ ފްރިޖް ކައިރީ އޮއްވައެވެ.\nއޭރު ޝައުނާގެ ގައި މައްޗައް ބަދިގޭގެ ކަބަޑުތައްވެސް ވެއްޓިފައި ވާކަމަށް އާއިލާގެ މީހުން މައުލޫމާތު ދީފައި ވާއިރު، އޭނާގެ ހަށިގަނޑު ފެނުމުން އެއީ ކާކުކަން ދެނެގަނެވޭ ވަރަށްވުރެންވެސް ބޮޑަށް އަނދާފައިވާ ކަމަށް ކަމާބެހޭ ފަރާތްތަކުން ވަނީ ބުނެފައެވެ. ނަމަވެސް ފަހުން އެއީ ޝައުނާކަން ވަނީ ޔަގީން ކުރެވިފައެވެ.\nމިދިޔަ އޯގަސްޓް މަހުގެ ތެރޭގައިވެސް ޝައުނާ މީސް މީޑިއާގައި ހިއްސާ ކުރި ޕޯސްޓެއްގައި މަރުވާނެ އިރެއް ނޭނގޭނޭ ކަމަށާއި، މާދަމާވެސް އޭނާގެ ޖަނާޒާ އަށް ދައުވަތެއް ލިބިދާނޭ ކަމަށްބުނެ އޭނާ އަށް މާފް ކުރުމަށާއި، ހެޔޮ ދުއާ ކޮށްދިނުމަށް ވަނީ އެދިފައެވެ.\n“މި ދުނިޔެ އަކީ ވަގުތުކޮޅެކެވެ. ފާއިތުވެފާ ކޮންމެ ސިކުންތެއް އަހަރެމެންގެ މަރާއި ކައިރިކުރުވަމުން ދެއެވެ. މިރޭ ނިދާފައި ފަތިސް ނަމާދަށް ހޭލެވޭނެ ކަމުގެ ގެރެންޓީ އެއް ނެތެވެ. މާދަމާ ލިބޭނީ އަހަރެންގެ ޖަނާޒާގެ ދައުވަތު ނޫންކަމެއްވެސް ނޭނގެއެވެ. ހިތްހެޔޮ ކުރައްޗެވެ. އަހަރެންގެ ފާފަތައް ފުއްސަވައި ދެއްވާތޯ ދުޢާ ކުރައްޗެވެ” ޝައުނާ ހިއްސާ ކުރި ޕޯސްޓުގައި ބުނެފައި ވެއެވެ.\nޝައުނާގެ މައްޗައް ކުރެވޭ ކަށު ނަމާދު މިއަދު މެންދުރު ނަމާދަށް ފަހު އިސްލާމީ މަރުކަޒުގައި ކުރުމަށް ހަމަޖެހިފައި ވާއިރު، މޫނު ބެލުން ހެނދުނު 10:30 ފެށިގެން އިސްލާމީ މަރުކަޒުގައި ކުރިއަށް ދާނެއެވެ. ޝައުނާ ދަންނަ އެންމެންވެސް އޭނާ އާއި ބެހޭ ގޮތުން ބުނަނީ ރަނގަޅު ވާހަކަތަކެވެ. ޝައުނާ ތަކުރާރުކޮށް އޭނާގެ މައްޗައް ހެޔޮ ދުޢާ ކޮށްދެން އެދިފައި ވާއިރު، އަހަރެމެން އެންމެންގެ ދުޢާތަކުގައިވެސް ޝައުނާ ޝާމިލް ކުރަމާ ހިނގާށެވެ. ޝަހީދެއްގެ ގޮތުގައި ޝައުނާ މި ދުނިޔެ ދޫކޮށްފައި ވާއިރު، އޭނާގެ އާއިލާ އަށް މި ދަތި ވަގުތުގައި ކެތްތެރިކަން ދެއްވުމަށް އެދި ދުޢާ ކުރާށެވެ. އެހެނީ، މުސްލިމަކަށް ލިބިފައިވާ އެންމެ ބާރުގަދަ އެއް ހަތިޔާރަކީ ދުޢާ އެވެ.\nސުވާދީބު7މަސް ކުރިން يناير 8, 2020


އދ.ގެ އާއްމު މަޖިލީހުގެ ރައީސްގެ އިލްތިމާސަށް އައިއޯސީގެ މަރުޙަބާ އދ.ގެ އާއްމު މަޖިލީހުގެ ރައީސްގެ އިލްތިމާސަށް އައިއޯސީގެ މަރުޙަބާ\n"އޮލިމްޕިކް ވިންޓަރ ގޭމްސް ބެއިޖިންގ 2022" / ފޮޓޯ: ރޮއިޓަރސް\nއޮލިމްޕިކް ސުލްހައިގެ އެއްބަސްވުމަށް ޤައުމުތަކުން ދޭ އަހަންމިއްޔަތުކަން ދައްކައިދިނުމަށް އދގެ އާންމު މަޖިލީހުގެ ރައީސް ޢަބްދުﷲ ޝާހިދު ކުރެއްވި އިލްތިމާސަށް އިންޓަރނޭޝަނަލް އޮލިމްޕިކް ކޮމިޓީން މަރުޙަބާ ކިޔައިފިއެވެ.\nއދގެ އާންމު މަޖިލީހުގެ ރައީސް ޢަބްދުﷲ ޝާހިދުވަނީ "އޮލިމްޕިކް ވިންޓަރ ގޭމްސް ބެއިޖިންގ 2022" ބޭއްވުމަށްޓަކާ ތައްޔާރުވަމުން އަންނައިރު މިކަމުގައި އޮލިމްޕިކް ސުލްހައިގެ އެއްބަސްވުން ނެގެހެއްޓުމަށް އދ.ގެ މެމްބަރު ޤައުމުތަކަށް އިލްތިމާސްކުރައްވާފައެވެ. މިއާއެކު އިންޓަރނޭޝަނަލް އޮލިމްޕިކް ކޮމިޓީންވަނީ އެމަނިކުފާނުގެ މިއިލްތިމާސަށް މަރުޙަބާ ކިޔާފައެވެ.\nއާއްމު މަޖިލީހުގެ ރައީސް ޢަބްދުﷲ ޝާހިދު މިއިލްތިމާސް ކުރައްވާފައި ވަނީ މިދިޔަ އަހަރުގެ ޑިސެމްބަރުގައި އާންމު މަޖިލީހުން ފާސްކުރި ގަރާރަކާއި ގުޅިގެންނެވެ. މި ގަރާރުގައި އޮލިމްޕިކް ސުލްހައިގެ އެއްބަސްވުމަށް އިހުތިރާމް ކުރުމަށް ގޮވާލާފައިވަނީ 27 ޖަނަވަރީ އިން 20 މާރިޗު 2022 އަށެވެ. އެއީ އޮލިމްޕިކް ވިންޓަރ ގޭމްސް ފެށުމުގެ ހަތް ދުވަސް ކުރިން ފެށިގެން، ޕެރަލިމްޕިކް ގޭމްސް އަށް ފަހު ހަތް ދުވަސް ހަމަވަންދެންނެވެ.\nމިއިލްތިމާސާ ގުޅިގެން އައިއޯސީގެ ރައީސް ތޯމަސް ބެޗް ވިދާޅުވީ މި އެދިލެއްވުމުގެ ނަތީޖާއެއްގޮތުން، އ.ދ.ގެ މެންބަރު 193 ޤައުމުގެ އިއްތިފާޤުން ފާސްކުރި އޮލިމްޕިކް ސުލްހައިގެ ޤަރާރުގެ މެސެޖް އިތުރަށް ވަރުގަދަވެގެން ގޮސްފައިވާކަމަށެވެ. އަދި މި އިލްތިމާސްއިއެކު، އޮލިމްޕިކް ގޭމްސްއާއި، އައި.އޯ.ސީ އިން ގެންގުޅޭ ސިޔާސީ ހަމަހަމަކަމަށް އ.ދ.އިން ތާއީދުކުރާކަން ހާމަވާކަމަށް ވެސް ތޯމަސް ވިދާޅުވިއެވެ. އަދި މިކަމުން ދައްކުވައިދެނީ ކުޅިވަރުގެ ބާރުވެރިކަން އދ.ގެ ބައިނަލްއަގްވާމީ މުޖުތަމައުން ބަލައިގަނެ، ސުލްހަވެރި ވާދަވެރިކަމުގައި ދުނިޔެ އެއްގަލަކަށް އަރުވައި، ރަނގަޅު މުސްތަގުބަލެއް ގެނެވޭނެ ކަމުގެ އުންމީދު އާކޮށްދިނުމުގައި އޮލިމްޕިކް ގޭމްސް ކުޅޭ ދައުރެވެ.\nއޮލިމްޕިކް ގޭމްސްގެ މިޝަންއަށް އދގެ މެމްބަރު ގައުމުތަކުން ތާއީދުކުރަނީ، ސުލްހަވެރި އަދި އިހްތިރާމް ލިބިގެންވާ މުބާރާތެއްގައި، އެއްވެސް ތަފާތުކުރުމެއްނެތި، ދުނިޔޭގެ އެންމެ މޮޅު ފިނި މޫސުމުގެ ކުޅިވަރު އެތުލީޓުން އެއްބައިވަންތަ ކުރުމަށެވެ. އަދި ތަފާތުކަން ބޮޑު ދުނިޔޭގައި އަޅުގަނޑުމެންގެ އެއްބައިވަންތަކަން އިހުނަށްވުރެ މުހިންމު ވެފައިވާކަމަށް ތޯމަސް އިތުރަށް ވިދާޅުވިއެވެ.\nއޮލިމްޕިކް ވިންޓަރ ގޭމްސް ބެއިޖިންގ 2022 ވެގެންދާނީ، ޞުލްޙައާއި، ތަރައްޤީއާއި، ރެސިލިއަންސް، ޓޮލަރެންސް ކުރިއަރުވާ މާޙައުލެއް ޤާއިމުކުރުމަށް ފުރުޞަތު ފަހިކޮށްދޭނެ ތަނެއް ކަމުގައި މި ގާރާރުގައި ފާހަގަ ކޮށްފައިވެއެވެ. އޮލިމްޕިކް ސުލްހައިގެ އެއްބަސްވުން – 3000 އަހަރުވީ ސަގާފަތެއް އޮލިމްޕިކް ސުލްހައިގެ ސަގާފަތް – "އެކެޝެއިރިއާ" ގެ ތެރޭގައި ހުރިހާ ހަނގުރާމައެއް ހުއްޓުމަކަށް ގެނައުމާއި، އޮލިމްޕިކް ގޭމްސްގައި ބައިވެރިވާ އެތުލީޓުންނާއި ބަލަން ދާ މީހުން ރައްކާތެރިކަމާއެކު ދަތުރުކުރުމާއި ބައިވެރިވުމުގެ ފުރުސަތު ދިނުން ހިމެނެއެވެ.


ބޭލްއަށް ލިބުނު އަނިޔާ ރަނގަޅު ވަމުން އަންނަ ކަމަށް ޒިދާން ބުނެފި.\nރެއާލް މެޑްރިޑުގެ ވޭލްސް ފޯވާޑް ގެރެތު ބޭލްގެ ފައިގެ ކުޑަހުޅަށް ލިބިފައިވާ އަނިޔާ މިހާރު އަންނަނީ ރަނގަޅުވަމުން ކަމަށް އެޓީމުގެ ކޯޗު ޒައިނުއްދީން ޒިދާން ބުނެފި އެވެ.\nބޭލްގެ މިހާރުގެ ހާލަތާއި ގުޅިގެން ވާހަކަދައްކަމުން ޒިދާން ބުނީ މިހާރު އަނިޔާ ރަނގަޅުވަމުން އަންނަ ރޭޓަށް ބަލާއިރު އަންނަ މަހުގެ ތެރޭގައި ބޭލް ކުޅުމުގެ ތެރެއަށް އެނބުރި އާދެވޭނެ ކަމަށް ބެލެވޭ ކަމަށެވެ. އަދި އުންމީދަކީވެސް ބޭލް އެނބުރި ކުޅުމުގެ ތެރެއަށް އަވަހަށް އައުންކަމަށާއި ބޭލް ނެތްތަން ފޫބައްދަން މިހާރުވެސް ދަތިކަމަށެވެ.\nޒިދާން ބުނީ ޗެމްޕިއަންސް ލީގުގެ މެޗަށް ބޭލް ވަރަށް މުހިންމު ކަމަށާއި އެހެން ނަމަވެސް ފުރަތަމަ ލެގުގައި ނަޕޯލީއާ ދެކޮޅަށް ކުޅޭ މެޗުގައި ނުކުޅެވޭނެ ކަމަށެވެ. އެހެން ނަމަވެސް އަންނަ މަހުގެ 8 ވަނަ ދުވަހު ކުޅޭ ދެވަނަ ލެގުގެ މެޗަށް ބޭލް ފިޓްވެދާ ނެކަމަށް ބެލެވޭކަމަށް ވެސް ޒިދާން ބުންޏެވެ.\n" ޗެމްޕިއަންސް ލީގުގެ ދެވަނަ ބުރުގައި ނަޕޯލީ އާއި ދެކޮޅަށް ކުޅޭ ފުރަތަމަ ލެގުގެ މެޗުގައި ނުކުޅެވުނަށް އަންނަ މާޗް މަހުގެ އަށް ވަނަ ދުވަހު ކުޅޭ ދެވަނަ ލެގުގެ މެޗަށް، ބޭލް ފިޓުވާނެ ކަމަށް ބެލވެވެނީ." ޒިދާން ބުންޏެވެ.\nބޭލް އަށް އަނިޔާވީ ޗެމްޕިއަންސް ލީގުގައި މިދިޔަ އަހަރުގެ ނޮވެމްބަރު މަހުގެ 23 ވަނަ ދުވަހުގެރޭ ގްރޫޕް ސްޓޭޖްގައި ސްޕޯޓިން ލިސްބަން އަތުން 2-1 އިން ރެއާލް މޮޅުވި މެޗުގަ އެވެ. މި އަނިޔާގެ ސަބަބުން އޭނާއަށް ވަނީ މުހިންމު ގިނަ މެޗުތަކެއް ގެއްލިފައެވެ.\nބޭލް ވަނީ ރެއާލްއާއި ގުޅުނު ފަހުން އެ ކްލަބަށް މިދިޔަ ތިން އަހަރު ތެރޭ 139 މެޗުން 65 ގޯލް ޖަހައިދީފަ އެވެ.\nސްޕެނިޝް ލީގުގެ އެއް ވަނަ މަގާމްގައި ރެއާލް މިވަގުތު އޮތީ 49 ޕޮއިންޓާއެކުގައެވެ.\n13 ފެބްރުއަރީ 2017


Barca ge "Plan B" eh neh\nއާ ސީޒަނަށް ބާސާގެ ޕްލޭން ބީ އެއް ނެތް\nބާސާއިން ޕްލޭން ބީއެއް ހޯދުން މުހިންމު\nމި ސަމާ ޓްރާންސްފާ މާކެޓުގައި ބާސެލޯނާއިން ފައިސާގެ މައްސަލަ ހައްލު ކުރުމަށްޓަކައި ކުޅުންތެރިން ތަކެއް ވިއްކާލަން ޖެހޭނެކަން އެއީ އެންމެނަށް އެނގޭ ބޮޑު ސިއްރެކެވެ. ނަމަވެސް ކުޅުންތެރިންތައް ވިއްކާލުމަށް ފަހު ކުޅުމުގައި އެމީހުންގެ ޕްލޭން ބީއެއް ނެތްކަން މިއީ އެކްލަބަށް އޮތް އެންމެ ބޮޑު އެއް ބިރެވެ.\nބާސާގެ ފަހަތް ރަނގަޅު ކުރުމުގެ ގޮތުން މިފަހަރުގެ ޓްރާންސްފާގައި އެމާސަން ރޯޔަލްގެ އިތުރުން އެރިކް ގާސިއާ ވަނީ ޓީމަށް ހޯދާފަ އެވެ. ނަމަވެސް އެންމެގެ ލޯތައް އަމާޒު ވެފައި ހުރީ ބާސާގެ އެޓޭކިން ލައިނަށް ސާޖިއޯ އަގުއެރޯ އާއި މެންފިސް ޑިޕާއީ ގެންދިއުމުން އެކަމަށެވެ.\nލިއޮނަލް މެސީ ކޭމްޕް ނޯ ގައި އިތުރު ފަސް އަހަރު މަޑުކުރާނެ ކަމަށް ބެލެވޭ އިރު، އަގުއެރޯ، ޑިޕާއީ، ފާޓީގެ އިތުރުން ޑެމްބެލޭ އާއެކު ބާސާގެ އެޓޭކިން ލައިނު ފެނިގެން ދަނީ އިދިކޮޅު ޓީމުތައް ބިރުގަންނަހާ ވަރުގަދަ ކޮށެވެ. އެކަމަކު ބާސާއިން 2021/22 ސީޒަނަށް ނުކުންނަ އިރު ރޮނާލްޑް ކޫމަންގެ ބޯ ހާސްކޮށްލާ ވަރުގެ ކަންތައް ތަކެއް އެބަހުއްޓެވެ.\nއެގޮތުން ސައުލް ނިހުއެޒްގެ ބަދަލުގައި އެންޓޯނިއޯ ގްރީޒްމެން އޭނާގެ ކުރީގެ ކްލަބް އެތެލެޓިކޯ މެޑްރިޑަށް ސްވެޕް ޑީލެއްގެ ދަށުން ދޫކޮށްލާނެ ކަމަށް ރިޕޯޓުތައް ބުނަމުން ދާއިރު، މިއީ ބާސާއަށް އެންމެ ރަނގަޅު ގޮތްތޯ ސުވާލު ކޮށްލުން މުހިންމެވެ. ވޯލްޑްކަޕް 2018 ފްރާންސަށް ކާމިޔާބު ކޮށްދިނުމުގައި ވެސް އިސް ދައުރެއް އަދާކުރި ގްރިޒްމެން ބާސާއިން ދޫކޮށްލުން އެއީ އެމީހުންނަށް ހެދޭ ވަރަށް ބޮޑު ގޯހަކަށް ވެދާނެ އެވެ.\nގްރީޒްމެން އާއެކު ނުވަތަ އޭނާ ނުލައިވެސް ބާސާއަށް ރަނގަޅު ބަދަލު ތަކެއް ހަގީގަތުގައި ނެތެވެ. ބާސާގެ އެޓޭކިން ލައިނަށް ބަދަލެއްގެ ގޮތުގައި މިހާރު އިނީ މާޓީން ބްރެއިތުވެއިޓެވެ. އެކަމަކު ބާސާ އާއެކު މިހާތަނަށް އޭނާއަށް ނުދެއްކުނު ރަނގަޅު ކުޅުން އަލުން ދެއްކިދާނެ ކަމާއި މެދު ޝައްކެވެ. އަނެއް ކޮޅުން މިހާރު ބްރެތުވެއިޓުގެ ވިސްނުން ވެސް ހުރީ އެހެން ކްލަބަކަށް ބަދަލުވާށެވެ.\nއެހެން ކަމުން ބާސާގެ މާލީ ދަތިތަކާއެކު މިފަހަރު އެމީހުންނަށް އޮތީ ކުޅުންތެރިއަކަށް އަނިޔާ ނުވެ ބަދަލުތަކެއް ގެންނަން ނުޖެހޭނެ ކަމަށް އުންމީދު ކޮށްގެން އަތް އުރާލައިގެން ތިބުމެވެ. އަދި މިފެށޭ ސީޒަނުގައި ރަނގަޅު ނަތީޖާއެއް ނެރުމަށް މިހާރު ތިބި ކުޅުންތެރިންނާއި އެކު ގަދައަޅައި މަސައްކަތް ކުރުމެވެ.


Tik Tok Application Dhookoh Dhivehin Tik Tok Maldives Page Ah\nއޮކްޓޯބަރ 17, 2018 210 0\nޓިކްޓޮކް އެޕް ދޫކޮށް ދިވެހިން ޓިކްޓޮކް މޯލްޑިވްސް ޕޭޖަށް\nމިއަދު ހަމަ ކޮންމެ މީހެއްގެ އަތުގައިވެސް އެންމެ ފަހުގެ ފޯންއެއް އޮވެއެވެ. ކޯލްކޮށްލާ ހިތްހަމަ ޖައްސާލުމަށެވެ. ރަޙްމަތްތެރިންނާއި ވާހަކަ ދައްކާ ވީޑިއޯ ބަލާލުމަށެވެ. ނަމަވެސް ގިނަ ފަހަރަށް ފޯންގެ ސްޓޯރޭޖް ފޯންގައި މާ ގިނަ އެޕްލިކޭޝަން ބަހައްޓަން ގާޖައެއް ނުދެއެވެ. މިމައްސަލަ ދިމާވާ ބޭފުޅުންނަށް ބައެއް ކަހަލަ ޕްލެޓްފޯމްތަކަށް ނުވެދުމުގެ މައްސަލައަކީ ބޮޑު މައްސަލައެކެވެ\nމިގޮތުން ބަލާއިރު ޓިކްޓޮކްއަކީ ފައިލް ސްޓޯރޭޖް ބޮޑު އެޕްލިކޭޝަންއެކެވ. ނަމަވެސް ދިވެހި ގިނަ ފަންނާނުންތަކެއް ޓިކްޓޮކްގައި އުޅުމުގެ ނަތީޖާއެއްގެ ގޮތުން ޓިކްޓޮކް ވީޑިއޯ ބަލާލަން ހަމަ ކޮންމެ މީހަކުވެސް ބޭނުންވެއެވެ. މިގޮތަށް ބޭނުންވާ މީހުންގެ ބޭނުންތައް ފުއްދާ ދިނުމަށް ބަޔަކު އެކުވެގެން މިވަނީ ޓިކް ޓޮކް މޯލްޑިވްސް ގެ ނަމުގައި ޕޭޖްއެއް ހަދާފައެވެ.\nޓިކް ޓޮކް މޯލްޑިވްސް ޕޭޖް ހިންގަމުން އަންނަ ޓީމްގައި ހިމެނޭ މީހަކު ނަން ނުޖެހުމަށް ޝަރުތުކޮށް “ރާއްޖެ ފީޑް” އަށް މަޢުލޫމާތު ދެމުން ބުނެފައިވަނީޓިކް ޓޮކް މޯލްޑިވްސް ޕޭޖްއަކީ ފޭސްބުކް މެދުވެރިކޮށް ޓިކް ޓޮކް ވީޑިއޯ ބަލާލަން ބޭނުންފުޅުވާ ފަރާތްތަތަކަށް ޚާއްސަކޮށްގެން އުފައްދާފައިވާ ޕޭޖްއެއް ކަމަށެވެ. އަދި މިޕޭޖްއަށް ލިބޭ ތަރުޙީބުން މިމަޤްސަދު ޚާސިލްވި ކަމަށް ޤަބޫލު ކުރާ ކަމަށްވެސް ޓިކް ޓޮކް މޯލްޑިވްސް ގެ ޓީމް އިން މައުލޫމާތު ދެއެެވ.\n“އަސްލު ރާއްޖޭގައި އެބަތިބި ވަރަށް ޓެލެންޓެޑް ވަރަށް އެކްޓް ކުރަން މޮޅު ކުދިން. ޓިކް ޓޮކް މޯލްޑިވްސްގައި އެކުދިން ޝޯކޭސް މިކުރަނީ. ވަރަށް ބޮޑު ތަރުޙީބެއް ލިބޭ އަސްލު. ޤަބޫލުކުރަން އަޅުގަނޑުމެން މިކުރާ މަސައްކަތް ދިވެހިން ބަލައިގަންފި ކަމަށް” ޓިކް ޓޮކް މޯލްޑިވްސް ޓީމްއިން ވާހަކަ ދެއްކި މީހާ ބުނެފައިވެއެވެ.\nޓިކް ޓޮކް މޯލްޑިވްސް ގެ ޓީމްއިން ބުނީ ކުރިޔަށް އޮތްތާންގައިވެސް މިމަސައްކަތް އިތުރަށް ކުރިޔަތް ގެންދާނެ ކަމަށާއި އަދި ގިނަ ދިވެހިންގެ އިތުރު ތަރްޙީބް ލިބިގެންދާނެ ކަމަށް އުންމީދު ކުރާ ކަމަށެވެ. އަދި ޓިކް ޓޮކް މޯލްޑިވްސް ގެ ޕޭޖަށް ވީޑިއޯ ފޮނުވުމުން އެވީޑިއޯތައް ޝާއިރުކޮށްދޭނެ ކަމަށްވެސްޓިކް ޓޮކް މޯލްޑިވްސް އިން ބުނެފައިވެއެވެ.\nއޮކްޓޯބަރ 19, 2018\nކުރީގެ އަދި މިހާރުގެ ވީޑިއޯތައް އެއްތަނަކުން


ދަރަނިންނާ ހާސްވެ ކަންބޮޑުވުމުން ސަލާމަތްވުމަށް ގިނަ ބައަކު ތަޖުރިބާކޮށްފައިވާ ދުޢާއެއް! ސުންނަތުން-\nބައެއް މީހުންނަށް ދަރަނިވެރިވުމަކީ ކަންބޮޑުވާ ކަމަކަށް ނުވިނަމަވެސް އެކަމުގައި ހުރި ނުރައްކައުތެރިކަން އެނގޭ އަދި އެކަންކަން ވިސްނޭ މީހުންނަށް އެއީ ވަރަށް ބޮޑު ކަމެކެވެ. އެމީހުން އަބަދުވެސް ތިބެނީ ދަރަނި އަދާކުރެވޭނެ ގޮތަކާއިމެދު ކަންބޮޑުވެފައެވެ.\nރަނގަޅު ނިޔަތުގައި ދަރަނިނެގި ނަމަވެސް ފަހުން ކުރިމަތިވާ ޙާލަތެއްގެ ސަބަބުން ދަރަނި ނުދެއްކި އެބަދެއެވެ. އަތްމަތިހުސްވެގެންނެވެ. ވީމާ މިބުނެދެނީ އެފަދަ ޙާލަތުގައި ކުރަން އޮތް ދުޢާއެކެވެ.\nމިއީ ދަރަނިންނާ ހާސްވެކަންބޮޑުވުމުން ސަލާމަތްވާން އަހަރެން ދަންނަ ގިނަ ބައަކު ތަޖުރިބާކޮށްފައިވާ ދުޢާއެކެވެ. އެއިގެ ތެރެއިން އެކަކު ބުނެފައިވެއެވެ.\nދަރަނިއަދާކުރެވޭނެ އެއްވެސް މަގެއް ނުފެނިގެން މިދުޢާކުރަންފެށިތަނާ އޭނާ ދަރާތިބި އެއްބައަކު އޭނާއަށް މާފުކުރިއެވެ. އަނެއްބައަކު އަދަދު މަދުކޮށްދިނެވެ. އެއިގެ އިތުރުން އޭނާކުރަމުން އައި މަސައްކަތުގައި ﷲ ތަޢާލާ ބަރަކާތް ލައްވަވައިދެއްވެވިއެވެ. އެކަމުގެ ސަބަބުން ލިބޭ އާމްދަނީ އިތުރުވެގެންދިއައެވެ.\nއަދި މީގެ އިތުރުން ހާސްވުމާއި ކަންބޮޑުވުމުގައިވަނިކޮށް މިދުޢާކުރަންފެށުމުން އެމީހުންނަށް ހުރި ކަންބޮޑުވުންތައް ފިލައިގެން ދިއަކަމުގެ ވާހަކަ އެތައް ބައަކު ވަނީ ކިޔައިދީފައެވެ. ވީމާ މިދުޢާއަކީ އަހަރެންދަންނަ ވަރަށް ގިނަ ބައަކު ތަޖުރިބާކޮށްފައިވާ ދުޢާއެކެވެ. ތިއަބައިމީހުންވެސް ނިކަން ތަޖުރިބާކޮށްލަބަލާށެވެ.\nމިދުޢާއަކީ ޞަޙީޙް ބުޚާރީގައާއި އެހެންވެސް ޙަދީޘްފޮތްތަކުގައި ބަޔާންވެގެންވާ ދުޢާއެކެވެ. ވީމާ މިއީ ސުންނަތުން ސާބިތުވާ ދުޢާއެކެވެ!


Service Charge hamahamakoh nubahaanama joorimanaa kuraa gothah faaskohfi – Iru\nސާވިސް ޗާޖު ހަމަހަމަކޮށް ނުބަހާނަމަ ޖޫރިމަނާ ކުރާ ގޮތަށް ފާސްކޮށްފި\nވަޒީފާދޭ ފަރާތުން ސާވިސް ޗާޖުގެ ގޮތުގައި ނެގުން ލާޒިމްކޮށްފައިވާ އަދަދު ނަގަމުން ނުދާ ނަމަ އަދި މުވައްޒަފުންގެ މެދުގައި ހަމަހަމަކަމާއެކު ބަހަމުން ނުދާނަމަ އެއްލައްކަ ރުފިޔާއަށްވުރެ ބޮޑުނޫން އަދަދަކުން ޖޫރިމަނާކޮށް އެފަރާތަކާމެދު ފިޔަވަޅު އެޅުމުގެ ބާރު، ލޭބާ ރިލޭޝަން އޮތޯރިތީއަށް ލިބިގެންވާގޮތައް ވަޒީފާއާބެހޭ ގާނޫނަށް ގެނައި އިސްލާހުތައް އިޖުތިމާއީ އަދި އިގްތިސާދީ ކޮމިޓީގެ ޖޮއިންޓް ކޮމިޓީއިން ފާސްކޮށްފި އެވެ.\nސަރުކާރުގެ ފަރާތުން ކެނދިކުޅުދޫ ދާއިރާގެ މެންބަރު އަހުމަދު އީސަ ހުށަހެޅުއްވި ބިލް ދިރާސާކުރި ޖޮއިންޓް ކޮމިޓީގެ ރިޕޯޓްގައިވާ ގޮތުން ވަޒީފާ އަދާ ކުރަމުންދާ މުވައްޒަފުންގެ މެދުގައި ހަމަހަމައަށް ބަހަން ލާޒިމު ކަމަށް ބިލްގައި ހިމަނާފައިވެއެވެ. އެއްވެސް ތަނެއްގައި ސާވިސް ޗާޖް ބެހުމުގައި މުވައްޒަފުންގެ މެދުގައި ތަފާތު ކުރެވިގެން ނުވާނެ ކަމަށް ބިލްގައިވެއެވެ.\nސާވިސް ޗާޖުގެ ގޮތުގައި ވަޒީފާދޭ ފަރާތަށް ލިބޭ ފައިސާއިން އިދާރީ ފީގެ ގޮތުގައި ނެގޭނީ އެއް ޕަސެންޓް ކަމަށާއި އެއްވެސް ހާލެއްގައި އެއަށްވުރެ އިތުރަށް ނުނެގޭނެ ކަމަށްވެސް އެބިލުގައި ބުނެފައިވެ އެވެ.\nސާވިސް ޗާޖުގެ ގޮތުގައު ވަޒީފާދޭ ފަރާތަށް ލިބޭ އާމްދަނީގެ މައުލޫމާތު ގަވައިދުން ބަލަހައްޓަން ޖެހޭނެ ކަމަށާއި އަދި ކޮންމެ އަހަރަކު ދެފަހަރު ލޭބާ ރިލޭޝަން އޮތޯރިޓީއަށާއި މޯލްޑިވްސް އިންލެންޑް ރެވެނިއު އޮތޯރިޓީއަށް ފޮނުވަން ވާނެ ކަމަށް ބިލުގައި ބުނެފައިވެ އެވެ. އަދި އެ ނޫން ތާރީހެގައިވެސް ލޭބާރިލޭޝަން އޮތޯރިތީއިން ބޭނުންވެއްޖެ ނަމަ އެ މައުލޫމާތު ފޯރުކޮށްދޭން ޖެހޭނެ ކަމަށް ބުނެފައިވެ އެވެ.


ތާރީޚީ ނަޒަރަކުން ކީރިތި ރަސޫލާގެ އީދުމީލާދުMikal News\n23 ޑިސެމްބަރ 2015, 11:09 |\nމިއަދަކީ ކީރިތި ރަސޫލާގެ އީދުމީލާދުގެ ކަމުގައި ދިވެހި ސަރުކާރުން ހަމަޖައްސަވާފައިވާ ދުވަހެވެ. ދުވަހާއި ގުޅިގެން ރަސްމީ ބަންދު ދުވަހެއް ކަމުގައިވެސް މިވަނީ ހަމަޖައްސަވާފައެވެ. މިދުވަހަކީ އާދެ! ރަބީއުލް އައްވަލް މަހުގެ 12 ވަނަ ދުވަހަކީ މާތް ދުވަހެއް ކަމަށް ދެކިގެން އެދުވަހާއި ގުޅުވައިގެން ތަފާތު އަޅުކަމުގެ ކަންތައްތައް ދިވެހި ކާބަފައި ކުރަމުން ގެންގޮސްފައިވެއެވެ. ނަމަވެސް، އެންމެ ހެޔޮ ތިން ޖީލުގައިވެސް މިދުވަސް ފާހަގކޮށްފައިނުވާ ކަމާއި މިދުވަހަކީ ކަނޑައެޅިގެން އެގެން އޮތް ދުވަހެއް ނޫން ކަން މިހާރުގެ ގިނަ ދަންނަ ބޭކަލުން ދަނީ ތަކުރާރުކޮށް ބުނަމުންނެވެ.\nއެހެންކަމުން އެދުވަހާއި ގުޅޭ ގޮތުން ތާރީޚީ ނަޒަރަކުން ބަލާލުން މުހިންމު ކަމަށްފެނެއެވެ. ޔާސިރު ގާޟީ ވިދާޅުވާ ގޮތުން ސުންނަތް ޖަމާއުގެ އަހުލުވެރިންގެ ތެރޭގައި މަޝްހޫރު ”6ފޮތް ” ގައިވެސް ކީރިތި ރަސޫލާ އުފަންވެ ވަޑައިގަތް ތާރީޚު އެގޭކަށް ނެތެވެ. އެގެން އޮތްހާވެސް އެއްޗަކީ ކީރިތި ރަސޫލާ އުފަންވެ ވަޑައިގަތީ ހޯމަ (ސަހީހް މުސްލިމް) ދުވަހެއްގައި ކަމެވެ. ކޮން އަހަރެއްގެ ކޮން މަހެއްގެ ހޯމަ ދުވަސް ކަމެއް ނޭގެއެވެ. އެހެންކަމުން، އިތުރު ތަފްސީލު ހޯދުމަށް އެހެނިހެން މަސްދަރުތައް ފުރޮޅާލަން ޖެހެއެވެ. އެގޮތުން، ބައިހަގީގެ ސުނަނުގެ (ވޮލިއުން 1، ސަފްހާ 79) ގައި ސުވައިދު ބިން ޚަފްލާގެ އަރިހުން ރިވާކޮށްފައިވާ ގޮތުން އެކަލޭގެފާނާއި ކީރިތި ރަސޫލާ އުފަންވެ ވަޑައިގަތީ އާމުލް ފީލު ނުވަތަ ފީލުބާގައިގެ މީހުން ގެފުޅު ތަޅާލަން އައި އަހަރު ނުވަތަ މަޝްހޫރި އެތުގެ އަހަރުގައެވެ. ކީރިތި ރަސޫލާ އުފަންވެ ވަޑައިގަތީ އެތުގެ އަހަރު ގައި ކަމަށް އިތުރު ހެކިތައް ހުރި ކަމަށް ޔާސިރު ގާޟީ ފަހަގަކުރައްވައެވެ.\nމިހާހިސާބަށް އެގެނީ ކީރިތި ރަސޫލާ އުފަންވެ ވަޑައިގަތީ އެތުގެ އަހަރުގެ ހޯމަ ދުވަހެއްގައި ކަމެވެ. ތާރީޚީ ފޮތްތަކަށް ބަލާއިރު ކީރިތި ރަސޫލާ އުފަންވެ ވަޑައިގަތް ދުވަސް ކަމަށް އެކިއެކި ދުވަސްތައް ފެންނާން ހުރި ކަމަށްވެސް ޔާސިރު ގާޟީ ފަހަގަކުރައްވައެވެ. ކީރިތި ރަސޫލާގެ ވަނަވަރު ދިރާސާ ކުރި ކުރީގެ ބޭފުޅުންގެ ތެރެއިން އިބުނު އިސްހާގް (150ހ) ހާމަ ކުރައްވާ ގޮތުން ކީރިތި ރަސޫލާ އުފަންވެ ވަޑައިގަތީ އެތުގެ އަހަރުގެ ރަބީއުލް އައްވަލް މަހުގެ 12 ވީ ހޯމަ ދުވަހުއެވެ. ނަމަވެސް އިބުނު އިސްހާގާއި ކީރިތި ރަސޫލާ އާއި ދޭތެރޭ ގާތްގަޑަކަށް ދެގަރުނު ފާއިތުވެ ގޮސްފައިވުމާއި އިބުނު އިސްހާގު އެތާރީޚް ހާމަކުރެއްވި އިރު އޭގެ ރިފަރެންސެއް ނުވަތަ އިސްނަދެއް ހާމަ ކުރައްވާފައި ނުވާތީ އެހެނިހެން ހެކިތައް ހޯދުން މުހިންމެވެ. އިބުނު ކަސީރު އޭނާގެ “އަލް ބިދާޔާ ވަލް ނިހާޔާ” ގައި ކީރިތި ރަސޫލާ ދުނިޔެއަށް ވަޑައިގަތް ދުވަހާއި ބެހޭ ގޮތުން ލިއުއްވާފައިވާ ގޮތުން، ކީރިތި ރަސޫލާ ދުނިއަށް ވަޑައިގަތީ ރަބީއުލް އައްވަލް މަހުގައި ކަމަށް ގިނަ އިލްމުވެރިން ދެކިލައްވާފައިވާ އިރު ރަބީއުލް އައްވަލް މަހުގެ ކޮން ދުވަހެއް ކަމާއި މެދު ތަފާތުތަކެއް އެބަހުއްޓެވެ.\n1- ރަބީއުލް އައްވަލް މަހުގެ2ވަނަ ދުވަސް – މިއީ ސީރަތު ދާއިރާގައި މަޝްހޫރު އަބޫ މައުޝަރުލް ސިންދީ (171ހ) އާއި އިބުނު އަބްދުލް ބައްރު ދެކިލައްވާ ގޮތެވެ.\n4- ރަބީއުލް އައްވަލް 12 ވަނަދުވަސް – އިބުނު އިސްހާގު ރައުޔަކީ މިއެވެ. ބައެއް އެހެނިހެން މަސްދަރުތަކުން އެގޭ ގޮތުގައި މިއީ އިބުނު އިސްހާގާއި އިބުނު އައްބާސް ގެ ރައުޔެވެ.\n5- ރަބީއުލް އައްވަލް 17 ވަނަ ދުވަސް – މިއީ ގިނަ ޝިއައީ ދަންނަބޭކަލުން ގަބޫލު ކުރާގޮތެވެ.\n6- ރަބީއުލް އައްވަލް 22 ވަނަ ދުވަސް – މިދުވަސް ނިސްބަތް ވަނީ އިބުނު ހަޒްމް ގެ ރައުޔަކަށެވެ.\n7- އެތުގެ އަހަރުގެ ރަމަޟާން މަހުގެ ކޮންމެވެސް ދުވަހެއް ކަމަށާއި އަދި ރަމަޟާން މަހުގެ ބާރަ ވަނަ ދުވަސް ކަމަށްވެސް ބައެއް ދަންނަ ބޭކަލުން ވިދާޅުވެލައްވައެވެ.\nއިތުރު ލިޔުންއީދު މީލާދު\nTags: އީދު މީލާދު


Sara Ali Khan aai Kartik Aaryan's "Love Aaj Kal" Kihineh vaane?\nސާރާއި އާއި ކާރްތިކް\nސާރާ އަލީ ޚާން އާއި ކާރްތިކް އާރްޔަންގެ "ލަވް އާޖް ކަލް" ގެ ޓްރެއިލާ ހުކުރު ދުވަހު ވަނީ ރިލީޒް ކޮށްފަ އެވެ. އެއް ބަޔަކަށް މި ޓްރެއިލާ ވަރަށް ކަމުދިޔައިރު އަނެއް ބަޔަކަށް އެހާ ކަމަކު ނުދިޔަ އެވެ. ކަމުނުދިޔަ ގްރޫޕްގައި ހިމެނޭ ބައެއް މީހުން ބުނަނީ މި ޓްރެއިލާ ހީވަނީ ރަންބީރު ކަޕޫރާއި ދީޕިކާ ޕަދުކޯން ކުޅުނު "ތަމާޝާ" ހެންނެވެ. ފިލްމުގައި ވަރަށް ވައްތަރު ގޮތްތަކެއް އެބަހުރި ކަމަށެވެ. އިއްތިފާގުން "ތަމާޝާ" އަކީ ވެސް "ލަވް އާޖް ކަލް" ގެ ޑައިރެކްޓަރު އިމްތިޔާޒު އަލީގެ ފިލްމެކެވެ.\nޓްރެއިލާ އާ މާ ބޮޑަށް ގަޔާ ނުވިޔަސް ސާރާ އާއި ކާރްތިކްގެ ކެމިސްޓްރީއަށް އެންމެން ވެސް ވަނީ ތައުރީފު ކޮށްފަ އެވެ.\nހަމަ މި ނަމުގައި 2009 ގައި އިމްތިޔާޒު އަލީ ވަނީ ސައިފް އަލީ ޚާނާއި ދީޕިކާ ޕަދުކޯން ލީޑް ރޯލަށް ލައިގެން ފިލްމެއް އުފައްދާފަ އެވެ.\nމިފަހަރުގެ "ލަވް އާޖް ކަލް"ގެ ޕޯސްޓަރުން ހާމަވާ ގޮތުގައި ކުރީގެ ފިލްމަކީ 2009 ގައި ލޯބީގެ ކަންތައްތައް ހުރި ގޮތެވެ. އަދި މިފަހަރުގެ ފިލްމަކީ 2020 ގައި ލޯބީގެ ކަންތައްތައް އޮންނާނެ ގޮތެވެ.\nސައިފް އާއި ދީޕިކާގެ "ލަވް އާޖް ކަލް" އަކީ އެ ދުވަސްވަރު ވަރަށް ބޮޑު ކާމިޔާބެއް ހޯދި ފިލްމެކެވެ. އެހެންވެ ދަރިފުޅު ސާރާގެ ފިލްމުގެ ޓްރެއިލާ އާ ދެމެދު ސައިފް ދެކެނީ ކިހިނެއްތޯ ނޫސްވެރިއަކު ސުވާލުކުރުމުން އޭނާ ބުނީ ޓްރެއިލާ އޭނާއަށް ވަރަށް ކަމުދިޔަ ކަމަށެވެ. ނަމަވެސް ދީޕިކާ އާއެކު ކުޅުނު ފިލްމު ހަނދާން ކުރަމުން ސައިފް ބުނީ ބޮޑަށް ކަމުދަނީ އޭނާ ކުޅުނު "ލަވް އާޖް ކަލް"ގެ ޓްރެއިލާ ކަމަށެވެ.\nމި ފިލްމުގައި ސާރާ އާއި ކާރްތިކްގެ އިތުރުން ރަންދީޕް ހޫޑާ އާއި އަރުޝީ ޝަރުމާ ވެސް މުހިއްމު ރޯލުތަކެއް ކުޅެފައި ވެއެވެ. އަންނަ ފެބްރުއަރީ މަހު 14 ވަނަ ދުވަހު ރިލީޒްކުރާ މި ފިލްމު ޕްރޮޑިއުސްކުރަނީ ދިނޭޝް ވިޖަން އެވެ.


Kuru Vaahaka: Kandhu - One Online\nގޭތެރޭގައި ހޭލަމޭލަވަމުންދާ ދެޖިންސުގެ ކުދިންގެ އަވަސް، ހިންގުންތެރި ހަރަކާތްތަކަށް ފަރުވާތެރި ނަޒަރަކުން ބަލަހައްޓައިގެން އިންއިރު ދޮންކަނބުލޮގެ ލޮލުން ނިރާލި ތަފާތު އެތައް އިހުސާސްތަކެއް މަސްހުނިވެފައިވާ ކަރުނަ ތިކިތައް، އޭނާގެ އެސްފިޔަތައް ތެންމަމުން ދިޔައެވެ. ދެކޮޅަށް އަވަސް، ހަލުވި މިނެއްގައި، ބަދިގެއާއި ބޮޑުކޮޓަރިތެރެއާ ދެމެދު ހުއްޓުމެއް ނެތި އައިސް، ގޮސް ވަމުން ދާ ކުދިންގެ ތެރޭގައި އޭނާގެ މާމަ ކުދިންނާއި ހަނގު ދެއަންހެންދަރިން ހިމެނެއެވެ. ބޮޑުކޮޓަރީގެ މޭޒެއްގެ މަތީގައި އަތުރާލާފައި ހުރި ކަރުދާސްތަކަކާއި ކަތުރު، ތެރަސް، ދެފުށްޓޭޕް ފަދަ ތަކެތީގެ ތެރޭގައި އަތް ހިންގަމުން އެދަނީވެސް އޭނާގެ މާމަކުދިންގެ ތެރެއިން ދެތިން ކުއްޖަކާއި އޭނައަށް ބޮޑުދައިތަ ކިޔާ ކުދިންކޮޅެކެވެ. އަދި އޭގެ އިތުރަށް އަމިއްލަ ދަރިފުޅެއްވެސް އޭގެ ތެރޭގައި ހިމެނެއެވެ. މިހުރިހާ އެންމެންވެސް ހަލުވިހިނިތަކެއްހެން ހަރަކާތްތެރި ވަމުން އެދަނީ ހަވީރާއި މިރޭ، މިގޭގައި ބޭއްވެން އުޅޭ ކައިވެންޏަކަށެވެ. ހަމައެހެންމެ، ދޮންކަނބުލޮގެ ދެލޯ އެ އިންތިޒާރު ކުރަނީ އެކައިވެނީގެ އަރޫޝާ، ފެންވަރާ، ތާޒާވެލައިގެން އޭނާގެ ގާތަށް އަންނާނެ އިރަކަށެވެ.\nކުޑައިރުކޮޅެއް ކުރިން ދޮންކަނބުލޮ އައިސް މިއުނދޯލީގައި އިށީނދެ އެއިނީ ކައިވެނީގެ ހެދުން އޭނާގެ އަތުން ފަރުމާކޮށް، ތައްޔާރުކޮށް ނިންމާފައެވެ. އެއްގޮތުން ވަރުބަލިވެގެންނެވެ. އަނެއްގޮތުން މިވަގުތަކަށް ކުރަން ޖެހޭ ހުރިހާ ކަމެއްހެން ނިމުނީކަން އެނގޭތީއެވެ. އިހަށް ގައިގަ ހުރި އާރާއި ބާރު ނެތް ނަމަވެސް ދޮންކަނބުލޮ މިއަދުގެ މިކައިވެންޏަށް އަމިއްލަ އަތުން ހުރިހާ ކަމެއް ކުރަން ބޭނުންވީއެވެ. ހެދުމާއި އެހެނިހެން ތަކެތިވެސް އޯޑަރު ދީގެން ތައްޔާރު ކުރެވުނީހެވެ. އެކަމަކު އޭނާގެ ހިތަކަށް އެކަމެއް ކުރާނެ ވަރެއް ނުލިބުނެވެ. އެހެން ކުދިންގެ ކައިވެނީގެ ދުވަހު އޭނާ ކުރި ކަންތައް މިއަދު ނުކުރެވޭ ވަރަށް އޭނާ އެއިނީ އުމުރުންވެސް ދުވަސްވެފައެވެ. އެކަމަކު މިއަދަކީ މީގެ އެތައް އަހަރެއް ކުރިން އޭނާ އުއްމީދު ކުރަމުން އައިސް، ސީދާ ނުވެ ފަހަށް ޖެހިފައި އޮތް ހުވަފެނެއް ކުލަވާން އުޅޭ ދުވަހެވެ. ވީއިރު މިއަދު އެހެން ދޫކޮށްލަން ހިތް ރުހޭނީ ކިހިނަކުން ހެއްޔެވެ.\nދޮންކަނބުލޮ އާއި އަލިފުތުގެ ކައިވެންޏަކީ، އެޒަމާނުގައި މީހުންނަށް ކުރަން ނުކެރޭ ކަމަކަށްވިޔަސް، ދެމީހުން ވަރަށް ކެރިގެން ކުރި ކައިވެންޏެވެ. 1970އިގެ ފަހުކޮޅުގެ އަހަރުތަކުގެ ތެރެއިން، އަހަރެއްގެ ކޮންމެވެސް މަހެއްގެ ކޮންމެވެސް ދުވަހެއްގައި، އެދެމީހުން ކައިވެނި ކުރީ އެކަކު އަނެކަކަށް، އެދުރުބޭގެ ގޯއްޗަށް ގޮސްއުޅުމުގައި ފެނި، ދަސްވެގެންނެވެ. އަލިފުތުގެ އާއިލާގެ މީހުންގެ އަބުއިކަމާއި، ބޮޑާކަމުގައި، ލައްގަނޑެއް ޖެއްސިކަމުގެ ތުހުމަތު އޮތީ ދޮންކަނބުލޮގެ ބޮލުގައި އެޅުނު ނުނެއްޓުނު 'ދައްޔޫދެއް'، އިލްޒާމެއްގެ ގޮތުގައެވެ. އެހެންވިޔަސް ފަރުވާލެއް ނެތްކަމަށް، އަލިފުތުގެ ލޯބީގާ ދީވާނާވެފައި އިން ދޮންކަނބުލޮގެ މަންމައާއި ބައްޕައަކަށް މާބޮޑު ދެކޮޅެއް ނުހެދުނެވެ. ސަބަބަކީ އޭރުގެ އެންމެ ބޮޑު މުސާރަ ލިބޭ ވަޒީފާތަކުގެ ތެރޭ އަލިފުތުގެ ވަޒީފާ ހިމެނިފައި، އަލިފުތުގެ މަގާމު މާތްވެފައި ވަރުގަދަވީމައެވެ. ދޮންކަނބުލޮއާ ހަސަދަވީ އެއްފުރައިގެ ގިނަ ކުދިންނަކީ އަލިފުތުގެ ރީތިކަމާހެދި މޮޔަވެފައި ތިބި ކުދިންނެވެ. ކޮންމެއަކަސް އެދެމީހުން، ދުނިޔެއާއި، ދެކޭ މީހުންނާއި، ބަލާ މީހުންނާއި، މިހެން ގޮސް އެންމެންނާހެން ދެކޮޅަށް އުފާވެރި ދިރިއުޅުމެއް ފެށީ ދޮންކަނބުލޮގެ ގޭގައެވެ.\nކައިވެންޏަށް ދެއަހަރު ވީއިރު ދޮންކަނބުލޮއާއި އަލިފުތުގެ ލޯބީގެ ގުލްޝަނުގައި ފޮޅެން ތައްޔާރުވާ ފުރަތަަމަ މަލުގެ ކުލަވަރު ފެންނަން ފަށައިފިއެވެ. އާއެކެވެ. ބަރަކާތްތެރި ދަރިފުޅެއް އައުމުގެ އުފާވެރި އިޝާރާތެއްގެ ގޮތުން، ކައިވެނަށް ބަރާބަރު ދެއަހަރު ފުރުނުރޭ ދޮންކަނބުލޮ މޭނުބައިކޮށް ހޮނޑުލާން ފެށީ، ހައްޖުވިލޭރެއެއްގައެވެ. ކަތްދައިފާނުގެ ކަމަނަދައިތަގެ އިން ހަމައެންމެ އަންހެންދަރި ފާތިންދިޔެގެ ގޭތެރޭގައި ފާނޫޒު ދިއްލާ، ފޫޅުމައިން ގެނެވި ދޮންކަނބުލޮ ބަލައި، ފަސޭހަވާނެހެން ފެންތަށްޓަކާއި މާމުއާއި ކަޅުދިރީގެ ބޭހެއް ދީފައި، ދޮންކަނބުލޮ މެދުގޭތެރޭގެ ބޮޑު އުނދޯލީގައި އެންމެންގެ މެދުގައި އިއްޒަތުގައި ބެއިންދުނެވެ. ދިހައެއް ޖަހަންދެން އާއިލގެ އެންމެ ޒުވާން ޅަނދޮޅު އަންހެންކުދިންގެ ސަމާސާ ސަކަ ހީނލުންތަކާއި، ދިމާކުރުމުގެ ބަސްތަކުން ދޮންކަނބުލޮ ރަކިވޭވޭ އިންއިރު، ދެފަރާތުން އުނދޯލީގައި އޭނާގެ އުނަގަނޑުގައި ފިރުމަމުން، ވާހަކަ ދައްމުން ދިޔައީ ދޮންކަނބުލޮގެ މަންމަ ފާތިންދިޔެއާއި ބޮޑުއަމާ ދޮންކަމަނައެވެ.\nދޮށީ އަންހެންދަރިފުޅު ޝަލްފާއަކީ ދޮންކަނބުލޮއާއި އަލިފުތުގެ ދެމީހުންގެ ލޯބިލޯބި ހަޔާތުގެ ފުރަތަމަ ނިޝާނެވެ. ފުރަތަމަ ދަރިފުޅު ފިރިހެންދަރިފުޅަކަށް ވާން ދޮންކަނބުލޮވެސް، އަލިފުތުވެސް އަދި ދެފަރާތުގެ އާއިލާއިންވެސް ބޭނުންވިކަން ޔަގީނެވެ.އެހެންނަމަވެސް ޝަލްފާ ލިބުމުން އެދެމެދުގައި ކުރިއަށްވުރެ ދެގުނަ ލޯބި އިތުރުވި މަންޒަރު ފެނިފައި އެންމެންވެސް ހިތްހަމަޖެހުނެވެ. ދޮންކަނބުލޮ ދެކޭ ގޮތުގައި ތަރުތީބުން ތަރުބިއްޔަތު ކުރުމުގައި އުނިކަމެއް ނެތިއްޔާ ފިރިހެން ކުއްޖަކަސް އަންހެންކުއްޖަކަސް، ވާނީ ހަމަ އެއްކަމެކެވެ. އަލިފުތުގެ ވަޒީފާގެ ގޮތުން ގިނަދުވަސްތަކުގައި ރަށުގައި މަޑުކޮށްގެން ނުހުރެވުނަސް، ރަށަށް އައިސް އުޅޭ މަސް، ދެމަހެއްހާ ދުވަހުގެ ވަގުތުތައް ދޮންކަނބުލޮއާއި ދަރިފުޅާއެކު ވީހާވެސް އުފާވެރިކަމާއިއެކު ހިތްހަމަޖެހޭފަދަ ގޮތަކަށް ހޭދަކުރުމަށް އަލިފުތު މަސައްކަތްކުރެއެވެ.\nފިރިހެންދަރިފުޅަކަށް ކުރި އުއްމީދު ފަހަތަށް ޖައްސާފައި، ދޮންކަނބުލޮއާއި އަލިފުތު ތަގުދީރުގެ ރޭވުމާ އެއްބަސްވެގެން، ލިބުނު ކުދިން ގޮވައިގެން ދިރިއުޅުމުގައި، ކުރިއަށް ދިޔައީ އަމިއްލަ އުފާތަކަކީ ދަރިންގެ އުފަލާއި ކާމިޔާބާއި ކުރިއެރުންކަމުގައި ބަލައިގެންނެވެ. ޝަލްފާއަށް ދެއަހަރުވީއިރު ޝަމްރާ ލިބއްޖެއެވެ. އެއްކުއްޖަކު އަނެއްްކުއްޖަކު ދެކެ އިންތިހާއަށް ލޯބިވުމާއި، މިދެކުދިން އެހާ ކައިރިކައިރީގައި ލިބިފައިވާތީ އެއޮންނަ ކުލުނު ފެނިފައި ދޮންކަނބުލޮމެން ތިބެނީ ހިތްހަމަޖެހިފައެވެ. ތިންވަނަ ދަރިފުޅު، ހަތަރެއް، ފަސްވަނަ ދަރިފުޅުވެސް ވީ އަންހެންކުދިންނަށެވެ. ހިތްވަރު އެލުވާނުލާ، ކަލާނގެ މިންވަރުފުޅަށް ޝުކުރުވެރިކަމާއެކު ދަރިންކޮޅު ގޮވައިގެން ދޮންކަނބުލޮ، އޭނާގެ ހަޔާތުގެ ނާ ކުރިއަށް ދުއްވުމުގައި، ހުންގާނުގައި ހުރި ނުހަނު ލޯބިވާ ފިރިމީހާއަށް ފަހަރެއްގައިވެސް، އެއްވެސް ކަމެއްގައި ޝަކުވާ ކުރާނެ ފުރުސަތެއް ނުދީ ވޭތޯ ކުރެވެން އޮތްހާ މަސައްކަތެއް ކުރެއެވެ. އަލިފުތަށް އާއިލާގެ ފަރާތުން ފިއްތުންތަކާއި ބަހުގެ ހަމަލާތައް ލިބުނުއަދަދެއް ނޭނގެއެވެ. އެހެންވިޔަސް، ދުވަހެއްގައިވެސް ދޮންކަނބުލޮ ދޫކޮށްލާކަށް އަލިފުތުގެ ސިކުނޑިއަކަށް ވިސްނައެއް ނުދެވުނެވެ. އަލިފުތުގެ އޮތީ އެންމެ ޖަވާބެކެވެ. ކޮންމެ މީހަކާ އިނަސް ފިރިހެން ދަރިއެއް ލިބެން މިންވަރުގައި ނެތިއްޔާ ނުލިބޭނެއެވެ. ދޮންކަނބުލޮގެ ބަހަކީ މަންމައާއި ބޮޑުއަމާގެ ނަސޭހަތުގެ ހަރުބަސްތަކުން އޭނާއަށް އަބަދުވެސް ގަބޫލުކުރެވޭ ހަގީގަތަށް ބިނާވާ ވާހަކައެެކެވެ. "ބިންމަތީގައި ހިނގާނީ ލައުހުގައި ލިޔުއްވާފައިވާ ކައިވެންޏެކެވެ. ދަރިންގެ ކަންތައްވެސް ބިންމަތީގައި ހަވާލު ކުރެވޭނީ ލައުހުގައި ލިޔުއްވާފައިވާ ބަޔަކާ، އެބައަކަށް ލިބުމަށް މިންވަރުފުޅުގައި ވާވައްތަރަކުން ލިބެން ޖެހޭ ވަރަކުން."\nއެންމެފަހުން ދޮންކަނބުލޮއަށް މަންމާއޭ ކިޔާގޮވާލާނެ، އަލިފުތުގެ އާއިލާގެ ދަރިފަސްކޮޅު އާލާކުރާނެ ފިރިހެންދަރިފުޅަކު އެދެމަފިރިންނަށް ލިބިއްޖެއެވެ. އޭރު ދޮންކަނބުލޮގެ ދޮށީ ދަރިފުޅު ޝަލްފާއަށް އޮތީ ސޯޅައަހަރަށް އަޅައިގެންފައެވެ. ގޭތެރޭގައި އުފަލުގެ ޑަނޑޫރާ ޖެހުނެވެ. ޕާޓީތަކުގެ ސިލްސިލާއެއް ފެށުނެވެ. ރުސްތުމްއަށް ހަތްދުވަސް ފުރުމުން ނަންކިޔައި، ބިންމަތީ ޖައްސައި ބޯބޭލި އިސްތަށްޓަށް ވާވަރަށް ރަންބަހައި ބަކަރިގެނެސް ކަތިލައި، ސޮދަގާތް ބަހައި ނުކުރާ ކަމެއް ނެތެވެ. ދުނިޔެއަށް ލޯހުޅުވާލި ވަގުތުން ފެށިގެން އަލިފުތާއި އަލިފުތުގެ އާއިލާ، ރުސްތުމްގެ އުމުރުން ފުރޭ ކޮންމެ މަހެއް، ކޮންމެ އަހަރެއް ވަކިވަކިން މުނާސަބުކޮށް ފާހަގަކުރެއެވެ. އަލިފުތުގެ އާއިލާ ބައިވެރިނުވިޔަސް، ދޮށްޓަށް ލިބިފައި ތިބި ފަސް އަންހެންކުދިންގެވެސް އަހަރަކު އެއްފަހަރު އަންނަ އުފަންދުވަސް އަބަދުވެސް އަލިފުތާއި ދޮންކަނބުލޮ ފާހަގަކުރެއެވެ. އަދި ހާއްސަކޮށް ކޮންމެ ހާއްސަ ފާހަގަ ކުރެވޭ މުނާސަބާތަކުގައި ކޮންމެ ކުއްޖަކުވެސް އާހެދުމެއް ލެއްވުމަކީ ދޮންކަނބުލޮ ސަމާލުވާ ކަމެކެވެ. އަދި އެފަދަ ދުވަސްތަކަށް ފޮއްޗާއި ބޫޓު ފައިވާން އަދި ހެދުން ފެހުމަށް ބޭނުންވާ ތަކެތި އަލިފުތު ހޯދައިދެއެވެ.\nކޮންމެއަކަސް ބަލަބަލައި ތިއްބާ ޒަމާން ކުރިއަރައިގެން ގޮސް، އަލިފުތާއި ދޮންކަނބުލޮގެ ބޮލުގެ އިސްތަށިތައް ހުދުވެ، ލޯކައިރީގައާއި އަތްފައިގެ އިނގިލިތަކުންނާއި ކަނދުރާ މަތިން ކުދިކުދި ރޫތައް ފާޅުވާން ފަށައިފިއެވެ. ދެންމެ ރޮއިގެންފައި ބުއްބޯން ބޮޑާހޭކި ކުދިންކޮޅު އަމިއްލަ ކުދިންނަށް ގާތުން ދިނުމުގައާއި، ނާނާ ކިޔައި ނިންދެވުމުގައި އުޅޭތަން ފެނުމުން ދޮންކަނބުލޮއަށް، ގަބޫލު ނުކުރެވޭކަހަލަ މާނޭވާއެއް ލެވެއެވެ. ގާތުން ދިނުން ހުއްޓާލީމާ، ހަފުތާއެއްވީއިރުވެސް ގައިން ނުފިލި، ރުސްތުމް، އަމިއްލަ ދަރިފުޅު ދެއަހަރާއި ހަމަސްވީއިރުވެސް މަންމައާ ދުރުނުވެވިގެން އައިސް ދޮންކަނބުލޮ ގާތުގައި އެވާހަކަތައް ކިޔައިދިނުމުން ދޮންކަނބުލޮއަށް ހަށިފުރާ ފުންނޭވާއެއް ލެވެއެވެ.\nއެހެންވިޔަސް، މިހުރިހާ އުފާވެރި، ކާމިޔާބުކަމާއިއެކު، އަމިއްލަ ޒިންމާ އަދާކުރެވިއްޖެކަމުގެ އުފާވެރި ނޭވާއެއް، ހަމަޖެހުމުގެ ހިނިތުންވުމެއް ދޮންކަނބުލޮގެ ފަރާތުން އޭރު ނުފެނުނީ ކީއްވެހެއްޔެވެ. ދަރިން ބޮޑެތިވެ، އެންމެ އެކަށީގެންވާ މަގާމުތަކުގައި ފައިސާއާއި ތަނަވަސްކަމުގައި، ގާބިލު ރަނގަޅު ބައިވެރިންނާއެކު ހަޔާތުގެ ދަތުރަށް ފަށާ، ދޮންކަނބުލޮއާއި އަލިފުތަށް މާމަދަރިންކޮޅެއްގެ އުފާވެރިކަން ހޯދަ ދިނުމުން، ދެންވެސް ދޮންކަނބުލޮ ދެބުމަގޮށްޖެހި މާޔޫސްވަމުން ދިޔައީ ކީއްވެހެއްޔެވެ.\nއެކަމަކު....މިއަދު....އެހެން ދުވަސްތަކާ މުޅީން ތަފާތެވެ. ބުނެދޭން، ބަޔާންކޮށްދޭން ފަސޭހަނޫން ހިނިތުންވުމެއް، ދޮންކަނބުލޮގެ މޫނުމަތިން ފެންނަން އެބަހުއްޓެވެ. އެހިނިތުންވުމުގައިވާ ވާހަކައެއް ދެނެގަންނަން ފަސޭހައެއް ނޫނެވެ.\nއުނދޯލީގައި އިން ދޮންކަނބުލޮގެ މޫނުމަތި ތަފާތެވެ. އެއްކަލަ ވަރުބަލިކަމެއްވެސް ނެތެވެ. ހަދާނެ ގޮތް ހުސްވެފައިވާ، ސުވާލުމާކެއް ފެންނަ މޫނުމަތިން މިއަދު ފެންނަނީ މުޅިން އެހެން ކަހަލަ ކުލަވަރެކެވެ.\nދޮންކަނބުލޮ އެންމެ ދެކެން ބޭނުންވި ދުވަހަކީ މިއީއެވެ. ތަގުދީރުގެ ކުޅިގަނޑުގައި މިކަން ލަސްވިޔަސް ދޮންކަނބުލޮގެ ހިތުގައި އުފެދިފައި ހުރި ބިރުވެރި ހާސްކަން ފިލާ، އުފާވެރިކަމުގެ ރާގުތައް ކުޅެން ފަށައިފިއެވެ. މިދުވަހަށް ދޮންކަނބުލޮއާއި އަލިފުތު ކީއްކުރަން ހެއްޔެވެ. އާއިލާގެ ބާކީ ތިބި އެހެން މީހުންވެސް މިދުވަހަށް ބޭގަރާރުކަމާއެކު އިންތިޒާރު ކުރިއެވެ.\nމަޑުމަޑުން ހެއްލަމުންދިޔަ އުނދޯލި ހުއްޓުނީ، އެތެރެގޭތެރެއި އަޑުފަށްގަޑު ގަދަވުމުންނެވެ. ކުޑަކޮށް ކަރު ދަމާލާފައި ދޮންކަނބުލޮ ގޭތެރެއަށް ރަނގަޅަށް ބަލާލިއެވެ. ހީނގަނެވުނީ ވެގެންއުޅޭ ގޮތް އެނގުމުންނެވެ. ފެންވަރައިގެން ނުކުމެ ގަޔަށްދޫ ކުރުތާއަކާއި ހަރުވާޅެއްގައި ހުރި ޝަލްފާގެ އިސްތަށިގަނޑުގައި ހުރީ ތުވާލި އޮޅާފައެވެ. ދޮންކަނބުލޮ ވީ ތަނެއް އެހީކަމަށްވެސް ވެދާނެއެވެ. އަވަހަށް ކައިރީގައި ތިބި ކުޑަކުދިންނާއި އެހެންކުދިން ދުރުކުރަމުން ޝަލްފާ ނުކުމެގެން އައީ ދޮންކަނބުލޮ އިން އުނދޯލި ކައިރިއަށެވެ.\nދޮންކަނބުލޮއަށް ބޮލުގެ މަތިން ފެށިގެން، ފައިގެ ނިވާބޮނޑިއާ ހަމައަށް ޝަލްފާއަށް ބަލާލެވުނެވެ. 45އަހަރު...މިވީ 45އަހަރު....ދޮންކަނބުލޮގެ ހިތް ފިތިގެންދިޔަކަހަލައެވެ. 45 އަހަރުވީއިރު ވެސް އެއްވެސް ކުށެއް، ދިލައެއް، މިލައެއް، ނެތެވެ. ދޮންކަނބުލޮގެ އެހެންކުދިން މީހުންނާ ކައިވެނި ކުރިއިރު މިހިތަކަށް މިކުރާ އަސަރެއް ނުކުރެއެވެ. ވާނީވެސް އެހެންނޫންހެއްޔެވެ. ދޮންކަނބުލޮގެ އެހެން ކުދިން، މީހުންނާ އިނީ އެކުދިން އަމިއްލައަށް ހިތާވެގެން، އެކަކުއަނެކަކަށް ދަސްވެ،އެކުގައި އުޅޭތާ އަހަރުތަކެއްވީ ފަހުންނެވެ. އެއްވެސް ކުއްޖަކު، ކައިވެނީގެ ކުރިން، ފިރިމީހާ، ނުވަތަ އަނބިމީހާއާއެކީ ދުއްވަން ނުގޮހެއް ނެތެވެ. ބޭރުން ކެއުންތަކާއި ރައްޓެހިންނާއެކު ކުރެވޭ ދަތުރުތަކާއި ތަފާތު ބައްދަލުވުންތައް، ކޮންމެ ކުއްޖަކުވެސް ބައިވެރިޔާއާއެކު ކުރިއަށްގެންދިޔައެވެ. ކޮންމެ ކުއްޖަކަށްވެސް ދޮންކަނބުލޮ މިނިވަންކަން ދިނެވެ. އެކަމަކު އެ މިނިވަންކަން ދިނީ އެކުދިންނަށް އޮތް އިތުބާރާއި ޔަގީންކަމުގެ ބޮޑުކަމުންނެވެ. ކޮންމެ ކުއްޖަކަށްވެސް ދީނާއި ދުނިޔޭގެ ގާނޫނާއި، ގަވާއިދާއި، އުޅެންޖެހޭ ގޮތާއި ނޫޅެން ޖެހޭ ގޮތް އޮތީ ބުނެދީފައެވެ.\nއުޅެންވީ ގޮތާއި ނޫޅެންވީ ގޮތާއި، ހިލޭ ފިރިހެނުންނާއި އަންހެނުން، އެކަކު އަނެކަކަށް ގުޅުން ބާއްވަން ޖެހޭ ހަމަތަކާއި ހެޔޮނުބައި، އެންމެ ކުދިކުދި ހިސާބުތަކުން ފެށިގެން އެންމެ މަތީ ހިސާބަށް ކުދިންނަށް ބުނެދިނުމުގައި ދޮންކަނބުލޮ، އެންމެ ފުރިހަމައަށް އޭނާގެ ވާޖިބު ވާނީ އަދާކޮށްފައެވެ. އެހެންކަމުން ދަރިންނަށް އިތުބާރާއި، ޔަގީންކަން ދިނުމުގައިވެސް، ދޮންކަނބުލޮ ފަހަރެއްގައިވެސް އެއްވެސް ކަމެއްގައި، ހިތާއި، ސިކުނޑިއާއި، ލޮލުގެ ނަޒަރުންވެސް ދޫކޮށެއްނުލައެވެ. ކުއްޖަކު ތަނަކަށް ދަންޏާ، އޭނާއަށް އެނގިގެން، ގޮސް، އައިސްވާ ގަޑިއަށް ދާނދެން ދޮންކަނބުލޮގެ ތާވަލުގައި ނޯޓުކުރެވެއެވެ. ބޭރުން އައުމުން އެއިން ކުއްޖަކަށް އެއްވެސް ބަދަލެއް އައިސްފައިވާނަމަވެސް، ދޮންކަނބުލޮގެ ނަޒަރުން ކައްސާލައިގެން ދިއުމަކީ ވެފައި ނެތްކަމެކެވެ.\nއެހެންވިޔަސް، އެކުދިން ބޮޑުވަމުން އައީ ޒަމާނުގެ ރީތި ކުލަތަކުގެ ތެރޭގައި ކަމުން، ހުރިހާ ފަހަރެއްގައި ދޮންކަނބުލޮ ކަނޑައަޅާފައި ދެއްކި، ހައްދުހުދޫދުގެ ތެރޭގައި ނޫޅޭނެކަން ހުދު ދޮންކަނބުލޮ ގަބޫލު ކުރެއެވެ. އެހެންނަމަވެސް ކަލާނގެ އޯގާވަންތަވެރިކަމުން އޭނާގެ އެއްވެސް ކުއްޖަކު ޒުވާންކަމުގެ ތަށި ފުރިގެން ފާފައިގެ ތެރެއަށް ބަންޑުންވެފައެއް ނެތެވެ. އޭގެ ކުރިން، ދީނާއި ދުނިޔޭގެ ގާނޫނުގައިވާ ހަމަތަކުގެ މަތިން ކައިވެނިކުރިކަމުގެ އުފާވެރި ޔަގީންކަން އޭނާއަށް އޮވެއެވެ. އެޔަގީންކަން އޮތް ނަމަވެސް، އެކުދިންނާއި މިދަރިފުޅު ތަފާތުވާ ސަބަބުތައް ބައިވަރެވެ.\nދޮންކަނބުލޮ އަދިވެސް އިއްޔެގެ ކަމެއްހެން ހަނދާން އެބަހުއްޓެވެ. ޝަލްފާއަށްވުރެ ކުރިން އެހެން ކުދިން ކައިވެނި ކުރަމުންދާ ވާހަކަ ބުނުމުން ދިން ޖަވާބު އޭނާ ހަނދާން ނައްތާލާނީ ކިހިނެއް ހެއްޔެވެ.\n"މަންމާ. އަހަރެން މީ އާއިލާގެ އެންމެ ދޮށީ ދަރިފުޅު. އަންހެންކުއްޖަކަށްވިޔަސް، އަހަރެންގެ ކޮނޑުގައި އާއިލާގެ އެންމެންގެ ޒިންމާ އޮތީ އެޅިފައި. އެހެންނޫނަސް މަންމަ އެކަނި ކޮށްލާފައި އަހަރެން ދާނީ މަންމަ ބަލާނެ ވަރުގެ އާއިލާއެއް އޮތް އިރަކުން، މަންމަގެ ޒިންމާތައް ކުޑަވިއިރަކުން. އަހަރެން މީ މަންމައާއި ބައްޕަގެ ފުރަތަމަ ދަރިފުޅު، ހުރިހާ ފަހަރެއްގައި ފުރަތަމަ ދަރިފުޅަކީ އެންމެ ފުރަތަމަ މަންމައަށް މާމަ ދަރިފުޅު ދޭ މީހާއަށް ވާކަށް ނުޖެހެއެއްނު. އެހެން ޒިންމާވެސް އޮވެއޭ. އެހެންނޫނަސް މަންމަގެ މީރުވަހާއި ނުލައި އުޅެވޭ ވަރަށް އަހަރެން ބޮޑުވި އިރަކުން ތިކަންވެސް ކުރާނަމޭ. އަދި...އާނ...މަންމައަކަށް ނޭނގޭނެ...އަހަރެން މީހަކާ އިންނަން ޖެހޭ ވަރެއް ނުވެއޭ."\nދޮންކަނބުލޮގެ މިދަރިފުޅަކީ އަދިވެސް މިއަދުވެސް، އޭނާއަށްޓަކައި ހަމަ ކުޑަކުއްޖެކެވެ. އޭނާގެ މީރުވަހާއި ނުލާ މިދަރިފުޅު ބޮޑު މީހަކަށްވިކަން ގަބޫލުކުރާކަށް އަދިވެސް ދޮންކަނބުލޮއަށް ފަސޭހައެއް ނޫނެވެ. ދޮންކަނބުލޮގެ އެހެންކުދިންނާއި ހުރިހާ ގޮތަކުންވެސް މިދަރިފުޅު ތަފާތެވެ. މިއަދާ ހަމައަށް މިވެގެންދިޔަ 45 އަހަރުތެރޭގައި މިއަންހެން ދަރިފުޅު، ދޮންކަނބުލޮގެ ލޯމަތިން ކެހިގެން ދިޔަ ކޮންމެ ފަހަރަކުވެސް ސައުވީސްގަޑިއިރުގެ ހުރިހާ ކަމެއްހެން ދޮންކަނބުލޮއާ ހިއްސާކުރެއެވެ. ދޮންކަނބުލޮއަށް ނޭނގޭ އެންމެ ފިޔަވަޅެއްވެސް ނޯންނަވަރަށް ދޮންކަނބުލޮއާ ގުޅުން ބާއްވާފައިވެއެވެ. އެހެންކަމުން މިއީ އޭނާގެ ގުލްޝަނުގައި ނުފޮޅި އިން މަލެއްފަދައެވެ.\nއަދިވެސް މިމަލުގެ ކަންދު އެއްވެސް މީހަކަށް މިންވަރު ވެފައެއް ނެތެވެ. އެންމެ ކުޑަމިނުން، ލޯބީގެ ރީތި، އަސަރުގަދަ ނަމުގައި މިނަޔާ މަލުގެ މީރުވަސް ހޯދަން މަސައްކަތް ކުރި އެއްވެސް މީހަކަށް، ކުޑަމިންވަރަކަށް މިނުފޮޅިއިންމާ އިން ގަސް ހުރި ހިސާބަށްވެސް އާދެވިފައެއް ނެތެވެ. އާއެކެވެ. ޝަލްފާ މިއަދާ ހަމައަށް ލޯބިވެރިއެއްގެ އުނގުގައި އޮށޯވެލާފައެއް ނެތެވެ. ކޮނޑުގައި ބޯ އަޅާފައެއް ނެތެވެ. އަދި ކީއްހެއްޔެވެ. އަތުގައި ހިފާ މޭގައި ޖެއްސިފައެއްވެސް ނެތެވެ.\nއެހެންކަމުން މިއަދު ދޮންކަނބުލޮއަށް އިހުސާސްކުރެވެނީ އޭނާގެ އުނގުގައި ހަމަދެންމެއާ ޖެހެންދެން އިން ތުއްތު ކުއްޖަކު އުނގުން ބޭލޭ ކަހަލަ ގޮތެކެވެ. މިދުވަހަށް ދޮންކަނބުލޮ ނުހަނު އިންތިޒާރު ކުރިކަމަކީ ޔަގީންކަމެކެވެ. މިދަރިފުޅުގެ ހިތާއި ސިކުނޑީގައި މީހަކާ އިނުމުގެ ހިޔާލު ނުއުފެދިގެން އޭނާ ނުކުރާ ދުއާއެއް ނޯންނާނެއޭ ބުނުމަކީ ދޮގަކަށް ނުވާނެއެވެ. ދޮންކަނބުލޮގެ ހެޔޮހަޔާތުގައި ޝަލްފާގެ ކައިވެނި ނުކުރެވިދާނެތީ އަބަދުވެސް އޭނާ ހިތާމަކޮށް، ވިސްނިއެވެ. އެކަމަކު މިއަދު އެންމެ ފަހުން، މިދުވަސް އައިސް ޖެހުމުން ދޮންކަނބުލޮއަށް ލިބެމުންދާ އުފަލާ އެއްވަރަށް ހިތަށް ކުރެވޭ އިހުސާސްތައް ބަޔާންކުރާކަށް ފަސޭހައެއް ނޫނެވެ.\n"އޭހ. މަންމާ...އަހަރެން އަސްލުވެސް ވަރަށް ބިރުގަނޭ. މިއުޅޭ ފާތޭމެން ދައްކާ ވާހަކަތަކުން ހާސްވެސް ވަނީ އަމަށަކު ވަރަކަށް ނޫން." ލައިގެން އިން ގަޔަށްދޫކުރުތާއާއި ހަރުވާޅު ހެޔޮކޮށްލާފައި، ބޮލުގައި އޮތް ވަރުގަދަ، ބޯ އިސްތަށިގަނޑުން ފެންހިއްކަމުން ޝަލްފާ، މަންމަގެ ގާތުގައި އުނދޯލީގައި އިށީނެވެ.\nދޮންކަނބުލޮއަށް ހީނގަނެވުނެވެ. އޭނާގެ މިއަންހެންދަރިފުޅު ކިހާ މޮޔަހެއްޔެވެ. މީހަކާ އިނުމަކީ މިހާ ހާސްވާން ޖެހޭ ވަރުގެ ކަމެއް ހެއްޔޭ އެހެންމީހުން ބުނެ ދިމާކުރިއަސް އެއީ ވާނެކަމެއްކަން އޭނާއަށް އެނގެއެވެ. އެއީ ވާން ޖެހޭ ކަމެކެވެ. އަލަތު ކައިވެންޏަކީ، އަލަތު އަނތްބަކަށް ވުމަކީ ކޮންކަހަލަ އިހުސާސްތަކެއްކަން އެނގޭނީ 'އަލަތު'ކަންމަތީގައި ކައިވެންޏެއް ކުރުމުންނެވެ. ޝަލްފާއަށް އެހެން އެވަނީ ސަބަބެއް ނެތިއެއް ނޫނެވެ.\nވާންއުޅޭ ދަނބިދަރިފުޅު އައިސް ގެއަށް ވަންތަން ފެނިފައި ފުންމައިގެން އުނދޯލިން ތެދުވި ޝަލްފާ އެތަނުން ގެއްލުނު ގޮތެއްވެސް ނޭނގެއެވެ. ޕަކަޕަކަ އަޅާފައި ހީނގަތުމާއެކު، އެތެރެގޭތެރެއިން ބޯދީގެން ތިބި، ޝަލްފާގެ ހަނގުކޮއްކޮމެން، ޅިޔަންބެއަށް ފެނުމުގެ ކުރިން އަވަހަށް ދޮރުން އެތެރެއަށް ދެމިގެންފިއެވެ. ޝަލްފާގެ މިކައިވެންޏަށް ރަށުން ބޭރުގައި ދިރިއުޅެމުންދާ، ދޮންކަނބުލޮގެ ހަނގު ދެކުދިންނާއި އެކުދިންގެ އާއިލާވެސް މިގެއަށް ޖަމާވެގެން އެބައުޅެއެވެ. ޝަލްފާގެ ކައިވެނި މިއަދު އޮތްއިރު، އާއިލާގެ ކުދިބޮޑު އެންމެނާއި، ޝަލްފާގެ ގާތް، ހާއްސަ ރަހުމަތްތެރިން މިއަތޮޅަށް، މިރަށަށް އައިސް ހަމަޖެހި ނިމުނީ، ތިންވަރަކަށް ދުވަސް ކުރިންނެވެ.\nދަނބިދަރިފުޅު، އާދިލު އައިސް އިށީނދެލީ ދޮންކަނބުލޮގެ ގާތުގައި، އުނދޯލީގެ އެއްފަރާތުގައެވެ. ދޮންކަނބުލޮ އިނީ މިވަގުތުކޮޅަށް އެދިއެދިއެވެ. އާދިލު ދިއްކޮށްލި ހުޅުވާފައިހުރި ކުޑަފޮށީގައި އޮތް ރަތްރޫބީޖެހި އަނގޮޓިއަށް ތައުރީފުގެ ލޮލަކުން ބަލާލާފައި ދޮންކަނބުލޮ ދަނބިދަރިފުޅާ ހަތަރުކަޅި ހަމަކޮށްލިއެވެ. އަލިފުތު ދައްކަން ޖެހޭ ހުރިހާ ވާހަކައެއް ރޭގައި ވަލީހޯދަން އައި ހެކިވެރިން މެދުވެރިކޮށް، އާދިލާ ބައްދަލުކޮށް ދައްކާ ނިންމާފައިވާކަންވެސް ދޮންކަނބުލޮއަށް އެނގެއެވެ. އެހެންނަމަވެސް މިއީ ދޮންކަނބުލޮ އަމިއްލައަށް އާދިލާ ދައްކަން ބޭނުންވާހަކައެކެވެ.\n"އެއީ މިމަންމަގެ ގުލްޝަނުގައި ފޮޅެން ތައްޔާރުވި ފުރަތަމަ މާ، އަދިވެސް މިއަދުވެސް ނުފޮޅި އިން ތާޒާ މަލެއް. މިމައިމީހާގެ އުނގުން ނުވީއްލި އިން ހަމަތުއްތު، މައުސޫމު ކުއްޖެއް ފަދަ، ވަރަށް މައުސޫމުވާނެ، ދުނިޔޭގެ އެއްވެސް ޒަމާނީ، ޒުވާނުން ކުޅޭ ކުޅިވަރެއް ނޭނގޭނެ. ދެވައްތަރުގެ ކުދިން މަސްހުނިވެ ޖަހާ ސަކަރާތެއް ނުދަންނާނެ. އެކަހަލަ މަންޒަރެއްވެސް ނުވެސް ބަލާނެ. އެދަރިފުޅު ފާފަވެރިނުވެ އީމާންތެރިވީ ހަމައެކަނި ހަށިގަނޑު ރައްކާތެރިކުރުމަކުން ނޫން. ލޮލާއި ކަންފަތާއި ނޭފަތާއި އަތްފަޔާއި ގައިގެ ހަންގަނޑާއި ދުލާއި މުޅި ހަށިގަނޑުންވެސް ކަލާނގެއަށް އެމަންޖެ ތަބާވާނެ. އެއީ މިމަންމަގެ ފަހުރު، މިމަންމަމެންގެ ގަދަރާއި އިއްޒަތުގެ ތާޖު.....ކަމޭހިތާތި. ފަހަރެއްގައިވެސް ނުރުހެންޏާ އަނބުރާ ގެނެސް މިނިކަމެތި އުނގަށް ލައިދޭތި، އުމުރުން ދުވަސްވެފައި ހަށިގަނޑުން ވަރުގަދަވެފައި އިނަސްއެއީ ހަމަ ޅަކުއްޖެއް."\nއާދިލުގެ ހިތަށާއި ސިކުނޑިއަށް ލިބިގެންދިޔައީ ބުނެދޭން ނޭނގޭފަދަ ހަމަޖެހުމެކެވެ. ކޮންމެ ފިރިހެނަކުވެސް އަނތްބެއްގެ ކިބައިން ލިބުމަށް އެދޭ އެންމެ ބޮޑު ޝަރާފަތާއި ޒީނަތަކީ ރިވެތިކަން ހިމެނޭ ބިކުރުވެރިކަމާއި ލަދުރަކި އީމާންތެރި ކަމެވެ. އެދެކަން އެއްފަހަރާ، ލިބިއްޖެ ފިރިހެނަކު ދުނިޔެ މަތިން ނަސީބުވެރިއެއްކަމަށް އެންމެންވެސް ގަބޫލު ކުރެއެވެ. ޝަލްފާގެ ކައިވެންޏަށް އެދިގެން އޭނާ މިގެއަށް އަންނަން ޖެހުނު ފުރަތަމަ އަދި ފަހުގެ ސަބަބަކީވެސް ޝަލްފާގެ "އާ" ކަމެވެ. ކައިވެންޏެއް ނުކޮށް ހުއްޓަސް އަލަތުއަނތްބެއް މިޒަމާނަކު ނުލިބޭނެއެވެ.\nއަލަތު އަނތްބެއްގެ ގައިންލިބޭނެ އަގުނުކުރެވޭނެ ހަޒާނާއަކީ މިހާރު ލިބުން ނާދިރު އެއްޗެކެވެ. މިހާރުގެ ކުދިންނަށް، ޒުވާނުންނަށް، އަދި އެހެންވެސް މީހުންނަށް ބިކުރުވެރިކަމަކީ ބޯދާކަމެކެވެ. މާބޮޑަކަށް މާނަކުރެވޭ ކަމެއް ނޫނެވެ. އުޅެވޭ ގޮތަކުންވެސް އެކަން ގައިން ކެޑިދާނެއެވެ. އެހެންކަމުން މީހަކާ އިންނައިރު، ހަގީގަތުގައި އެބުނެވޭ އަލަތު ކަމަކީ ބިކުރުވެރިކަން ކަމަކަށް މިހާރު އެއްވެސް ބަޔަކު ގަބޫލެއް ނުކުރާކަހަލައެވެ. ނުވަތަ އެއީ އެހާ މާނަކުރެވޭ ކަމަކަށް ނުވަނީއެވެ. އެކަމަކު ހަގީގަތަކީ ކޮންމެ މީހަކުވެސް، އަލަތު އަނތްބެއް ނޫނީ އަލަތު ފިރިއަކަށް އެދޭނެކަމެވެ. އެއީ ކޮންމެ މީހެއްގެވެސް އުއްމީދެކެވެ.\nތިމާ އަދި ކޮންމެފަދަ ގޮތަކަށް ދުނިޔޭގައި އުފާ ލިބިގެންފައި ހުއްޓެއްކަމަކު 'އަލަތު' ކަމުގައި އެވާ ކަންދު ކޮންމެ މީހަކުވެސް ބޭނުންވެއެވެ. ހުދު އާދިލަކީވެސް މާ މާތް މީހެއް ނޫނެވެ. އެކަމަކު އޭނާގެ ހަޔާތަށް މީގެ ކުރިން އައިސްފައިވާ އެއްވެސް އަންހެން ކުއްޖަކާއެކު ކައިވެނީގެ ބޭރުން، 'އަނތްބެއްގެ'އުފާ ލިބިގެންފައި ނުވާކަމަކީވެސް ހަގީގަތެކެވެ. ގައިގޯޅިވުމާއި މަސްހުނިކަމަކީ ލިބިގަނެވޭ އުފަލަކަށް ހެދިޔަސް، އޭނާގެ ފުރަތަމަ ކައިވެނީގައި އަލަތު އަނތްބަކަށް އުއްމީދުކުރި ގޮތަށް، ހުދު ތިމާއަކީ އަލަތު ފިރިއަކަށް ވުމަށް ކަނޑައެޅި އަޒުމުގައި އޭނާ ވަރުގަދަވިއެވެ. އެކަމަކު މިފަދަ އަގުބޮޑު އަލަތު އަނތްބެއް ލިބިދާނެކަމަކަށް ފަހަރެއްގައިވެސް އާދިލު ހީކޮށްފައެއް ނެތެވެ.\n"އޭނާގެ އަތުގައި ހިފާ ސަލާމްކުރެވިފަ ހުރެދާނެ. ފިރިހެނަކަށް އެންމެ ބޮޑުވަރަކަށްވެސް ޝަލްފާގެ ގައިގައި އަތްލެވިފައި ހުންނާނީ ސަލާންކޮށްލާއިރު އަތްފޯރާ، ބީހެވޭ ހިސާބެއްގައި، އެނޫނީ އެއީ ލާހިކު ކަމެއް ނޫން." އެންމެ ފުރަތަމަ ޝަލްފާގެ ވާހަކަ އަޑު އިވުނީ ރައްޓެހި ގްރޫޕެއްގެ ޗެޓަކުންނެވެ. އެއީ އެފަހަރު އެކި އޮފީސްތަކުން ހޮވާލައިގެން 'ޔޫތު މިނިސްޓްރީން' ކުރިއަށް ގެންދިޔަ ސާވޭއެކެވެ. އެސާވޭގައި ރާއްޖޭގެ އުތުރުގައި ހިންގި މިސާވޭގައި، އާދިލާއި ޝަލްފާ ފުރަތަމަ ބައްދަލުވީ، ޝަލްފާގެ ރަށް، ހދ ކުޅުދުއްފުށިންނެވެ.\nޝަލްފާއަކީ އެއަތޮޅުން މިސާވޭގައި އެމީހުންގެ ޓީމަށް ލިބުނު ބައިވެރިޔާއެވެ. އަތޮޅުގެ ކޮންމެ ރަށަކުންވެސް ހާއްސަކުރެވޭ ވަކި މީހަކު އެމީހުންނާއެކު އަތޮޅުގައި ދާންޖެހޭ ރަށްތަކަށް ދިއުމާއި އަތޮޅުގެ ކަންތައްތައް ކިޔައިދީ، އެމީހުން ބޭނުންވާ މައުލޫމާތު ހޯދުމުގައި އެމީހުންނަށް އެހީވާނެއެވެ. އެގޮތުން މިރަށުން ބައިވެރިވީ ޝަލްފާއެވެ. ކަންދިމާކުރި ގޮތުން ސާވޭއަށް މާލެއިން ދިޔަ އޮފިޝަލުންގެ ޓީމުގައި، ޝަލްފާ ދަންނަ، އެއަތޮޅުގެ ދެކުއްޖަކު ތިއްބެވެ. އެކަކީ ސީދާ ޝަލްފާގެ ވަރަށް ގާތް ޒުވާނެކެވެ.\nކޮންމެއަކަސް ޝަލްފާގެ ވާހަކަ އެހާ ހާއްސަކޮށް ދެކެވެން ޖެހުނީ ޓީމުގެ ބައިވެރިންނަކީ ފިރިހެނުންކަމަށްވެފައި ރާއްޖެތެރޭ ރަށަކުން އަންހެން އެކުވެރިއަކު ލިބުމުން އޭނާގެ މައުލޫމާތު އެއްކުރުމުގެ ނިޔަތުގައެއް ނޫނެވެ. އެކަމަކު އެއާއެކު ސާޅީހުން މަތިވެފައި އިންއިރުވެސް، އަދި ހަމަ ހުސްހަށިބަޔަށް އިން އަންހެނެއްކަމާއި، ދުވަހަކުވެސް އަދި ބިޓެއް ނަގައިގެން ވެސް ނޫޅޭ ވާހަކައާއި، ގެއިން ބޭރަށް ނުކުންނަންޏާ އޮފީހަށް ނޫން ތަނަކަށް އެކަނި ގޮސްނޫޅޭ ވާހަކައާއި، މިހެން ގޮސް އެތައް ވާހަކަތަކެއް އެނގުމުން، މިއަންހެންމީހާ ވީ އެންމެނަށްޓަކައިވެސް ވަރަށް ބޮޑު އަޖައިބަކަށެވެ.\nހިޖާޒަކީ ޓީމުގައި ހުރި ހަމައެންމެ ފެޝަން، ހުރިހާ ގޮތަކުންވެސް އަންހެނުންގެ ކަންތަކުގައި އަރާހުންނެވި ބޭކަލެކެވެ. މީހަކާ އިނދެ، ދެދަރިން ތިބުމާއެކުވެސް، އޭނާގެ ބިޓުންގެ ލިސްޓު ދިގުވެފައި، އޭނާގެ ފަސްފަހަތުން އަންނަ ކުދިން ގިނައެވެ. ޝަލްފާގެ ވާހަކަ އެނގުމުން ހިޖާޒަށް މިއީ ވަރަށް ބޮޑު ޗެލެންޖަކަށް ވެއްޖެއެވެ. އޭނާއަށް ނޫނެކޭ ބުނާކަށް އެއްވެސް އަންހެންކުއްޖަކަށް ލާހިކެއް ނޫނެވެ. ދިހަ ވަރަކަށް ދުވަހުގެ މިދަތުރުގައި ކޮށްލާނެ، ފޫހިފިލާނެ ރަނގަޅު ކަމެއް ފެނުމުން ހިޖާޒު އެކަމާ ވަރަށް އުފާވިއެވެ.\nހިޖާޒާ ދެކޮޅު ހެދީ ޝަލްފާ ދަންނަ އެރަށުގެ ޒުވާނާއެވެ. ނަވީން ސީދާ އެއީ ނުވާނެ ކަމެއްކަމުގެ ޔަގީންކަން ދިނެވެ. ހިޖާޒު ކުރީ ބެޓެވެ. ހަފުތާއެއް ވާއިރު ޝަލްފާ އޭނާގެ ލޯބީގާ ދީވާނާ ވާނެކަމަށާއި އޭނާއާއެކު ޝަލްފާ ނިދާނެކަމުގެ ޔަގީންކަމުގެ މިބެޓަށް އެހެން ހުރިހާ ބައިވެރިން ނަވީނާއި ދެކޮޅަށް ވޯޓުލީއިރު ހިޖާޒުގެ ބެޓާއި ދެކޮޅަށް ނަވީނާ އެއްކޮޅަށް އާދިލު އެދުވަހު އެރިއިރު، މިދުވަސް އައިސްދާނެކަމަކަށް ފަހަރެއްގައިވެސް ހިތަކަށްވެސް ނާރައެވެ. ހިޖާޒުގެ އެކުވެރިކަމުގެ މެސެޖުތަކަށާއި ދައުވަތުތަކަށް ޝަލްފާ އެއްބަސްވެ، ކޮފީތަކަށް ދިޔަކަމަކީ އެންމެނަށްވެސް ފެނުނު ހަގީގަތެކެވެ. އެއިން ކޮންމެ ފަހަރަކު ހިޖާޒު ބޭނުންވާ އެކަހެރި ވަގުތުކޮޅު ލިބޭ ގޮތެއް ނުވެއެވެ. އަންހެންކުދިންގެ ބަލިފަޔަކީ އެކުދިންނަށް ކުރެވޭ ތައުރީފާއި ހުޝާމަދުކަން އެނގޭ ހިޖާޒު ވަރަށް ފުރިހަމައަށް އަމާޒަށް ދޫކޮށްލި ތީރު ޖެހިފައި މޯޅިވެގެން ވެއްޓުނު އޮފިކޮޅެއްހެން ފައިބައިގެންދިޔައީއެވެ.\n"މަށަކީ ތިބުނާ ރީތިމީހެއްވެސް ނޫން. މާމޮޅު ނޫނީ މާވިސްނުންތޫނު މީހެއްވެސް ނޫން، ތިޔަކީ އެއްވެސް ލަވައެއް ކަމަކު ނުދޭ. ތައުރީފުކުރުމުން އޮޅޭނީ، އޮޅިގެންފައި، ރަކިވެ ތުއިވާނީ، ވަރަށް ގަމާރު އަންހެންކުދިންކަން އެނގޭތަ؟ ބުއްދިވެރިމީހަކަށް އެނގޭނެ އެމީހާގެ ތައުރީފާއި އެމީހާގެ ރީތި ނޫނީ މޮޅު ވާހަކަ އަނެއްމީހާ ދައްކާނީ ކޮންތާކު ކިހިނެއްކަން. އެހެންނޫނަސް އެކުވެރިން، އާއިލާ މީހުން، ގާތްމީހުން، އަނބިންނާއިފިރންނާއި ދަރިން، މިއީ ހައްތާވެސް ލޯބިވާ މީހުންނެއްނު، ލޯތްބަކީ ރީތި، ހުތުރުން، މޮޅު،ދެރައަކުން، ފަންތިއަކުން، ނަސްލަކުން، ހަސަބާއިނަސަބުން، އުފެދި ބަދަލު ކުރާ އިހުސާސެއް ނޫނެއްނު."\nއާދިލުގެ ހިތުގައި ޝަލްފާއަށްޓަކައި ފުރަތަމަ ހާއްސަކަމެއް ދެވުނީ މިވާހަކަ އިވުނު ދުވަހުއެވެ. ހިޖާޒުގެ މިބެޓަށް އެންމެންވެސް ދިޔައީ ފާރަލާ، އެދެމެދުގައި ހިނގަމުންދިޔަ ހުރިހާ ކަމެއްހެން ރިކޯޑްކޮށް، ވީޑިޔޯއާއި އޯޑިއޯއިން ބަލަމުންނެވެ. ހިޖާޒުގެ އެކުވެރިކަމުގެ އެންމެ ހާއްސަ ދައުވަތު އޮތީ އެމީހުން ފުރައިގެން ދާން އުޅޭތީ، އެރަށުން ފުރުމުގެ ދެދުވަސް ކުރިން، އެމީހުން ކުއްޔަށް ތިބޭ ގޭގެ ސިޓިންގރޫމުގައެވެ.\nދަތުރުގައި އެމީހުން ތިބެން ހަމަޖައްސާފައިވާ ގެއަކީ ދެކޮޓަރިއަކާއި ސިޓިންގރޫމް، އަދި ބަދިގެއެއް ހިމެނޭ ބަންދުކަމާއި، ރައްކާތެރިކަމާއި، ފުރިހަމަކަންވެސް ބޮޑުގެއެކެވެ. އެރެއަށް ގޭތެރެ ހުސްވާނެކަން ޝަލްފާއަށްވެސް އެނގެއެވެ. އެއީ އެރޭ އެހެން ބައިވެރިން މަސްދަތުރު ދާތީއެވެ. އެކަމަކު ޝަލްފާ ހިޖާޒު ދިން، ހާއްސަ ކެއުމުގެ އެދައުވަތު ގަބޫލުކުރިއެވެ. ބެޓުގައި ނަވީނާ އެއްކޮޅަށް އަރާ ތިބިމީހުންނާއި ނަވީންގެ ވެސް ކަރުއެލުނެވެ. އެހެންނަމަވެސް ބެޓްގެ ނިމުމަށް އެންމެންވެސް ދިޔައީ އިންތިޒާރުކުރަމުންނެވެ.\nހިޖާޒު އޮތީ މުޅި ގެ ރެއަށް ތައްޔާރުކޮށްފައެވެ. ފުރިހަމަ އަލަތުކައިވެންޏެއްގެ ޕާޓީއަކަށް ތައްޔާރުކޮށްފައިވާ ކަހަލައެވެ. ޝަލްފާވެސް ހުރީ ފިސާރި ޗާލާކީ ހެދުމެއްގައި ނުހަނު ރީތިވެލައިގެންނެވެ. ރަތްކުލައިގެ ހެދުމެއްގައި ރަތް ފިނިފެންމާތަކުން ޒީނަތްތެރިކޮށްފައިވާ ގޭގެ ސިޓިންރޫމާއި ހިޖާޒު ތައްޔާރުކޮށްފައި ހުރި ކޮޓަރިތެރޭގައި ވާ ރަތްކުލައިގެ ފަރުދާއާއި މާތަކުގެ ތެރޭގައި ޝަލްފާ ވަރަށް ފުރިހަމައެވެ. އުއްބައްތީގެ އަލީގައި ރޭގަނޑުގެ ކެއުމަށް އިންސާފުކުރަން އިށީނދެ ހަމަޖެހިލުމަށްފަހު ޝަލްފާ ކުރެން ހިޖާޒު އަހާލިއެވެ. "އަހަރެން ދިއުމުން ވަރަށް މިސްވާނެތަ؟"\nހީނގެންފައި ޝަލްފާ ބުންޏެވެ. "މިސްވާނެ. ތިއެންމެންމަތިންވެސް. އެކަމަކު ހިޖާ ސްޕެޝަލް ދޯ. މާގިނަ ވަގުތު ހޭދަކުރެވުނު ހިޖާއާއެކު. އެހެންވީމަ ބޮޑަށް ހަނދާންވާނެ."\nހިނދުކޮޅުގެ އިންތިޒާރުގައި ހުރި ހިޖާޒު ކެއުމުގެ ފަހުން ދޭން ބޭނުންވާ ހާއްސަ ހަދިޔާއެއް އޮތް ވާހަކަ ބުންޏެވެ. ލުއި ގޮތަކަށް ކެއުން ނިންމުމަށްފަހު ރޭގެ ހާއްސަ ބުއިން ހިޖާޒު ޝަލްފާއަށް ދިއްކޮށްލީ އޭނާގެ ހާއްސަ ހަދިޔާ ބެޑްރޫމުގައި ވެއްޖެކަމަށް ބުނަމުންނެވެ. ޝަލްފާ ޖޫސްތަށި ހިފައިގެން ހިޖާޒުގެ ފަހަތުން ގޮސް ކޮޓަރިއަށް ވަނުމާއެކު ހިޖާޒު އޭނާގެ ހަދިޔާ ކަމަށްވާ ރަންއަނގޮޓި ދިއްކޮށްލިއެވެ. "ވަރަށް ލޯބިވޭ. މިރެއަކީ ސާދައެއްނު. އަހަރެންގެ ވެލަންޓައިންއަކަށް ވެދާނަންތަ؟"\nހިނދުކޮޅަކަށްޓަކައި ލައިވް ވީޑިއޯ ބަލަން ތިބި އެންމެން ހީކުރީ ޝަލްފާ، ހިޖާޒުގެ މަޅީގައި ޖެހި ނިމެނީކަމަށެވެ. އެހެނީ ޝަލްފާގެ މޫނުމައްޗަށް ވެރިވި ރަކިހީނލުމާއެކު އިސްޖަހާލާފައި ދެއަތަކަށް މަޑުމަޑުން ބޯހޫރާލީމައެވެ. އުފަލުން ފުރިފައި ހުރި ހިޖާޒު، އޭރު މަޑުމަޑުން ހުރީ ކެތްކުރެވިގެން ނޫނެވެ. އަތުގައި ހުރި ޖޫސްތަށި ހިފައިގެން ގޮސް އެނދުކައިރީ ހުރި މޭޒުމަތީ ބަހައްޓާފައި ޝަލްފާ އެނބުރިލިއެވެ. "އާއެކޭ ބުނެފިއްޔާޔޯ..." ޝަލްފާ މަޑުމަޑުން އަހާލިއެވެ.\n"ހަމަހުވާ. އުރާލައިގެން ދޫވެސް ނުކުރާނަން. އުރައިގެން ހުރެ އުމުރަށް ވާވަރަށް ލޯބިކޮށްލާނަން." ހިޖާޒު ދެފަރާތަކަށް ހޫރިގެންފައި ޝަލްފާގެ ދެކޮނޑުގައި ހިފަން ކަމަށް ދިއްކޮށްލި އަތުގައި ޝަލްފާ ދެއަތުން ހިފަހައްޓާލިއެވެ. ދެން އިސްއުފުލާފައި އަނދައިގަންނަ ކަހަލަ އަލިފާނުގެ ލޮލަކުން ހިޖާޒަށް ބަލާލުމަށްފަހު ދުރަށް ކޮއްޕާލިއެވެ. ޝަލްފާގެ އިސްކޮޅާއި އެއްވަރުގެ ރީތި ހަށިގަނޑުގައި ހުރި ބާރު އެންމެނަށްވެސް ފެނުނެވެ.\n"އޭތް...ހީނުކުރައްޗޭ މަށަކީ ފިރިހެނެއް ނުލިބިގެން، މީހަކު ނުވެގެން މީހަކާ ނީނދެ ހުރި މީހެކޭ. ކިތައް އަނތްބަށް މަށާ އިންނަން ތިއުޅެނީ....އަނހާ....އަސްތާ އިންނާކަށް ނޫނޭ ދޯ މިއުޅެނީ...މިރަށުން ފުރުމުގެ ކުރިން ރެއެއް ނިންމާލަން ދޯ. އުނހު، ރޭވެސް ނިންމާފަ ހުންނާނީ، މަށާ ފްރެންޑް ވެގެން ތައުރީފުކޮށް އުނގަށް ވެއްޓޭތޯ ޖެހި މަޅިތަކުގައި ނުބެދުނީމަ، ލޯތްބޭ، ލޯބިވެރިޔަކަށް ވެދާނަންހޭ މިލަވަ ތިކިޔާލީ. ކުރިންވެސް މަބުނީމެއް ނު، ހިޖާޒު ކިޔާ ލަވައާއި ރާގު ހަމައެއް ނޫނޭ. މަށަކަށް ކަމަކު ނުދެއޭ. އަދިވެސް މަބުނި ހަނދާނެއް ނެތްތަ، ލޯތްބަކީ ބުނެގެން ކިޔައިގެން އަންގާ އެއްޗެއް ނޫން. އެއީ އިހުތިރާމާއެކު އިހުސާސްކޮށްދޭ ނުހަނު މާތް އިހުސާސެއް. ކަލޭމެން ފިރިހެނުން ހީކުރަނީ ކީކޭކަމަށްތަ؟"\nދާން އެނބުރިލި ޝަލްފާގެ ގައިގައި ފުންމައިގެން އައިސް ޖެހިގަތް ހިޖާޒުގެ ބަނޑުކޮޅުގައި ޝަލްފާގެ ކަނާތުފައިން ކުރުކޮށްލާފައި ފަހަތުން އެއެތިފަހަރު ޖެހި ގޮތެއްވެސް ނޭނގެއެވެ.\n"ހިތަށް އަރާ ޕޮލިހަށް އަންގަންވެސް. އެކަމަކު އެހެން ހަދާކަށް ބޭނުމެއްނޫން، ކަލޭކަހަލަ މީހުންނަށް ފިދާވާ މޮޔަ އަންހެނުން އުޅޭ ވިއްޔަ. އެކަމަކު ބުނަން، ދެވަނަ ފަހަރަކު އަހަރެން ކަހަލަ އެހެން އަންހެނަކު މަޅީގަ ޖައްސަން އުޅެ ނުޖެހުނިއްޔާ ގަދަބާރު ދައްކަން ނޫޅޭތި...އާނ އަދި ހަނދާންނެތުނީ. މިއޮތީ މަގޭ ހަދިޔާ." ދިއުމުގެ ކުރިން ޝަލްފާ ދިއްކޮށްލީ ޓިޝޫކޮޅެކެވެ. "ތިއީ ޝެހެޒާދާސާހަބް ނިކަމެތި އަޅުގަނޑުގެ ޖޫސްތަށްޓަށް އަޅަން ފުށަށް ވާވަރަށް ފުނޑުކޮށްގެން ގެނައި ފްލިބޭންސަރިން ކެޕްސުލް...ދަ ވައަގްރާ ޕައުޑަރގެ އަސްލު، ފޯރ ޔުއަ ކައިންޑް އިންފޮމޭޝަން، އެޖޫސްތަށްޓަށް މިހާރު އެޅިފަ އެހެރީ ގުލްކޯޒު."\nޝަލްފާގެ މިތަންދޮރު އެނގިފައި ހުރި ހުށިޔާރުކަމާއި، ފިސާރި ކެރޭ އުޅުމާއި އަދި އާދިލަށް ޝަލްފާއާ ބެހޭ ގޮތުން އެނގުނު މައުލޫމާތުތަކަށް ބިނާކޮށް، އޭނާގެ ހަޔާތުގެ ބައިވެރިއަކަށް، މާތްކަލާނގެ މިންވަރުކުރައްވާފައި އިން ކަމަނާއަކީ މިއީކަން އާދިލަށް ފަހުމުވީ އެވެ. ހިޖާޒު ގަތްލަދާއި މަތިއެޅުމަށް ދެއްކި ވާހަކަތަކަކަށް އާދިލުގެ އެއްވެސް ޝައުގެއް ނެތެވެ. އެކަމަކު އޭނާ ހިޖާޒަށް ޝުކުރުވެރިވިއެވެ. އަގުނުކުރެވޭވަރުގެ ހަޒާނާއެއް އޭނާއަށް ލިބުމުގައި ހިޖާޒު މެދުވެރިއަކަށް ވީމައެވެ.\nޖެހިގެން އައި މަހު އޮފީހުން އަހަރީ ޗުއްޓީ ނަގައިގެން އާދިލު މިރަށަށް އައީ، ހެކިވެރިން މެދުވެރިކޮށް ޝަލްފާގެ ކައިވެންޏަށް އެދުމަށް އެގެއަށް ކައިވެނީގެ ބިލެތްގަނޑެއް ފޮނުވާ، ޝަލްފާގެ ބައްޕައާ ބައްޕަވެސް އެގަބޫލު ކުރުމުންނެވެ. އެންމެ ފަހުން މިރެއަކީ އެދިގު އިންތިޒާރަށް ނިމުމެއް އަންނަ ރެއެވެ.\nއާދިލު ވައުދުވީ މުޅި އުމުރަށް ޝަލްފާއަށް ކަމޭހިތުމަށެވެ. ކައިވެނީގެ ހުރިހާ ކަމެއް ނިމި ނިދާކޮޓަރިއަށް ގޮސް ރަކިވެފައި އިންނަ ޝަލްފާ އޭނާގެ ފަރާތަށް އަނބުރަން ކިތަންމެ މަސައްކަތެއް ކުރަން ޖެހުނަސް، ކެތްތެރިކަމާއެކީ އަލަތު އަނބިމީހާ، އުފަލުގައި ގެންގުޅުމަށް، ދީނުގައި އަލަތުއަނތްބަކަށް ދޭންޖެހޭ ހައްގުކަމަށްވާ ތިންދުވަހާއި ހަފުތާއެއް، އޯގާތެރިކަމާއެކީ ދޭނެކަމުގެ ޔަގީންކަން ދޮންކަނބުލޮއަށް އާދިލުގެ ފަރާތުން ވައުދާއި އަހުދާއެކު ލިބުނެވެ.\nރޭގެ ހަފުލާ ނިމި ކޮންމެ މީހަކުވެސް އެމީހެއްގެ ގެއަށް ގޮސް އަވަދިވެއްޖެއެވެ. އާދިލާއި ޝަލްފާގެ އަލަތުކައިވެނީގެ އަލަތުރޭ ހޭދަކުރުމަށް ހަމަޖެހިފައިވާ ގޭގެ ކޮޓަރިއަށް އެމީހުންވެސް ހިނގައްޖެއެވެ. އަލިފުތު އިނީ ބޭރު އުނދޯލީގައިކަމުން، ނިދަން އޮށޯތުމަށް، ފިރިމީހާ ބަލާ ދޮންކަނބުލޮ ނުކުތީ ބޭރު ގޯތި ތެރެއަށެވެ. އެވަގުތު އެތެރެގޭތެރޭ މޭޒުމަތީގައި އޮތް އޭނާގެ ފޯން ރިންގް ވާއަޑަށް ދޮންކަނބުލޮ މަޑުޖެހިލިއެވެ.\n"ކީކޭ ބުނާނީ. އަހަރެމެންގެ ދަރިފުޅު އަދިވެސް ބޮޑެއް ނުވޭވިއްޔަ." ހެވިފައި އިނދެ ދޮންކަނބުލޮ އުނދޯލީގައި އިށީންނަމުން ބުނެލިއެވެ. އަދި ނުހަނު ލޯބިވާ ފިރިމީހާގެ ކޮނޑުގައި ބޯޖައްސާލިއެވެ. "ދެންމެވެސް އެގުޅީ، ބިރު ގަނެއޭ. މަންމަމެން ގާތަށް މިދަނީއޭ، އާދިލު ގާތަށްމާދަމާރޭ ދާނަމޭ ކިޔާ....އަަހަރެން މިއައީ އެތައް ނަސޭހަތެއް ދީފަ...ބުނާކަށް ހާލަކުން އާދިލާ ހަވާލު މިކުރީ،"\nއަލިފުތަށްވެސް ހީނގަނެވުނެވެ. އެމީހުންގެ ފުރަތަމަ ދަރިފުޅުގެ ކައިވެނި ކުރެވުނީއެވެ. މިހާރުދެން އެދެމަފިރިންގެ މުޅި އާއިލާ ފުރިހަމަވީއެވެ. އަލިފުތު އޭނާގެ ކޮނޑުގައި ބޯޖައްސާލައިގެން އިން މެދުއުމުރުފަސްދީ، ހަޔާތުގެ ދަތުރު ނިހާއީ ލޯތްބާއި ވަފާތެރިކަމުގައި އޭނާއާއެކު ވޭތު ކުރަމުންދާ، ލޮބުވެތި އަނބިމީހާގެ ކޮނޑުގައި ހިފާ އިތުރަށް ގަޔާ ކައިރިކޮށް، ދޮންކަނބުލޮގެ ބޮލުގައި އޭނާގެ މޫނު ޖައްސާލިއެވެ. އޭރު ވައިރޯޅިއާއެކު ހެލިލަމުންދިޔަ ރުކުގެ ފަންތަކުގެ ތެރެއިން، އުދަރެހުގައި ފިޔަޖަހަމުންދިޔަ ތަރިތަކުގެ މެދުން، ތޭވީސްވިލޭރެއެއްގެ ހަނދު ވިލާކޮޅަކާ ނިވާވެލާފައި ނުކުމެ، އަނެއްކާވެސް ވިލާކޮޅަކާއެކު ފީކޮއި ކުޅެމުން ސިއްރުން ބިމުގެ އެހެންދިމާއަކަށް ޖެހިލިއެވެ. މިވަގުތު މިގެއާ ތަންކޮޅެއް ދުރުގައި ހުރި ގެއެއްގެ އަލަތުއަނތްބެއްހެން ޒީނަތްތެރިކޮށްފައިވާ ކޮޓަރީގެ ކުޑަދޮރުން އެތެރެއިން، ވަށް އެނދުގެ ވަށައިގެން ދަމާލެވިފައިވާ ފަށުވި ފަރުދާގެ ތެރެއިން އެއްހިޔަނި އަނެއްހިޔަންޏާއި ސަމާސާކުރާ ހިތްގައިމު، އުފާވެރި މަންޒަރު ސިއްރުސިއްރުން، ވަގު ނަޒަރަކުން ބަލާލާފައި ހަނދުވެސް ލަދުގެންފިކަހަލައެވެ. ރަކިވެފައި އަވަހަށް ހަނދު ވިލާކޮޅެއްގެ ފަހަތަށް ވަދެ ފިލައިފިއެވެ.\n********************* ނިމުނީ ***************************